(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΓ΄

Παρασκευή, 27 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας της Βουλευτού κ. Μ. Κεφάλα, σελ.
3. Ανακοινώνεται ότι τη συνεδρίαση παρακολουθούν μαθητές από το 9ο Γυμνάσιο Περιστερίου, φοιτητές από το Πανεπιστήμιο Fransisco de Vitoria του Διεθνούς Κέντρου Ελληνικών και Μεσογειακών Σπουδών, μαθητές από το Δημοτικό Σχολείο ΕΚΠΑΙΔΕΥΤΗΡΙΑ ΑΥΓΟΥΛΕΑ-ΛΙΝΑΡΔΑΤΟΥ και από το 7ο Γυμνάσιο Πάτρας, σελ.
4. Τήρηση ενός λεπτού σιγής στη μνήμη των Ελλήνων Εβραίων Μαρτύρων και Ηρώων του Ολοκαυτώματος. , σελ.
5. Ειδική Ημερήσια Διάταξη:

Συνέχιση της συζήτησης και ψηφοφορία επί της προτάσεως δυσπιστίας κατά της Κυβέρνησης, που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα επτά Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής, σελ.
6. Ονομαστική ηλεκτρονική ψηφοφορία επί της Ειδικής Ημερήσιας Διάταξης, σελ.
7. Επιστολικές ψήφοι επί της ονομαστικής ψηφοφορίας, σελ.
8. Ανακοινώνεται ότι η πρόταση δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδος του Συνασπισμού Ριζοσπαστικής Αριστεράς κ. Αλέξης Τσίπρας και 87 Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής, απορρίπτεται, σελ.
9. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επίκαιρων ερωτήσεων της Δευτέρας 30 Ιανουαρίου, σελ.

ΠΡΟΕΔΡΟΣ

ΤΑΣΟΥΛΑΣ Κ. , σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
 ΒΡΟΥΤΣΗΣ Ι. , σελ.
 ΓΡΗΓΟΡΙΑΔΗΣ Κ. , σελ.
 ΚΑΤΡΙΝΗΣ Μ. , σελ.
 ΚΟΥΤΣΟΥΜΠΑΣ Δ. , σελ.
 ΜΗΤΣΟΤΑΚΗΣ Κ. , σελ.
 ΠΙΚΡΑΜΜΕΝΟΣ Π. , σελ.
 ΡΑΓΚΟΥΣΗΣ Ι. , σελ.
 ΣΑΚΟΡΑΦΑ Σ. , σελ.
 ΣΚΑΝΔΑΛΙΔΗΣ Κ. , σελ.
 ΤΣΙΠΡΑΣ Α. , σελ.
 ΧΗΤΑΣ Κ. , σελ.

Β. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΒΕΣΥΡΟΠΟΥΛΟΣ Α. , σελ.
 ΒΟΥΤΣΗΣ Ν. , σελ.
 ΔΡΙΤΣΑΣ Θ. , σελ.
 ΚΕΛΕΤΣΗΣ Σ. , σελ.
 ΛΙΒΑΝΟΣ Σ. , σελ.
 ΜΑΜΟΥΛΑΚΗΣ Χ. , σελ.
 ΜΠΟΥΡΑΣ Α. , σελ.
 ΤΑΣΟΥΛΑΣ Κ. , σελ.

Γ. ΠΑΡΕΜΒΑΣΕΙΣ:
 ΓΚΑΡΑ Α. , σελ.
 ΠΛΕΥΡΗΣ Α. , σελ.
 ΤΑΣΟΥΛΑΣ Κ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΣΑΚΑΛΩΤΟΣ Ε. , σελ.
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΓ΄

Παρασκευή 27 Ιανουαρίου 2023

Αθήνα, σήμερα στις 27 Ιανουαρίου 2023, ημέρα Παρασκευή και ώρα 9.24΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Σήμερα, 27 Ιανουαρίου 2023, τιμούμε την Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος.

Λόγω του ότι υπάρχει σε εξέλιξη η διαδικασία της πρότασης δυσπιστίας, η Διάσκεψη των Προέδρων αποφάσισε να γίνει αναφορά για την ημέρα αυτή τη Δευτέρα 30 Ιανουαρίου 2023 και ώρα 12 το μεσημέρι. Όμως, για να είμαστε και συνεπείς προς την ημέρα, παρά το γεγονός ότι η όλη διαδικασία θα γίνει τη Δευτέρα, οφείλουμε σήμερα που είναι Ημέρα Μνήμης να τηρήσουμε ενός λεπτού σιγή.

(Στο σημείο αυτό τηρείται στην Αίθουσα ενός λεπτού σιγή)

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συνέχιση της συζήτησης και ψηφοφορία επί της προτάσεως δυσπιστίας κατά της Κυβέρνησης, που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα επτά Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής.

Εισερχόμαστε στις κυρίως ομιλίες των Κοινοβουλευτικών Εκπροσώπων σε έναν κύκλο και θα ακολουθήσουν -όπως γνωρίζετε από την πρώτη ημέρα που τέθηκε από τον Πρόεδρο η διαδικασία- οι ομιλίες των Αρχηγών των Κοινοβουλευτικών Ομάδων.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

Ορίστε, κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε, που μου δώσατε τον λόγο. Ευχαριστώ τον κύριο που μου έφερε νερό και καθάρισε το Βήμα, ενώ δεν όφειλε, καθώς δεν είναι υγειονομικός αλλά είναι κλητήρας υπάλληλος της Βουλής μας.

Κυρίες και κύριοι Βουλευτές, αγαπητέ κύριε Αντιπρόεδρε, το ΜέΡΑ25 υπερψηφίζει την πρόταση μομφής κατά της Κυβέρνησης Μητσοτάκη, καθώς δεν χωρά η παραμικρή αμφιβολία ότι η Κυβέρνηση Μητσοτάκη αποτελεί το χειρότερο πρόσωπο του πολιτικού προσωπικού της ολιγαρχίας της χώρας μας. Δεν χωρά η παραμικρή αμφιβολία ότι η Κυβέρνηση Μητσοτάκη εργαλειοποιεί συστηματικά τους δημοκρατικούς θεσμούς προς ίδιον όφελος και συμφέρον, υπονομεύοντάς τους, καταλήγοντας έτσι να αποτελεί ευθεία απειλή κατά του συνόλου των θεσμών της χώρας και τελικά, βεβαίως, της ίδιας της δημοκρατίας μας.

Ο Κυριάκος Μητσοτάκης στην πρώτη κανονιστική του πράξη ως Πρωθυπουργός της Ελλάδας την πρώτη ημέρα, το πρώτο πρωί που μπήκε στο πρωθυπουργικό γραφείο του, ξέρετε τι έκανε; Πήρε το Αθηναϊκό Πρακτορείο, το Μακεδονικό Πρακτορείο και την Εθνική Υπηρεσία Πληροφοριών μας υπό την αιγίδα και τον απόλυτο έλεγχό του. Έτσι από την πρώτη ημέρα της διακυβέρνησής σας, κύριε Μητσοτάκη, μας δώσατε την έμπνευση να σας ονομάσουμε «Πρωθυπουργό- ανώνυμη εταιρεία». Και αυτό ακριβώς είστε. Γιατί το ΜέΡΑ25 από τότε, μόνο και πρώτο, αποκάλυψε θαρρετά και δημόσια -κυρίως δημόσια- σε όλον τον κόσμο, ποιος είναι ο μηχανισμός που έστησε ο Πρωθυπουργός, τον τρόπο που ακριβώς λειτουργεί αυτός ο μηχανισμός, αλλά κυρίως τον σκοπό της ύπαρξης του μηχανισμού που έστησε ο Πρωθυπουργός.

Με τη σημερινή ευκαιρία, λοιπόν, της συζήτησης το ΜέΡΑ25 επαναλαμβάνει με τον πιο επίσημο τρόπο στον ελληνικό λαό απ’ αυτό εδώ το Βήμα, ότι ο Κυριάκος Μητσοτάκης συλλέγει, ελληνικέ λαέ, συστηματικά τις πληροφορίες που τον ενδιαφέρουν από την Εθνική Υπηρεσία Πληροφοριών σου και μέσω των ειδησεογραφικών πρακτορείων τα οποία χρησιμοποιεί -περίπου σαν γραφείο εξυπηρέτησης των προσωπικών του συμφερόντων- αξιοποιεί εδώ και τόσον καιρό αυτά τα στοιχεία ασκώντας πιέσεις, εκβιάζοντας πολιτικά και επιχειρηματικά πρόσωπα, παίζοντας με διάφορα συμφέροντα, προκειμένου να εξυπηρετήσει τους σκοπούς του.

Ποιοι όμως ακριβώς να είναι άραγε, ελληνικέ λαέ, αυτοί οι σκοποί; Θα είμαστε και πάλι καθαροί, ως ΜέΡΑ25, θα είμαστε και πάλι ξάστεροι. Ο σκοπός του είναι ένας. Είναι να μοιράσει την πίτα που κλέβει από το υστέρημά σας, από το υστέρημα του ελληνικού λαού στους δεκαπέντε παρασιτικούς, στων οποίων τη δούλεψη βρίσκεται έτσι κι αλλιώς εδώ και χρόνια, βέβαια, μην τυχόν –προσέξτε- και κάποιο άλλο «τζάκι» ή κάποιος άλλος Πρόεδρος Κοινοβουλευτικής Ομάδας ή μελλοντικός Πρόεδρος Κοινοβουλευτικής Ομάδας ή μελλοντικός, εν δυνάμει, Πρωθυπουργός ή συμμέτοχος σε μελλοντική κυβέρνηση, μήπως και κάποιους απ’ όλους αυτούς του χαλάσει τη «μοιρασιά της πίτας», δεσμευμένος από ξένα, καινούργια, αλλότρια συμφέροντα, δήθεν επιχειρηματικά.

Δηλαδή, ελληνικέ λαέ, πρόκειται -για να πούμε απ’ αυτό το Βήμα, με την ευθύνη που μας αναλογεί, τα πράγματα με το όνομά τους- για μία τακτική και πρακτική που προσομοιάζει με μοίρασμα τομέων μιας πόλεως, η οποία πόλις τελεί υπό την κυριαρχία και την κατοχή μαφίας. Περί αυτού ακριβώς πρόκειται.

Γι’ αυτό ο Κυριάκος Μητσοτάκης, κύριε Πρόεδρε, πήρε την Εθνική Υπηρεσία Πληροφοριών στο Μέγαρο Μαξίμου, γι’ αυτό διόρισε διευθυντή της έναν πρώην σεκιουριτά που δεν διέθετε καν τα τυπικά προσόντα. Και όταν αποκαλύψαμε ότι δεν διαθέτει καν τα τυπικά προσόντα τι έκανε ο Πρωθυπουργός σας; Κατέστρεψε τα τυπικά προσόντα. Έφερε έναν νόμο να μη χρειάζονται πια τα τυπικά προσόντα. Αυτό έκανε. Και όταν αποκαλύψαμε, λοιπόν, ότι δεν τα διαθέτει, απλώς άλλαξε τον νόμο για το τι προσόντα χρειάζονται. Γι’ αυτό έδωσε «λευκή» επιταγή στον Γρηγόρη Δημητριάδη, τον γνωστό ανιψιό του, να κάνει κουμάντο στην Εθνική Υπηρεσία –μας- Πληροφοριών, μέσω του ΦΕΚ της 18ης Ιουνίου του 2021, στο οποίο επί λέξει αναγράφεται: εξουσιοδότηση στον Γενικό Γραμματέα Πρωθυπουργού -τον κ. Δημητριάδη εννοεί- να υπογράφει, με εντολή του Πρωθυπουργού, έγγραφα, πράξεις και αποφάσεις που αφορούν την ΕΥΠ μας.

Και μετά; Τι κάνατε, άραγε, κύριε Μητσοτάκη, μόλις άρχισε ο χορός των αποκαλύψεων; Ποιων αποκαλύψεων; Των δεκάδων, χιλιάδων παρακολουθήσεων συνομιλιών πολιτικών, δημοσιογράφων και συμπολιτών μας. Τι κάνατε; Ήρθατε εδώ, στη Βουλή μας, ανερυθρίαστα, χωρίς να επιδεικνύετε ίχνος ντροπής και δηλώσατε απλά: Δεν φταίω, δεν ήξερα, είμαι πολυάσχολος, Πρωθυπουργός είμαι. Φταίει ο Κοντολέων και ο ανιψιός μου.

Κύριε Μητσοτάκη, τη φράση του ΦΕΚ σας, του δικού σας ΦΕΚ εννοώ, -το ξαναδιαβάζω, αν το ξεχάσατε ήδη- «με εντολή Πρωθυπουργού», αυτό γράφει το ΦΕΚ σας προς τον κ. Δημητριάδη, την έχετε ξεχάσει; Όσο κι αν προσπαθείτε να κρυφτείτε πίσω από τη μνήμη σας –την ασθενή σας μνήμη- το ΦΕΚ είναι εδώ και φανερώνει ουρλιάζοντας την προσωπική σας εμπλοκή.

Ύστερα, ελληνικέ λαέ, ήρθε επιτέλους ο κ. Ράμμος. Δεν ξέρω αν το σύμπαν ή κάποιος καλός θεός έστειλε αυτόν τον άνθρωπο, γνωρίζουμε όμως πλέον όλοι καλά εδώ μέσα, αλλά, κυρίως, γνωρίζει πολύ καλύτερα η ελληνική κοινωνία που είναι αποκλεισμένη από εδώ μέσα και βρίσκεται εκεί έξω, ότι πρόκειται για έναν έντιμο αξιοπρεπή άνθρωπο και δικαστή που παλεύει, κύριε Αντιπρόεδρε, γιατί είστε δικαστής ανώτατος και καλός ίσως, που παλεύει εδώ και μήνες προκειμένου απλώς να πράξει το έρημο το συνταγματικό του καθήκον που είναι να ενημερώσει τη Βουλή και το λαό μας, κύριε Μητσοτάκη, για τα ανομήματά σας και τις παρανομίες σας.

Παρανομία είναι να παρακολουθείς Υπουργούς σου. Παρανομία είναι να παρακολουθείς τα ύπατα αξιώματα του στρατού σου. Κι εσείς; Τι κάνατε τότε εσείς, μέγα ηγεμόνα αγαπητέ, σε άπειρα εισαγωγικά, κύριε Μητσοτάκη; Τι κάνετε; Παρεμβαίνετε στις αρμοδιότητες και εξουσίες του Προέδρου του Κοινοβουλίου μας, του ελληνικού Κοινοβουλίου, αναγκάζοντας ουσιαστικά τον Πρόεδρο να προσπαθήσει με κάθε τρόπο να μπλοκάρει, ελληνικέ λαέ, αυτή την ενημέρωση, να μάθεις την αλήθεια. Έτσι αποδείξατε για άλλη μια φορά, κύριε Πρωθυπουργέ, την ενοχή σας και εξευτελίσατε συγχρόνως για ακόμα μια φορά έναν θεσμό σαν αυτόν του Προέδρου του Κοινοβουλίου μας που υποτίθεται ότι είναι -και αν επιτρέπατε με τον συγκεκριμένο Πρόεδρο που έχουμε θα ήταν πράγματι- Πρόεδρος του Κοινοβουλίου, του ελληνικού λαού και όλων των αντιπροσώπων του μέσα στη Βουλή μας και όχι Πρόεδρος της Βουλής που τελεί υπό την πειρατεία της «Κυριάκος Μητσοτάκης Α.Ε.». Η μία αισχρή εκτροπή σας διαδέχεται την άλλη, κύριε Μητσοτάκη, στην προσπάθειά σας να αποκρύψετε από τον λαό μας την αρχική, την γιγαντιαία μεγάλη εκτροπή σας.

Ο κατήφορός σας, καθώς πιάνεστε από τα μαλλιά σας πλέον για να επιπλεύσετε σε αυτόν τον βούρκο που έχετε σύρει το πολιτικό σύστημα της χώρας, δεν έχει τέλος. Ο πνιγμένος, ελληνικέ λαέ, από τα μαλλιά του πιάνεται. Και αυτή η αντανακλαστική του κίνηση, να ξέρετε, είναι που κάνει εν τέλει, βέβαιο, τον πνιγμό του. Γιατί δεν κολυμπάει. Κρατιέται από τα μαλλιά του για να γλιτώσει το πνίξιμο.

Αν δεν το καταλάβατε ακόμα, κύριε Μητσοτάκη, τα επικίνδυνα παιχνίδια με τη δημοκρατία σάς έχουν ήδη πλήξει πολιτικά. Όπως είπε πριν λίγες μέρες ο Γραμματέας του ΜέΡΑ25 από αυτό ακριβώς εδώ το Βήμα, παρ’ όλο που εσείς, κύριε Μητσοτάκη, δείχνετε ακόμη να μην το έχετε καταλάβει, τα θερμά χειροκροτήματα της Κοινοβουλευτικής σας Ομάδας είναι αποχαιρετιστήρια, κύριε Μητσοτάκη. Σας κουνάνε το μαντίλι. Όσο και αν κάνετε πως δεν βλέπετε το μαντήλι είναι και παραμένει εδώ. Και να ξέρετε, κύριε Μητσοτάκη, καμμία στρουθοκάμηλος σε αυτόν τον κόσμο δεν γλίτωσε ποτέ το κεφάλι της θάβοντάς το απλά μέσα στην άμμο.

Κυρίες και κύριοι Βουλευτές, πολίτες που μας ακούτε, η πολιτική συνεισφορά του ΜέΡΑ25 θα μείνει ασφαλώς ανολοκλήρωτη αν αρκεστούμε στην καταγγελία του προσώπου του κ. Μητσοτάκη και δεν αναλογιστούμε, όπως οφείλουμε σαφώς να κάνουμε, ποιο να είναι άραγε το πλαίσιο το οποίο επιτρέπει στον κάθε κ. Μητσοτάκη αυτού του κόσμου να κυβερνά με αυτόν τον απαράδεκτο τρόπο. Είναι το πλαίσιο της υβριδικής δημοκρατίας σας -και των τριών μνημονιακών κομμάτων εννοώ- το οποίο εγκαθιδρύθηκε στη χώρα μας από το 2010 και δυστυχώς για τον λαό μας συνεχίζεται, κύριε Πρόεδρε, μέχρι και σήμερα. Από εκείνη τη στιγμή μέχρι και τώρα, όλες ανεξαιρέτως οι αποφάσεις που παίρνετε ή πήρατε ήταν και είναι διαρκώς υπό αίρεση: Αίρεση δανειστών, αίρεση ολιγαρχών και αίρεση αγορών.

Έχετε δημιουργήσει συστηματικά, συνολικά, μια θολή διαρκή κατάσταση επείγοντος και εκκρεμότητας στη χώρα μας, προκειμένου απλώς και μόνο μέσα σε αυτή την επείγουσα και εκκρεμή θολούρα να περνάτε κάτω από τα μάτια των συνανθρώπων μας τη μοιρασιά του εθνικού μας πλούτου σε δεκαπέντε παρασιτικούς Έλληνες και πέντε, ελληνικέ λαέ, μεγάλες πολυεθνικές εταιρείες, οι οποίοι μαζί, σε συνεργασία, σε αγαστή σύμπνοια, δεν αφήνουν τη χώρα μας να αναπνεύσει και να σπάσει επιτέλους τα δεσμά του αιώνιου πια χρέους της.

Πότε όμως άραγε εγκαθιδρύθηκε, αγαπητοί φίλοι και πρώην σύντροφοι του ΣΥΡΙΖΑ, το να μην επιτρέπεται στην Κυβέρνηση της χώρας να παίρνει αποφάσεις για αυτή τη χώρα; Η απάντηση είναι μία και την ξέρουν όλοι. Τον Ιούλιο του 2015 εγκαθιδρύθηκε, τότε που η λαϊκή βούληση, κύριε Πρόεδρε, κυρίες και κύριοι Βουλευτές, πετάχτηκε κυριολεκτικά στα σκουπίδια. Είναι ακριβώς τότε που πολιτικά τέρατα, σαν εσάς κύριε Μητσοτάκη, αναστήθηκαν με τη βοήθεια τη δική σας, κύριε Τσίπρα. Πότε και με ποια βοήθεια; Όταν ονομάσατε μέσα σε μία νύχτα την ελπίδα ενός ολόκληρου λαού για απελευθέρωση προσωπική σας αυταπάτη. Κι έτσι ξέρετε τι κάνατε, κύριε Τσίπρα; Έτσι ήρθατε στα λόγια του κ. Μητσοτάκη και έτσι είπε ο κόσμος «είχε δίκιο η Δεξιά και το ΠΑΣΟΚ που τόσα χρόνια μού λέγανε ότι είναι μονόδρομος η υποταγή «σκύψε το κεφάλι και βγάλε το σκασμό». Γιατί αυτό του λέγανε. Έτσι βοηθήσατε τον κ. Μητσοτάκη, κύριε Τσίπρα.

Εμάς, κύριε Τσίπρα, στο ΜέΡΑ25 δεν μας νοιάζουν καθόλου οι αυταπάτες σας. Εμάς το μόνο που μας νοιάζει, κύριε Πρόεδρε, είναι η βαθιά πεποίθηση του ελληνικού λαού ότι η απελευθέρωση της πατρίδας και η σωτηρία του δεν είναι ούτε υπήρξε ποτέ αυταπάτη. Είναι μονόδρομος, στενός, ολισθηρός, δύσκολος αλλά ωραίος. Δύσκολος, αλλά ωραίος. Ένας μονόδρομος που σας τρομάζει μέχρι θανάτου εσάς, τους προστάτες και τα τσιράκια σας. Χρειαστήκατε εν κατακλείδι, κύριε Μητσοτάκη, τη βοήθεια του Αλέξη Τσίπρα και τις αυταπάτες του για να βγείτε από το χρονοντούλαπο της ιστορίας, με τα ολέθρια αποτελέσματα που ζούμε όλοι μας σήμερα.

Εσείς, πρώην φίλοι και σύντροφοι του ΣΥΡΙΖΑ, μάλλον νυν φίλοι αλλά πρώην σύντροφοι του ΣΥΡΙΖΑ, οφείλετε να σκεφτείτε τώρα το μερτικό της ηγεσίας σας στη ζημιά που έπαθε και παθαίνει κάθε μέρα ο τόπος. Και αφού το σκεφτείτε εάν νοιάζεστε πολλοί από εσάς, όπως εμείς βάσιμα πιστεύουμε ότι νοιάζεστε για την προστασία των συνανθρώπων μας, ήρθε η ώρα να πάρετε επιτέλους τις αποστάσεις σας. Μην έχουμε τίποτα παρεξηγήσεις. Δεν εννοούμε να μην ψηφίσετε τη δυσπιστία σας κατά του Μητσοτάκη. Ψηφίστε τη δυσπιστία και πάρτε τις αποστάσεις σας αμέσως μετά. Για εμάς, κυρίες και κύριοι Βουλευτές, κυρίως όμως για εσάς, πολίτες της Ελλάδας, η μομφή απευθύνεται συνολικά στην ολιγαρχία και το πολιτικό της προσωπικό, στα τρία κόμματα που υπηρετούν την ολιγαρχία και τους δανειστές σε αγαστή σύμπνοια τόσα χρόνια.

Για τυχόν αμφισβητίες εντός της Αιθούσης που θα ισχυριστούν ότι τάχα ο ΣΥΡΙΖΑ δεν υπηρέτησε ποτέ την ολιγαρχία, επισυνάπτω εξαιρετικά αφιερωμένα τα πρόσφατα πριν έναν μήνα συγχαρητήρια του κ. Λάτση. Να τα χαίρεστε. Ευχαριστήρια με τρεις αποδέκτες θυμίζω: τον Αντώνη Σαμαρά, τον Κυριάκο Μητσοτάκη και τον Αλέξη Τσίπρα. Ευχαριστήρια που λυπόμαστε πολύ για σας αλλά σας βάζουν ακριβώς στην ίδια μοίρα με την «Κυριάκος Μητσοτάκης Α.Ε». Ξέρετε γιατί; Γιατί αυτά τα ευχαριστήρια προς εσάς τους τρεις είναι συλλυπητήρια προς όλους τους ανθρώπους που κυβερνήσατε ή κυβερνάτε τόσα χρόνια.

Κάνετε πρόταση μομφής, κύριε Τσίπρα, με προφανή σκοπό, όπως εξάλλου σε κάθε πρόταση δυσπιστίας, να ρίξετε την Κυβέρνηση Μητσοτάκη, να κερδίσετε τις εκλογές που θα ακολουθήσουν και να κυβερνήσετε εσείς στη θέση τους. Θέλετε να πείτε στον ελληνικό λαό τι ακριβώς θα αλλάξει; Γιατί εμείς βλέπουμε ότι ο Μητσοτάκης ράβει εκεί που εσείς προηγουμένως κόψατε. Ή αν προτιμάτε, κόβει εκεί που εσείς ράβατε. Γιατί εμείς ξέρουμε, κύριε Τσίπρα, ότι τα σπίτια των φτωχών ανθρώπων μετατρέπονται από τον Κυριάκο Μητσοτάκη σε προσόδους κερδοσκόπων και καταλήγουν σε φορολογικούς παραδείσους φεύγοντας για πάντα από τη χώρα μας με τον ν.4354/2015 που επιτρέπει στις παρασιτικές τράπεζες να πουλάνε τα δάνεια του κοσμάκη στο 4% της αξίας τους σε αρπακτικά ταμεία. Ταυτοχρόνως σε άλλο άρθρο του ο ίδιος νόμος σας, κύριε Τσίπρα, επιτρέπει σε αυτά τα αρπακτικά ταμεία να συστήνονται, να δημιουργούνται και να λειτουργούν στην Ελλάδα. Αυτόν τον νόμο ψηφίσατε εσείς. Εσείς τον ψηφίσατε, ο ΣΥΡΙΖΑ.

Θα μου πείτε τώρα ότι οι περισσότεροι από εσάς δεν ήσασταν καν Βουλευτές τότε. Και έτσι θα με αναγκάσετε να σας απαντήσω ότι ήταν τότε εκεί Πρωθυπουργός ο Πρόεδρός σας, Αλέξης Τσίπρας, και δίπλα του παρών επίσης ήταν ο επαναστατικότερος των Βουλευτών σας, ο κ. Πολάκης. Δεν δίστασαν και οι δύο να ψηφίσουν ονομαστικά με τα ονοματάκι τους την άλωση της πρώτης κατοικίας των φτωχών ανθρώπων αυτής της χώρας. Δεν δίστασαν, δηλαδή, να συνδέσουν για πάντα το όνομά τους με αυτό το όνειδος.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Δύο λεπτά ακόμα θέλω, κύριε Πρόεδρε. Ευχαριστώ.

Επαναλαμβάνω, λοιπόν, κύριε Τσίπρα. Θέλετε να πείτε τώρα, λίγο πριν τις εκλογές, στον ελληνικό λαό τι ακριβώς θα αλλάξει αν κυβερνήσετε εσείς; Γιατί εμείς γνωρίζουμε ότι η αύξηση περίπου 700% στα τιμολόγια του ρεύματος σε μεγάλο βαθμό οφείλεται στο Χρηματιστήριο της Ενέργειάς σας, στο οποίο εσείς, κύριε Τσίπρα, μας βάλατε, ο ΣΥΡΙΖΑ. Και δεν ξεχνάμε, βέβαια, τις θριαμβολογίες σας. Υπάρχουν μάλιστα αποτυπωμένες σε βίντεο, τόσο οι δικές σας όσο και του τότε αρμόδιου Υπουργού κ. Σταθάκη, με το αμιγώς αγοραίο επιχείρημα, ακούστε το: «Ο ελεύθερος ανταγωνισμός των παραστατικών θα ρίξει τις τιμές του ρεύματος για τους πολίτες».

Το είδαμε, κύριε Τσίπρα. Τις έριξε. Ένα καρτέλ στήθηκε, τελικά, το οποίο εκτόξευσε τις τιμές στη στρατόσφαιρα. Πάψτε, επιτέλους, να κρύβεστε όλοι ανεξαιρέτως οι μνημονιακοί πίσω από ένα σκληρό και άδικο πόλεμο, γιατί τα υπερκέρδη που εμφανίζουν οι ολιγάρχες της ενέργειας αποδεικνύουν ότι η μόνη πραγματική αιτία για τις τιμές είναι το Χρηματιστήριο Ενέργειας, που εσείς στήσατε και εσείς το ενεργοποιήσατε αυτό το κατάπτυστο καρτέλ!

Τα κέρδη της «ΜΥΤΙΛΗΝΑΙΟΣ» βλέπετε δεν της τα περιόρισε ο πόλεμος, 200% άνοδος κερδών το 2022 από το 2021. Αυτοί δεν έχουν πόλεμο; Αυτοί αυγάτισαν τις δουλειές τους.

Δεν μπορείτε, λοιπόν, να κρύβεστε πίσω από αυτόν τον πόλεμο. Δεν χωράτε, περισσεύουν οι απάτες σας και σας φανερώνουν. Καταλάβατε;

Γι’ αυτό σας ρωτάμε και εσάς, κύριε Τσίπρα, θέλετε να πείτε στον ελληνικό λαό, αν αύριο κυβερνήσετε, τι θα αλλάξει τη ζωή του; Απάντηση δεν έχετε να δώσετε, μόνο υποσχέσεις δίνετε, που όμως δεν μπορείτε να εκπληρώσετε, γιατί οι υποσχέσεις που δίνετε τόσο καιρό προεκλογικά, προϋποθέτουν τη ρήξη που δεν είστε διατεθειμένος, που δεν το λέει η καρδιά σας, να την κάνετε αυτή τη ρήξη. Και αυτό είναι πολιτική απάτη.

Μομφή, λοιπόν, συνολικά. Μομφή, ελληνικέ λαέ, για το έλλειμμα δημοκρατίας. Μομφή για την εργαλειοποίηση των θεσμών. Μομφή για το καρτέλ της ενέργειας και των σούπερ μάρκετ. Μομφή για το σχέδιο «ΗΡΑΚΛΗΣ» και τα «κόκκινα δάνεια». Μομφή στους εφοπλιστές σας και τα ιδρύματά τους που υποκαθιστούν το κράτος σας που κρύβεται για να τους αφήσει να κάνουν τη δουλειά τους, να αρπάξουν τον δημόσιο πλούτο. Μομφή στο κατάπτυστο σας π.δ.85, που φανερώνει με απρόκλητο τρόπο καθαρά το μίσος που νιώθετε για την τέχνη, τον πολιτισμό και τους λειτουργούς τους, σημερινούς και αυριανούς. Μομφή στην ολιγαρχία, συνολικά, της οποίας εσείς αποτελείτε πολιτικό προσωπικό, είτε με μαστίγιο είτε με καρότο.

Ο λαός μας, όμως, να ξέρετε ότι σας έχει καταλάβει και θα σας πληρώσει σε λίγους μήνες όπως ακριβώς σας αξίζει, και την ώρα της πληρωμής σας, επίσης, να ξέρετε ότι ο λαός μας θα βγαίνει περιχαρής από τη φυλακή που τον κλείσατε χωρίς καν να τον ρωτήσετε ή μάλλον -ακόμα χειρότερα- τον ρωτήσατε, σας είτε όχι τον Ιούλιο και εσείς τον κλείσατε, παρ’ ότι είπε ό,τι είπε και θα ψιθυρίζει, θα σιγοψιθυρίζει βγαίνοντας τον γνωστό ραπ στίχο που του έχω αδυναμία, λίγο παραλλαγμένο ας με συγχωρήσει ο Λεξ, θα λέει ο λαός μας τότε ευτυχής: «Κάποτε τα αφεντικά γελούσαν με τα όνειρά μας. Σήμερα, όμως, να που έγιναν όλα δικά μας».

Να είστε καλά, να παριστάνετε ότι συγκρούεστε δήθεν μεταξύ σας!

Ευχαριστώ πολύ, που με ακούσατε!

**ΠΡΟΕΔΡΕΥΩΝ (Αθανάσιος Μπούρας):** Τώρα τον λόγο θα πάρει ο Κοινοβουλευτικός Εκπρόσωπος του ΠΑΣΟΚ - Κίνημα Αλλαγής, ο κ. Κώστας Σκανδαλίδης, όπως είχαμε από χθες ήδη εγγράψει την επιθυμία του λόγω κάποιου κωλύματος που έχει. Εξάλλου δεν νομίζω ότι υπάρχει και κάποια άλλη προτεραιότητα. Αναμένεται ο κ. Χήτας.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Θα ήθελα μόνο μια λέξη να πω για τη σημερινή επέτειο και για την ανθρώπινη θηριωδία και τον εξανδραποδισμό του ανθρώπινου γένους που αποτελεί το μεγαλύτερο καρφί στον πολιτισμό του 20ου αιώνα και που ήταν ουσιαστικά το Ολοκαύτωμα, που ακόμα και σήμερα οι περιγραφές ανατριχιάζουν. Πρέπει πάντα να θυμόμαστε πού μπορεί να καταντήσει ο άνθρωπος όταν διεκδικεί την κυριαρχία του επί των πάντων.

Κυρίες και κύριοι συνάδελφοι, αυτές τις μέρες έγινε μια μεγάλη συζήτηση γύρω από το περιβόητο θέμα «Μένουμε Ευρώπη» με ένα ερωτηματικό σε ένα επιστημονικό φόρουμ, που έστω κι αν ήταν καθοδηγούμενο κάπως πολιτικά ήθελε να συζητήσει το θέμα της λειτουργίας της δημοκρατίας στην Ελλάδα υπό το φως της θεσμικής εκτροπής που εξελίσσεται με βάση την υπόθεση των υποκλοπών.

Ένα ερωτηματικό απλό, φυσιολογικό, προεκτείνεται και καταγγέλλεται ως δίκη προθέσεων, όχι μόνο γιατί κάποια στελέχη έθεσαν το ερωτηματικό στη λάθος μεριά για κάποιους ιδιαίτερους δικούς τους λόγους ή επιδιώξεις, αλλά γιατί έγινε θέμα αναλύσεων, εξαγωγή συμπερασμάτων, άγονων αντιπαραθέσεων περί όνου σκιάς, άλλη μια δίκη προθέσεων στις τόσες που ζούμε πολλά χρόνια τώρα και που καθημερινά μας κατακλύζουν.

Προφανώς, κανείς δεν μπορεί να ισχυριστεί ότι η Ελλάδα και η Ευρώπη είναι δεμένες πλέον με όλους τους θεσμούς και τώρα και στο μέλλον. Το ερώτημα είναι: γιατί το ερωτηματικό; Δεν υπάρχει δημοκρατία στην Ευρωπαϊκή Ένωση; Προφανώς υπάρχει. Δεν υπάρχει, όμως, θέμα δημοκρατίας με τα lobby, με την υποβάθμιση του Ευρωπαϊκού Κοινοβουλίου;

Είναι εύκολη και βολική για όλους μας η αντιπαράθεση ανάμεσα στο δημοκρατικό κοινοβουλευτικό καθεστώς της Δύσης και ιδίως της Ευρωπαϊκής Ένωσης και τα ανελεύθερα αυταρχικά και ολοκληρωτικά καθεστώτα. Κρύβει, όμως, κάτω από το χαλί τα πραγματικά προβλήματα και η δημοκρατία μπορεί να μην κινδυνεύει, διολισθαίνει όμως συνεχώς και μπαίνει σε μια κρίση, η οποία θα έπρεπε να αφυπνίσει τους ευρωπαϊκούς λαούς και τις ευρωπαϊκές κυβερνήσεις.

Δεν υπάρχει θέμα δημοκρατίας στην Ελλάδα; Προφανώς και υπάρχει όταν οι θεσμοί χειραγωγούνται, υποτάσσονται, γίνονται άθυρμα στα χέρια μιας εκτελεστικής εξουσίας που δεν οδηγεί μπροστά σε τίποτα, όταν η εκτελεστική εξουσία κυριολεκτικά καταπίνει τη νομοθετική και τη δικαστική, τους επιβάλλεται, τις κατευθύνει.

Ποια από τις δύο παρατάξεις που κυβερνούν τη χώρα τα τελευταία οκτώ χρόνια είναι αθώα του αίματος; Ποια από τις δύο παρατάξεις μπορεί να διεκδικήσει το δικαίωμα να γίνει ο αδέκαστος κριτής όταν τα ίδια ακριβώς μέσα μετήλθαν, τις ίδιες ακριβώς δουλείες και τους ίδιους στόχους υπηρέτησαν; Τις πταίει, λοιπόν;

Παρακολουθώ ενεός το πολιτικό ήθος, τον διεξοδικό διάλογο, τον λόγο και τον αντίλογο ανάμεσα στην Κυβέρνηση και στην Αξιωματική Αντιπολίτευση σε μια κορυφαία διαδικασία όπως αυτή μιας πρότασης δυσπιστίας. Λόγος απόλυτος, σκληρός, καταγγελτικός, καταφεύγει σε αδιανόητους χαρακτηρισμούς, σπιλώνει προσωπικές συνειδήσεις και διαδρομές, δεν απευθύνεται στη λογική, φανατίζει το οπαδικό συναίσθημα εν όψει των εκλογών, στέλνει τους πολίτες στην αποχή, στην απόρριψη συνολικά της πολιτικής και αυτό δεν αφορά μονάχα την Κυβέρνηση ή την Αξιωματική Αντιπολίτευση, αφορά το σύνολο του πολιτικού συστήματος, αφορά την ίδια τη δημοκρατία.

Όλα υποτάσσονται στην εκλογική σκοπιμότητα. Δεν μπαίνουν, όμως, στην ίδια ζυγαριά. Δεν μιλάμε σήμερα για το τι έκανε ο ΣΥΡΙΖΑ την περασμένη τετραετία. Μιλάμε για τα συγκεκριμένα προβλήματα που δημιουργήθηκαν με την ευκαιρία των υποκλοπών και τη συμπεριφορά αυτής της Κυβέρνησης.

Μου έκανε, πραγματικά, κύριοι συνάδελφοι, αλγεινή εντύπωση ο τρόπος που επέλεξε ο Πρωθυπουργός και η Κυβέρνηση να δικαιολογήσει τη θεσμική εκτροπή που εξελίσσεται και μεγαλώνει στο θέμα των υποκλοπών και κορυφώνεται. Αφού αφαίρεσε κάθε ζωτικό κύτταρο στη λειτουργία της ΑΔΑΕ, αφού την περιφρόνησε αρχικά, αφού την αποδυνάμωσε θεσμικά με τον πρόσφατο νόμο, αφού προσπάθησε να της επιβάλει σιωπητήριο, όπως έκανε και με τους κοινοβουλευτικούς θεσμούς και τις διαδικασίες, κατέφυγε από την πρώτη στιγμή της συζήτησης της πρότασης δυσπιστίας του ΣΥΡΙΖΑ στην προσωπική επίθεση εναντίον ενός δικαστή, του κ. Ράμμου, με άψογη θητεία και ανεπίληπτο ήθος, καταγγέλλοντας προθέσεις και μάλιστα με αδιανόητους χαρακτηρισμούς από την πρώτη στιγμή που ξεκίνησε η συζήτηση αυτή.

Αλήθεια, τι σημασία έχουν τα πολιτικά φρονήματα ενός δημόσιου λειτουργού όποια και αν είναι αυτά; Δεν με ενδιαφέρει εμένα όταν τη θητεία και τη διαδρομή του δεν την σκιάζει τίποτε. Θα πάψουμε να προσωποποιούμε τις λειτουργίες και να ταυτίζουμε τις πρακτικές ονομαστικά, χωρίς λόγο, απλά για να ξεφύγουμε, να ξεπεράσουμε ένα πρόβλημα;

Υπάρχει μία «ταμπακιέρα», για την οποία θα έπρεπε να μας απαντήσει η Κυβέρνηση και προσωπικά ο Πρωθυπουργός. Οι πρώτες δύο περιπτώσεις των υποκλοπών, του δημοσιογράφου και του κ. Ανδρουλάκη, έχουν αποδειχτεί και ερευνώνται δικαστικά και εδώ και στα ευρωπαϊκά όργανα. Αν δεν το κατάλαβε, όμως, η Κυβέρνηση, το θέμα έχει πάρει τεράστιες διαστάσεις για να μπορεί να το αντιμετωπίζει με το ίδιο σιωπητήριο όπως μέχρι τώρα.

Γιατί; Γιατί η ΑΔΑΕ, ως είχε δικαίωμα, αλλά και υποχρέωση, ερεύνησε τις υποθέσεις και κατέληξε, σύμφωνα με τα συνταγματικά της θέσμια, ότι παρακολουθούνται επί μεγάλο χρονικό διάστημα ένας κορυφαίος Υπουργός και Αντιπρόεδρος της Νέας Δημοκρατίας, ο Αρχηγός των Ενόπλων Δυνάμεων της χώρας και τέσσερα ανώτατα στελέχη τους.

Αυτές οι αποδεδειγμένες πια παρακολουθήσεις ήταν νόμιμες ή παράνομες; Αν ήταν νόμιμες, έπρεπε ήδη να έχουν φύγει τουλάχιστον οι ανώτατοι αξιωματικοί από το στράτευμα. Ποιος κίνησε τη διαδικασία, αποδυναμώνοντας ουσιαστικά την ηγεσία του στρατεύματος; Ποιος έδωσε την εντολή, με ποιον σκοπό και γιατί; Πώς η εισαγγελέας της ΕΥΠ θα μπορούσε να κρίνει αυτούς που χαράζουν την πολιτική της εθνικής ασφάλειας;

Και όπως έλεγε χαρακτηριστικά χθες ο Ευάγγελος Βενιζέλος, ποιος άκουσε ή διάβασε το υλικό των παρακολουθήσεων; Ποιος ήταν ο αποδέκτης των ενημερωτικών δελτίων; Ποιος έδωσε και ποιες εξηγήσεις στα πρόσωπα αυτά; Ποιο ήταν το κίνητρο και το ζητούμενο της μακράς παρακολούθησης και γιατί;

Είναι δυνατόν, κυρίες και κύριοι συνάδελφοι, ο Πρωθυπουργός να δηλώνει άγνοια για ένα τέτοιο μείζον εθνικό θέμα; Να επεκτείνει το σιωπητήριο και να βάζει τους Βουλευτές του να φωνάζουν και να υβρίζουν, για να μην υπάρξει ουσιαστική συζήτηση επί του πραγματικού τεράστιου σκανδάλου και προβλήματος της θεσμικής εκτροπής;

Κυρίες και κύριοι συνάδελφοι, το θέμα της θεσμικής εκτροπής είναι, και με στοιχεία πια ατράνταχτα, αποδεδειγμένο και κραυγάζει. Ούτε τώρα θα το απαντήσει ο κύριος Πρωθυπουργός; Δεν θέλει να απαντήσει στα ερωτήματα που του θέτει η Αντιπολίτευση. Ας απαντήσει στο ερώτημα που εύλογα έθεσαν, χωρίς καμμία υπεκφυγή, εδώ και τόσο καιρό οι πρώην Πρόεδροι της Νέας Δημοκρατίας και Πρωθυπουργοί, ο Κώστας Καραμανλής και ο Αντώνης Σαμαράς. Είπαν τότε ότι είναι αδιανόητη και να υπάρχει καν οποιαδήποτε αίσθηση. Ότι θα ήταν θεσμική εκτροπή, είπαν και οι δύο με μία λέξη.

Το ερώτημα που απευθύνεται με όλο τον σεβασμό στους δύο πρώην Πρωθυπουργούς είναι αν μέχρι τις 15.00 η ώρα τα πράγματα μείνουν ως έχουν, θα ψηφίσουν υπέρ ή κατά της θεσμικής εκτροπής;

Σήμερα δεν εγκαλείται η Κυβέρνηση για όλο της το έργο, που και γι’ αυτό θα ήμασταν απολύτως αρνητικοί. Εγκαλείται για ένα συγκεκριμένο μείζον πρόβλημα δημοκρατίας, το οποίο αποδέχτηκαν οι δύο πρώην Πρωθυπουργοί και πρέπει να μας πουν το ίδιο φωναχτά, όπως μίλησαν τότε, γιατί θα αλλάξουν σήμερα τη θέση τους, αν δεν έχουν ενημερωθεί και δεν έχουν ικανοποιηθεί από τις εξηγήσεις. Και δεν μπορεί να πιστεύει κανείς ότι έχει άγνοια ο Πρωθυπουργός για το ότι παρακολουθούσαν τις πέντε κεφαλές του στρατεύματος. Αυτό είναι λίγο «παραμύθι» για μικρά παιδιά. Δεν είναι δυνατόν να μην το ξέρει ο Πρωθυπουργός. Αν δεν το ξέρει, είμαστε άξιοι της μοίρας μας. Αυτό είναι πάρα πολύ σημαντικό θέμα και δεν μπορείτε με κανέναν τρόπο να το παρακάμψετε.

Κυρίες και κύριοι συνάδελφοι, θέλω να θυμηθούμε τη στάση του κινήματός μας και του Προέδρου του, του Νίκου Ανδρουλάκη από την αρχή ως τώρα. Τη στάση της Κοινοβουλευτικής μας Ομάδας σε όλες τις κοινοβουλευτικές διαδικασίες. Την επιμονή σε μια απολύτως θεσμική για τη δημοκρατία και τις λειτουργίες της συμπεριφορά, με μόνο γνώμονα την αλήθεια, που έπρεπε να φωτίσει το μεγάλο σκάνδαλο, για να μπορέσει η δημοκρατία να αμυνθεί απέναντι στις θεσμικές εκτροπές.

Δεν έχουμε υποκύψει στον πειρασμό να αλλάξουμε, να φωνάξουμε, να συγκρίνουμε, να μιλήσουμε για το παρελθόν, για το οποίο είμαστε εμείς πιο περήφανοι από όλους εσάς.

Θα πούμε ξανά ότι την τελευταία συνταγματική αναθεώρηση με τη δική μας κυβέρνηση, το 2001, που έβαλε τα θεσμικά αντίβαρα, ακολούθησαν στα είκοσι χρόνια άλλες δύο συνταγματικές αναθεωρήσεις περί όνου σκιάς, περί τίποτα. Και δεν ήμασταν εμείς στην κυβέρνηση, ούτε στη μια ούτε στην άλλη. Ήταν άλλα κόμματα. Και μάλιστα, με μια διαδικασία που, ενώ η δημοκρατία μας είχε εμφανίσει τα κενά της, ενώ η δημοκρατία μας είχε τη δυνατότητα να βάλει επί τάπητος ξανά κάποια θέματα -γιατί προχωράνε τα θέματα, προχωράει η τεχνολογία, προχωράνε τα δικαιώματα των πολιτών, προχωράνε τόσα πράγματα- ασχοληθήκαμε τη μια με το ασυμβίβαστο της εργασίας των Βουλευτών μόνο και την άλλη με κάτι φληναφήματα, μικρά πράγματα, για την ανάγκη ενός σύγχρονου Συντάγματος που παρακολουθεί τις εξελίξεις. Είναι τυχαία όλα αυτά;

Κυρίες και κύριοι συνάδελφοι, τελειώνοντας, η Κυβέρνηση και ο Πρωθυπουργός κάνει ένα μεγάλο λάθος. Οδηγεί τη χώρα στις εκλογές και, εκμεταλλευόμενος τα ερωτήματα των δημοσκοπήσεων, βάζει στην ίδια «ζυγαριά» τρία θέματα και μας ρωτά τι θέλει ο ελληνικός λαός περισσότερο. Βάζει την οικονομία, την εξωτερική απειλή, τα εθνικά θέματα και τη δημοκρατία, τις υποκλοπές. Και φυσικά ο ελληνικός λαός, ο μοναχικός ιδιώτης, που τον καταντήσαμε στο σπίτι του να μη βλέπει στον ήλιο μοίρα και να μην μπορεί να πάει στο σουπερμάρκετ να πάρει ένα μπουκάλι γάλα για το παιδί του, λέει «με ενδιαφέρει περισσότερο η οικονομία».

Αυτό, όμως, δεν βοηθά τη δημοκρατία. Διότι χωρίς δημοκρατία δεν υπάρχει ευημερία. Διότι τα θέματα αυτά είναι αυτούσια. Και τα τρία είναι η βασική ατζέντα των επόμενων εκλογών. Και θα πρέπει κάθε κόμμα να πει τη δική του αφήγηση, να δώσει το δικό του πρόγραμμα, να πει τις δικές του προτάσεις για το καθένα από αυτά και να γίνει ένας νηφάλιος πολιτικός διάλογος, όχι μέσα από εκλογικές ατραξιόν, αλλά μέσα από μια πραγματική και ουσιαστική συζήτηση για την επόμενη μέρα της χώρας.

Γιατί ξέρετε, είναι πολύ απλό να συζητάει κανείς με ποιους θα κυβερνήσουμε, πώς θα κυβερνήσουμε, ποιοι θα συνεργαστούν κ.λπ., όταν οι πολιτικές δυνάμεις της χώρας πάνε σε μια εκλογή με αυτό το τοξικό κλίμα με αυτούς τους μονολόγους εις ώτα μη ακουόντων και σε θέματα που έχουν σχέση περισσότερο να ξυπνήσουν το οπαδικό συναίσθημα και λιγότερο να δώσουν πραγματικές απαντήσεις στα προβλήματα της χώρας.

Εμείς δεν θα σας ακολουθήσουμε σε αυτό. Έχουμε μια μεγάλη ελπίδα, ότι το «παιχνίδι» μετά τις εκλογές δεν θα είναι για δύο, αλλά θα είναι για τρεις, και με εμάς πρωταγωνιστές.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Πικραμμένε, κύριε Αντιπρόεδρε της Κυβέρνησης, που είστε Βουλευτής Επικρατείας, πρώην Πρόεδρος του Συμβουλίου της Επικρατείας, διατελέσας Πρωθυπουργός, σοβαρός δικαστικός, εσείς είστε ικανοποιημένος από το επίπεδο της συζήτησης τις τελευταίες δύο μέρες;

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Θα απαντήσω εντός ολίγου.

**ΚΩΝΣΤΑΝΤΙΝΟΣ ΧΗΤΑΣ:** Να απαντήσετε, κύριε Πικραμμένε, γιατί σήμερα εδώ μέχρι στιγμής εκπροσωπείτε την Κυβέρνηση, την Κοινοβουλευτική Ομάδα της Νέας Δημοκρατίας. Αυτό που ζήσαμε τα τελευταία εικοσιτετράωρα, κύριε Πικραμμένε, είναι πραγματικά απογοητευτικό. Απογοητευτικό! Και τι δεν ακούσαμε, κύριε Πρόεδρε, αυτές τις μέρες.

Δεν είναι μόνο ότι είμαστε ένα φρέσκο κόμμα. Όλα αυτά είναι τελείως ξένα για μας, μακριά από τη δική μας φιλοσοφία, μακριά από τη δική μας οντότητα, στάση ζωής, τον χαρακτήρα μας, το δικό μας επίπεδο.

Δεν θέλω να φανταστώ εάν εμείς εκφραζόμασταν έτσι, τι θα λέγατε για μας, πώς θα μας είχαν κρεμάσει στα μανταλάκια και τι θα μας σούρνανε, κύριε Πικραμμένε εμάς. Τι θα μας λέγανε, δεν θέλω καν να το σκέφτομαι. Αλλά αυτό, ξέρετε, δεν πρόκειται να γίνει ποτέ γιατί έχουμε δείξει εδώ και τέσσερα χρόνια ότι είμαστε μια παράταξη κόσμημα, που σέβεται τους θεσμούς, έχει ήθος, δουλεύει πολύ και πραγματικά είναι μια Κοινοβουλευτική Ομάδα χρυσάφι, παράδειγμα για όλους.

Ξέρετε, κύριε Πικραμένε, λένε ότι τα καλύτερα γκολ μπαίνουν στα φιλικά παιχνίδια. Ωραίο φιλικό παιχνιδάκι στήσατε εδώ. Τριάντα, σαράντα, πενήντα, εξήντα μέρες πριν τις εκλογές, κύριε Βρούτση, να μαζευτούμε, να μαλώσουμε, να συσπειρώσουμε το κομματικό μας ακροατήριο και πάμε για εκλογές! Γιατί αυτό που σας ενδιαφέρει είναι μόνο οι επόμενες εκλογές με όποιο κόστος, με όποιο τίμημα, ακόμα κι αν πληγεί η δημοκρατία, οι θεσμοί, ο ιερός χώρος της Βουλής. Δεν σας ενδιαφέρει τίποτα, απλά να κάνετε τη δουλειά σας. Στήνετε παραστάσεις, εξαπολύετε μύδρους, ρίχνετε το επίπεδο πάρα πολύ χαμηλά, ένα λεξιλόγιο που δεν ξέρω τι να πω, πραγματικά, λασπομαχίες, βούρκος, βόρβορος πολιτικός.

Συγγνώμη, αλλά στις παρυφές των πενήντα και ως νέος πολιτικός δεν φανταζόμουν έτσι το επίπεδο του ελληνικού Κοινοβουλίου, κύριε Αντιπρόεδρε της Κυβέρνησης. Κουκούλες, ειδικά δικαστήρια, σακούλες με λεφτά μαύρα, άσπρα, βρώμικα, χειραγώγηση θεσμών, τι δεν ακούμε εδώ μέσα!

Αυτό είναι το εγχειρίδιο με το οποίο θα πάτε στις εκλογές και θα πείτε στον κόσμο τι; Σε έναν διαγωνισμό λασπολογίας, βούρκου, σε έναν διαγωνισμό σκανδάλων ποιος έκανε τα λιγότερα ή τα μικρότερης σημασίας σκάνδαλα, άρα εμένα ψηφίστε; Άρα το δίλημμα τι είναι; Μητσοτάκης ή Τσίπρας ή Σκύλλα και Χάρυβδη; Για να καταλάβω. Ποιος έκανε τα λιγότερα κακά; Γιατί αυτό βγήκε. Πρόταση, πρόγραμμα υπάρχει; Ποιο είναι αυτό αύριο; Να το ακούσει ο κόσμος.

Γιατί όλα αυτά, κύριε Πικραμμένε, γίνονται σε ένα φόντο φτωχοποιημένων Ελλήνων, που περνάνε δύσκολα από πίσω. Και αυτοί παρακολουθούν οι έρμοι οι άνθρωποι και βλέπουν εδώ τους κυβερνήτες και τους αντιπροσώπους τους στη Βουλή των Ελλήνων και λένε τι κάνουν αυτοί εκεί μέσα; «Είναι ο μήνας 15 και έχω 5 ευρώ στην τσέπη μου, πώς θα βγω;». Αυτός σκέφτεται. Και εσείς εδώ λάσπη, βρωμιά, κατηγορίες, πίθηκοι, σκυλιά, ό,τι θέλετε. Ντροπή!

Εμείς απέχουμε από αυτό ούτως ή άλλως, όχι σήμερα μόνο ή τις τελευταίες δύο μέρες, πάντα με πρόγραμμα, πάντα με προτάσεις, πάντα κοιτώντας τους Έλληνες στα μάτια καθαρά και πιάνοντας το χέρι έξω από το βούρκο, καθαρό. Ό,τι γίνεται, κύριε Πικραμμένε, και κύριε Πρόεδρε, κύριοι συνάδελφοι, γίνεται για την πόλωση. Είναι ξεκάθαρο. Είναι μια ευκαιρία, αυτό που επιζητούσαν τα δύο κόμματα λίγο πριν τις εκλογές για να συσπειρώσουν την κομματική τους πελατεία.

Ακούμε διαξιφισμούς Υπουργών, Υφυπουργών, κύριε Πικραμμένε, και πρώην Υπουργών στα κανάλια με όρους χουλιγκανισμού. Απίστευτα πράγματα! Πού είναι τα επιχειρήματά μας; Τα επιχειρήματά σας πού είναι; Κραυγές, άναρθρες κραυγές. Σας βλέπουμε πρωί, μεσημέρι, βράδυ -και αυτό είναι το λάθος- στα κανάλια, στους τηλεοπτικούς σταθμούς, στις εκπομπές στα οποία έχετε πια στασίδι κανονικά όλη μέρα. Απορούμε αν οι Υπουργοί δουλεύουν καθόλου ή μόνο μιλάνε στα κανάλια. Δεν περιμέναμε, όμως, να φέρετε και το επίπεδο και την οπαδικού τύπου αντιπαράθεση που κάνετε στα τηλεοπτικά μέσα και μέσα στο ναό της δημοκρατίας. Αυτό δεν το περιμέναμε. Δεν ακολουθούμε την κατηφόρα. Είμαστε εδώ πάντα με επιχειρήματα, με προτάσεις, με πολιτικό λόγο, όχι με κραυγές, χωρίς αλαλαγμούς και ο ελληνικός λαός, οι Έλληνες πολίτες, οι Ελληνίδες και οι Έλληνες το έχουν καταλάβει και το έχουν αντιληφθεί.

Ερώτηση: Είναι η Ελληνική Λύση υπέρ ή κατά της πρότασης μομφής; Κοιτάξτε η Ελληνική Λύση είναι εναντίον της Κυβέρνησης όχι μόνο λόγω των υποκλοπών ή της υπόθεσης αυτής, αλλά λόγω της πολιτικής της και των γενικότερων πεπραγμένων της. Και εξηγούμαι, κύριε Πικραμμένε. Εμείς βλέπουμε μια άλλη Ελλάδα. Εσείς μάλλον ως Κυβέρνηση και εσείς προσωπικά βλέπετε την Ελλάδα ως Λουξεμβούργο ή ζείτε κάπου αλλού. Εμείς βλέπουμε κάτι άλλο.

Έχετε φτωχοποιήσει τους Έλληνες, έχει χάσει ο Έλληνας την περηφάνια του, την αξιοπρέπειά του και αυτό είναι το σημαντικότερο. Δεν ξέρει πώς θα περάσει τον μήνα. Έχει κατεβάσει τέρμα κάτω στο έδαφος τα στάνταρ του για τη διαβίωσή του και εσείς του δίνετε κουπονάκια σοβιετικού τύπου για να βγάλει τον μήνα.

Ξέρετε, αν έπρεπε να αφήσετε κάτι ως Κυβέρνηση ή εσείς οι μεγαλύτεροι θα είναι αυτό, κύριε Πικραμμένε. Σύμφωνα με την EUROSTAT -δεν το λέει η Ελληνική Λύση ούτε ο Βελόπουλος- τα ελληνόπουλα μένουν με τους γονείς τους μέχρι τα τριάντα ένα τους χρόνια. Πού να πάνε; Πώς να κάνουν οικογένεια με τέτοιο κόστος ζωής, με τέτοιους μισθούς; Είστε μια Κυβέρνηση που το μόνο που παράγετε με συνέπεια και σε αυτό σας βγάζουμε το καπέλο, είναι ελλείμματα, χρέη, δανεικά. Τίποτα άλλο. Μηδέν παραγωγή πλούτου! Μας μιλάτε για ανάπτυξη, ψίχουλα. Από τη μία μας μιλάτε για ανάπτυξη -τρέχει λέει η ανάπτυξη, πάει τρένο- από την άλλη δανείζεστε 3,5 δισεκατομμύρια με επιτόκιο 4,28% από τα 7 δισεκατομμύρια που πρέπει να δανειστείτε όλο τον χρόνο. Τι σας νοιάζει; Σάμπως εσείς θα τα πληρώσετε; Ναι είναι καλά οι Έλληνες εκεί έξω. Έχουν χρόνια μπροστά τους να πληρώνουν. Η χώρα δανείζεται. Γιατί δανείζεται; Δανείζεται γιατί ξοδεύει περισσότερα από όσα παράγει. Γι’ αυτό και είστε υπεύθυνοι όσοι την κυβερνήσατε και την κυβερνάτε όλα αυτά τα χρόνια.

Γέμισαν την Ελλάδα με παράνομους μετανάστες, έχετε αλλοιώσει την πληθυσμιακή σύνθεση της χώρας. Είστε μια Κυβέρνηση που συνυπογράψατε στην πράξη πλέον, το ξεπούλημα της Μακεδονίας, ενώ προεκλογικά άλλα λέγατε και το παίζατε μακεδονομάχοι. Επί των ημερών σας της δικής σας διακυβέρνησης χάσαμε μια ολόκληρη πόλη, τριάντα πέντε χιλιάδες συνάνθρωποί μας δεν ζουν πλέον ανάμεσά μας. Έχουμε το χειρότερο ποσοστό, τις χειρότερες επιδόσεις και αναφέρομαι στην πανδημία.

Αυτή την πρόταση μομφής, λοιπόν, κύριε Πικραμμένε, θα την προσπεράσετε τώρα. Εννοείται. Αν και θα ήθελα να δω τι στάση θα κρατήσουν οι δύο πρώην Πρωθυπουργοί, οι οποίοι σε δικές τους δημόσιες παρεμβάσεις είπαν ότι πρέπει να χυθεί άπλετο φως στην υπόθεση και ότι δεν πρέπει η Κυβέρνηση να κρατάει τον κόσμο στο σκοτάδι.

Θα ήθελα να δω τι θα ψηφίσει σήμερα ο κ. Σαμαράς για παράδειγμα και οι συν αυτώ τέσσερις, πέντε δικοί του; Είναι Βουλευτές της Νέας Δημοκρατίας, οι οποίοι το παίζουν και πιο Ελληνάρες, πιο πατριώτες από τους υπόλοιπους γιατί είναι πιο δεξιοί αυτοί, αλλά όταν έρθει η ώρα της ψήφου, ψηφίζουν τα πάντα, μια χαρά. Αυτό λέγεται -να με συγχωρείτε για την έκφραση, δεν θα ρίξω πολύ το επίπεδο, το έχετε ρίξει οι υπόλοιποι- αλλά αυτό λέγεται τζάμπα μάγκας, με συγχωρείτε πάρα πολύ. Θα ήθελα να δω και τη στάση του κ. Καραμανλή.

Βέβαια δεν αναφέρθηκε σε αυτόν τον Καραμανλή ο κ. Δένδιας εχθές. Αλλά έκανε ένα ταξίδι στον χρόνο και έξυσε κάποιους καραμανλικούς. Για τη Νέα Δημοκρατία του εθνάρχη σας του Κωνσταντίνου Καραμανλή μίλησε. Γιατί ήταν ατόπημα αυτό που έκανε ο κ. Δένδιας χθες μιλώντας από το Βήμα της Βουλής. Είπε ότι για μας η Κύπρος δεν κείται μακράν. Γιατί το έχουν χρεώσει αυτό, χωρίς να έχει αποδειχθεί ότι το έχει πει, στον Κωνσταντίνο Καραμανλή. Δεν έχει αποδειχτεί, όμως, ότι το έχει πει αυτό. Λένε ότι το έχει πει. Ήταν ατόπημα. Άρα ο κ. Δένδιας, λοιπόν, λέει ότι δεν κείται μακράν. Μπηχτή είναι αυτό για τους καραμανλικούς. Δεν μας είπε ο κ. Δένδιας, όμως, ότι αφού η Κύπρος δεν κείται μακράν, ζήτησε ποτέ κυρώσεις αυτή η Κυβέρνηση, αυτό το Υπουργείο των Εξωτερικών κατά της Τουρκίας; Πείτε μια φορά που ζήτησε κυρώσεις. Μόνο κλαίτε. Στέλνετε χαρτιά. Εμείς καταθέσαμε τροπολογία για casus belli κατά της Τουρκίας για αιτία πολέμου για να σταματήσει το παραμύθι αυτό. Όπλα στην Ουκρανία στέλνουμε. Στην Κύπρο δεν στείλαμε ποτέ. Άρα τι κείται μακράν και δεν κείται μακράν, που λέει ο κ. Δένδιας;

Έλεγα, λοιπόν, κύριε Πικραμμένε, ότι αυτή την πρόταση μομφής θα την προσπεράσετε με την κυβερνητική πλειοψηφία. Να έχετε, όμως, κάτι στο μυαλό σας ως Κυβέρνηση: Τη μεγάλη πρόταση μομφής που θα έρθει την Κυριακή των εκλογών, εκεί δεν τη γλιτώνετε. Δεν πα να έχετε -δεν ξέρω πόσοι θα ψηφίσουν- εκατόν πενήντα έξι τώρα. Τη μεγάλη πρόταση μομφής των εκλογών δεν πρόκειται ποτέ να την ξεπεράσετε.

Τι κάνετε τώρα εδώ; Είστε και θεσμικός, είστε και πρώην δικαστικός. Σας τα είπα και πριν. Τι λέει η Ελληνική Λύση για τις ανεξάρτητες αρχές; Ότι είναι απαράδεκτο να έχουμε πλην των πέντε συνταγματικά κατοχυρωμένων ανεξάρτητων αρχών -μέσα σε αυτές είναι και η ΑΔΑΕ- τριάντα έξι, τριάντα επτά ανεξάρτητες αρχές οι οποίες κοστίζουν, κύριε Πικραμμένε, γύρω στο 1 δισεκατομμύριο τον χρόνο. Είναι δηλαδή χρήματα που μπορούν να τα ρίξουν στην κοινωνία, να στηρίξουν τον ιδιώτη, τον επιχειρηματία, τον μικρό, τον μεσαίο, τον μικρομεσαίο, τον Έλληνα πολίτη, το ελληνικό νοικοκυριό. Και εμείς πληρώνουμε αυτούς τους καρεκλοκένταυρους. Έχουμε τριάντα έξι ανεξάρτητες αρχές. Τι τη θέλουμε την Κυβέρνηση, αφού δουλεύουν αυτές; Υποκαθιστούν εσάς, το κράτος, τη λειτουργία;

Άρα λοιπόν, τις χρειαζόμαστε; Αφού τις χρειαζόμαστε, γιατί τη γράφετε στα πλέον πεπαλαιωμένα των υποδημάτων σας την Ανεξάρτητη Αρχή Διασφάλισης Απορρήτου των Επικοινωνιών; Άρα δεν χρειάζεται. Πάλι εσείς θα κάνετε αυτό που θέλετε. Πραγματικά είναι πράγματα τρελά.

Ξέρετε, κύριε Πρόεδρε, τρεις μέρες δεν έχουμε μιλήσει. Είχαμε τρεις ομιλητές και ως Κοινοβουλευτικός ήθελα να κάνω χρήση του χρόνου μου στην κύρια ομιλία μου. Οπότε θα χρειαστώ δύο, τρία λεπτά.

Αυτά που θα πω, κύριε Αντιπρόεδρε της Κυβέρνησης, δεν τα λέω γιατί έτσι τα σκέφτηκα. Είναι στοιχεία επίσημα. Απαντώντας στο success story της Κυβέρνησης που περιγράφει ότι αυτή η χώρα έχει ανάπτυξη, αυτή η χώρα έχει υψηλούς μισθούς, αυτή η χώρα έχει μειωμένους φόρους, αυτή η χώρα έχει μειώσει την ανεργία, αυτή η χώρα ζει σε έναν παράδεισο, έχει αυξήσει τις καταθέσεις του ο Έλληνας, θα σας πω ότι αυξήθηκε 10 δισεκατομμύρια το χρέος στην εφορία, 9 δισεκατομμύρια στα ασφαλιστικά ταμεία, 13 δισεκατομμύρια τα νέα κόκκινα δάνεια.

Εχθές βρεθήκαμε έξι Βουλευτές της Ελληνικής Λύσης στον Άρειο Πάγο. Και όχι για ψηφοθηρικούς λόγους, ότι είμαστε εδώ ψηφίστε μας. Γιατί είμαστε το μόνο κόμμα που καταθέσαμε τροπολογία, κύριε Πικραμένε, εδώ στη Βουλή πριν ένα μήνα για να προστατεύσει το σπίτι του από το «κοράκι» ο Έλληνας, την πρώτη του κατοικία και κανένα κόμμα δεν την αποδέχτηκε. Το είπε και ο Πρόεδρος χθες. Εάν ένα άλλο κόμμα έφερνε αυτή την τροπολογία, εμείς που δεν έχουμε κομματικές αγκυλώσεις θα την ψηφίζαμε, θα την κάναμε δεκτή γιατί είναι λογική και εμείς στηριζόμαστε στη λογική.

Και πάμε χθες που λέτε, κύριε Πικραμμένε, στον Άρειο Πάγο και τι βλέπουμε; Τον ΣΥΡΙΖΑ απ’ έξω! Αυτός που ψήφισε τα funds ήταν με πανό απ’ έξω και στήριζε τον κοσμάκη που χάνει τα σπίτια του, να τρελαίνεσαι! Και ποιους άλλους είδαμε; Ήταν και το ΠΑΣΟΚ! Και λέμε, Θεέ μου, δεν υπάρχει λογική στην πολιτική.

Περιμένουμε με αγωνία την απόφαση και θεωρούμε ότι θα σταθούν στο ύψος των περιστάσεων οι δικαστικοί στον Άρειο Πάγο και να αφήσουν κάτω τα βρωμόχερά τους τα funds από τα σπίτια των Ελλήνων. Γιατί αυτό που γίνεται είναι απαράδεκτο. Ένας που χρωστάει 100 χιλιάρικα να το αγοράζει το fund με 5.000 ευρώ και ο Έλληνας που χρωστάει να πρέπει να πληρώσει 100.000 και να χάνει και το σπίτι του.

Κύριε Αντιπρόεδρε της Κυβέρνησης, 36 δισεκατομμύρια είναι το έλλειμμα εμπορικού ισοζυγίου. Άρα εισάγω τα πάντα και δεν εξάγω τίποτα. Χρεωθήκαμε φέτος ως χώρα 36 δισεκατομμύρια. Αυτό είναι το έλλειμμα εμπορικού ισοζυγίου. Είναι 10 δισεκατομμύρια απευθείας αναθέσεις -δείτε λίγο- αδιευκρίνιστες, γιατί για την πανδημία αφορούσαν μόνο το 1,7% . Τα υπόλοιπα δεν ξέρουμε. Με πρόσχημα την πανδημία λέτε 10 δισεκατομμύρια τα δώσαμε ρε παιδιά, αλλά είχαμε πανδημία. Ναι, μάλιστα, αλλά το 1,7% μόνο ανταποκρίνεται κάπου. Τα υπόλοιπα πού πήγαν;

Και κλείνω με αυτό, κύριε Αντιπρόεδρε, γιατί εδώ μιλάμε για ιλιγγιώδη νούμερα. Λέτε ότι υπάρχει δημοσιονομικός χώρος ενός δισ. για προεκλογικές παροχές. Μια χώρα μπορεί να το κάνει αυτό, δηλαδή να δώσει 1 δισεκατομμύριο προεκλογικές παροχές, όταν το δημόσιο χρέος έχει πάει στα 394 δισεκατομμύρια -Χριστέ μου!- το εξωτερικό χρέος στα 560 δισ. και 410 δισεκατομμύρια χρωστάει ο ιδιωτικός τομέας. Αυτή είναι η Ελλάδα σήμερα και εσείς μιλάτε και πανηγυρίζετε.

Κλείνω, κύριε Πρόεδρε, γιατί πολλά έχουμε ακούσει για λόγο και συνέπεια για την Κυβέρνηση αυτή. Εμείς υπερψηφίζουμε με την πρόταση μομφής όχι μόνο για το θέμα των υποκλοπών για την Κυβέρνηση, γιατί έχουμε ζητήσει εκλογές εδώ και περίπου ενάμιση χρόνο. Είναι, λοιπόν, λογικό. Με αγωνία περιμένουμε σήμερα αυτούς που πολιτικά χαρακτήρισα προηγουμένως τζάμπα μάγκες, να δούμε σήμερα τι στάση θα κρατήσουν. Και αναφέρομαι στους δύο πρώην Πρωθυπουργούς και κυρίως τον κ. Σαμαρά. Γιατί να το παίζει υπερπατριώτης, το να ασκεί κριτική, το να διαφωνεί με την Κυβέρνησή σας σε θέματα εθνικά, εξωτερικής πολιτικής, Πρέσπες, αλλά να τα ψηφίζει όλα, αυτό λέγεται τζάμπα μάγκας. Με συγχωρείτε πάρα πολύ.

Να δούμε, λοιπόν, σήμερα τι στάση θα κρατήσουν. Γιατί δεν μπορεί κανείς να ξεχάσει τι έλεγε ο Πρωθυπουργός -που είναι και συνεπής στα λόγια και στα έργα!- το 2019. Την Πέμπτη, λοιπόν, 24 Γενάρη του 2019 πριν ακριβώς τέσσερα χρόνια έλεγε: «Η συμφωνία των Πρεσπών αποτελεί εθνική ήττα, εθνικό λάθος που προσβάλλει την ιστορία…. η διαδικασία ένταξης των Σκοπίων στην Ευρωπαϊκή Ένωση δεν σχετίζεται με τη Συμφωνία των Πρεσπών…. ανά πάσα στιγμή ασκεί βέτο η Ελλάδα στη διαδικασία ένταξης των Σκοπίων στην Ευρωπαϊκή Ένωση. Και αυτό το δικαίωμα της πατρίδας μου αρνούμαι να το απεμπολήσω». Αυτά έλεγε ο κ. Μητσοτάκη, κύριε Πικραμμένε.

Και τώρα, σήμερα τι κάνει; Κλείνει η κοινοβουλευτική τετραετία και έχετε διπλοσφραγίσει στα συρτάρια σας μέσα τα πρωτόκολλα συνεργασίας με τα Σκόπια. Δεν τολμήσατε να τα φέρετε. Θα τα ψήφιζε ο κ. Σαμαράς; Γιατί φτάνει και αυτό με τις βαλβίδες αποσυμπίεσης μέσα στο κόμμα σας. Τα δύο και τα τρία και τα τέσσερα μέτωπα για να ηρεμήσετε και τον υπόλοιπο κόσμο. Γιατί άλλωστε εσείς στις εκλογές πάτε με ένα. Το είπε ο κ. Σκέρτσος. Μεταξύ Δεξιάς και Κέντρου επιλέγουμε το Κέντρο. Συγχαρητήρια, αυτό είναι το εγχειρίδιο με το οποίο θα πορευτείτε. Εσείς πάτε με το Κέντρο, εσείς πάτε με την Αριστερά. Εμείς πάμε με την Ελλάδα. Πάμε με τους Έλληνες. Γιατί γι’ αυτούς ενδιαφερόμαστε.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Θα καλέσω τώρα στο Βήμα τον για σήμερα Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία τον κ. Ραγκούση. Ο Κοινοβουλευτικός Εκπρόσωπος του ΣΥΡΙΖΑ μίλησε ο κ. Τσακαλώτος, αλλά θα σας δώσω μια παρέμβαση με μια ανοχή διπλασιασμού, όχι παραπάνω κ. Ραγκούση. Θα σας παρακαλέσω θερμά.

Ορίστε, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Απολύτως.

Ευχαριστώ κύριε Πρόεδρε, διπλά και γιατί μου δίνετε τον λόγο και γιατί κάνετε αυτό τον χειρισμό.

Θα ξεκινήσω κατ’ αρχάς, όμως, ζητώντας σας κάτι το οποίο έχει ξαναγίνει στη Βουλή. Επειδή δεν ξέρω αν εσείς προσωπικά έχετε ενημερωθεί, χτες το βράδυ στερήθηκε τελικά ο λόγος από περίπου πενήντα Βουλευτές όλων των πτερύγων, όλων των κομμάτων. Και για να μην προβώ στα ίδια σχόλια που έχουμε πει από την πρώτη στιγμή, τουλάχιστον να δοθεί η δυνατότητα σε όσους Βουλευτές επιθυμούν και έχουν γραπτή την ομιλία που τους στερήθηκε η δυνατότητα να αναπτύξουν χθες από το Βήμα της Βουλής να την καταθέσουν στα Πρακτικά, κύριε Πρόεδρε. Υποβάλουμε αυτή την πρόταση συγκεκριμένα.

Τώρα, για να είμαι συνεπής και να μην κάνω κατάχρηση του δικαιώματος που μου δώσατε, θέλω πολύ σύντομα κυρίες και κύριοι συνάδελφοι να επισημάνω τρία, τέσσερα πράγματα ως επίλογο όλων όσων έχουμε πει αυτό το διάστημα των δύο ημερών περίπου ημερολογιακά και βεβαίως πριν από το κλείσιμο που θα κάνει ο Αρχηγός της Αξιωματικής Αντιπολίτευσης και Πρόεδρος του ΣΥΡΙΖΑ - Προοδευτική Συμμαχία, κ. Αλέξης Τσίπρας μετά από λίγη ώρα.

Κυρίες και κύριοι συνάδελφοι, ζούμε το αδιανόητο, το οποίο ουσιαστικά μας επιτρέπει δυστυχώς να πούμε ότι ζούμε τις πιο μαύρες μέρες της Γ΄ Ελληνικής Δημοκρατίας, κυρίες και κύριοι συνάδελφοι της Νέας Δημοκρατίας με αποκλειστικά δική σας ευθύνη. Γιατί ζούμε τις πιο μαύρες μέρες της Γ΄ Ελληνικής Δημοκρατίας, κύριε Αντιπρόεδρε της Κυβέρνησης, κύριε Πικραμμένε;

Για τον απλούστατο λόγο ότι με τον πλέον επίσημο τρόπο -επίσημο από πλευράς κράτους- από τα έγγραφα και τις αποφάσεις της πλέον επίσημης κρατικής αρχής, της ανεξάρτητης αρχής γι’ αυτή την υπόθεση, της Αρχής Διασφάλισης του Απορρήτου των Επικοινωνιών, έχουμε επιβεβαιώσει ότι προσωπικά ο Κυριάκος Μητσοτάκης με αυτό το εγκληματικό δίκτυο που οργάνωσε και λειτούργησε μέσα από το Μέγαρο Μαξίμου, λειτουργώντας και χρησιμοποιώντας την Εθνική Υπηρεσία Πληροφοριών, προέβη σε μία σειρά από παράνομες παρακολουθήσεις για μεγάλο χρονικό διάστημα, ανάλογα την περίπτωση, πολιτικών αντιπάλων, Υπουργών, δημοσιογράφων, επιτελών, ανώτατων αξιωματικών της ηγεσίας των Ενόπλων Δυνάμεων.

Αυτό είναι τόσο βαρύ και πολιτικά, και θεσμικά, και συνταγματικά, και ιστορικά, που για να το συνειδητοποιήσει κανείς αρκεί να θέσει στον εαυτό του το εξής ρητορικό ερώτημα: Θα μπορούσαμε ποτέ να ακούσουμε ότι ο Μακρόν, ότι ο Σολτς, ότι ο Σάντσεθ ως Πρωθυπουργοί ή Πρόεδροι των χωρών τους και των κυβερνήσεών τους παρακολουθούσαν τους πολιτικούς τους αντιπάλους μέσα από παράνομες υποκλοπές, την ηγεσία των ενόπλων δυνάμεων τους ή και τους υπουργούς τους; Και ακόμη χειρότερα θα μπορούσαμε να φανταστούμε ότι αυτό θα έμενε ατιμώρητο από τα ίδια τους σε τελική ανάλυση τα κόμματα;

Είναι βέβαιο πως δεν μπορούμε και δεν θα μπορούσαμε ποτέ κάτι τέτοιο να το διανοηθούμε, ενώ βεβαίως θα μπορούσαμε να διανοηθούμε ότι κάτι τέτοιο θα μπορούσε να κάνει ο Ερντογάν, θα μπορούσε να κάνει ο Πούτιν, θα μπορούσε να κάνει Όρμπαν. Αυτή είναι η πραγματικότητα, αυτή είναι η αλήθεια, αυτή είναι η κατάπτυστη αντιστοίχιση για τον Κυριάκο Μητσοτάκη προσωπικά.

Βεβαίως, κυρίες και κύριοι συνάδελφοι, πια, από την ώρα που εμείς αποφασίσαμε να υποβάλουμε αυτή την πρόταση δυσπιστίας, το βάρος πέφτει στις πλάτες των Βουλευτών της Νέας Δημοκρατίας, των σημερινών Βουλευτών της Νέας Δημοκρατίας, για τους οποίους πραγματικά υπάρχει ένα ερώτημα -απάντηση θα έχουμε σε λίγες ώρες- μέχρι πού μπορεί να φτάσει η ανοχή τους, μέχρι τι είναι αυτό το οποίο μπορεί να ανεχτούν, μέχρι πού μπορεί να φτάσει για όσες ή όσους δυστυχώς διαθέτουν ελαστική συνείδηση. Μέχρι τι μπορεί να ανεχτούν, αν μπορούν και το δηλώσουν με την ψήφο τους, ότι μπορούν να ανεχτούν να έχουν πρόεδρο στο κόμμα τους και Πρωθυπουργό στη χώρα έναν άνθρωπο που, αποδεδειγμένα πια, διέπραξε αυτά τα πολιτειακά και ποινικά κακουργήματα. Και δεν μιλάω για άλλον παρά για τον Κυριάκο Μητσοτάκη. Να τον χαίρεστε, κύριε Πικραμένε.

Για τη Νέα Δημοκρατία ως σύνολο και για την Κοινοβουλευτική Ομάδα υπάρχει ένα δίλημμα. Το είχε πει ο Αλέξης Τσίπρας από την πρώτη μέρα που συζητήσαμε για αυτό το θέμα τον Αύγουστο από αυτό εδώ το Βήμα. Σήμερα θα αποδειχθεί αν η Νέα Δημοκρατία έχει αποφασίσει να είναι και να παραμένει το συντηρητικό, το δεξιό, το φιλελεύθερο κόμμα που ίδρυσε ο Κωνσταντίνος Καραμανλής ή αν έχετε αποφασίσει να τη μετατρέψετε στην πραγματικότητα ως ένα καταφύγιο για την υπόθαλψη εγκληματιών κατά του Συντάγματος και κατά της δημοκρατίας.

Και μία τελευταία κουβέντα, γιατί υποσχέθηκα, κύριε Πρόεδρε, να μην κάνω κατάχρηση της δυνατότητας που μου δώσατε. Εξελίσσεται τις τελευταίες ημέρες και ένα ακόμη ανοσιούργημα. Εξελίσσεται ένας συστηματικός και δημόσιος προπηλακισμός με ενορχηστρωτή και εδώ τον ίδιο τον Κυριάκο Μητσοτάκη κατά του κ. Ράμμου και των μελών της ανεξάρτητης αρχής. Μία κουβέντα λοιπόν προς τον κ. Μητσοτάκη, τον ενορχηστρωτή και αυτής της αθλιότητας που εξελίσσεται στον δημόσιο βίο της χώρας. Κάτω τα βρώμικα χέρια του από τον κ. Ράμμο και από τα μέλη της ΑΔΑΕ.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα θα πάρει ο Κοινοβουλευτικός Εκπρόσωπος της Νέας Δημοκρατίας κ. Γιάννης Βρούτσης και αμέσως μετά τον λόγο θα έχει ο Αντιπρόεδρος της Κυβέρνησης, κ. Πικραμμένος.

Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, διαδέχομαι στο Βήμα τον Κοινοβουλευτικό Εκπρόσωπο του ΣΥΡΙΖΑ, τον κ. Ραγκούση. Είθισται να μην απαντάμε αμέσως στον προηγούμενο ομιλητή, αλλά είμαι υποχρεωμένος να απαντήσω στον κ. Ραγκούση στο ερώτημα το οποίο έθεσε περί Νέας Δημοκρατίας, της ιστορικής αυτής παράταξης, και εάν η Νέα Δημοκρατία είναι δημοκρατικό κόμμα ή αν συνεχίζει στις αρχές και στο αξιακό σύστημα του ιδρυτή της, του Κωνσταντίνου Καραμανλή.

Όχι μόνο προς τον κ. Ραγκούση, όχι μόνο προς όλες τις πτέρυγες της Βουλής, αλλά στον ελληνικό λαό, που γνωρίζει, παρακολουθεί τα πολιτικά τεκταινόμενα στην πατρίδα μας λέω ότι η Νέα Δημοκρατία ήταν, είναι και παραμένει το δημοκρατικό εκείνο κόμμα, που αποκατέστησε τη δημοκρατία το 1974 στον τόπο, έχει ως υψηλή προτεραιότητα τη διατήρηση του Συντάγματος, είναι ένα φιλελεύθερο, πατριωτικό και λαϊκό κόμμα, ένα κόμμα το οποίο εμείς που το υπηρετούμε και σε προσωπική βάση εγώ από τότε που αισθανόμουν τα πρώτα μου πολιτικά βήματα με κάνει να λέω ότι είμαι περήφανος που ανήκω στη Νέα Δημοκρατία. Είναι το κόμμα των μεγάλων εθνικών επιλογών. Είναι το κόμμα που ίδρυσε ο Κωνσταντίνος Καραμανλής και υπηρέτησαν με αφοσίωση πολλοί αρχηγοί και πολλά στελέχη με τα λάθη τους, με τις αδυναμίες τους, αλλά πάντα ως ύψιστη προτεραιότητα είχαν τη διατήρηση του Συντάγματος, τη δημοκρατία και το καλό της πατρίδας, της Ελλάδας.

Δεύτερον, κυρίες και κύριοι συνάδελφοι, μπαίνοντας στην ουσία της συζήτησης, αν κάποιος παρακολουθούσε χωρίς να ξέρει το τι συμβαίνει στον τόπο μας όλη αυτή τη συζήτηση η οποία διεξήχθη αυτές τις τρεις μέρες, θα νόμιζε, κύριοι συνάδελφοι, με αυτά τα οποία ειπώθηκαν ότι έχει καταλυθεί η δημοκρατία στην Ελλάδα. Δεν υπάρχει δημοκρατία, έπεσε η δημοκρατία, ούτε κόμματα ούτε Κοινοβούλιο, δεν υπάρχει τίποτα.

Γιατί το λέω αυτό; Γιατί δυστυχώς αυτό που είδε ο Έλληνας πολίτης αυτές τις τρεις μέρες στη Βουλή είναι μία θλιβερή πραγματικότητα. Η διαπίστωση είναι -μια θλιβερή και άσχημη διαπίστωση- ότι η ποιότητα του κοινοβουλευτικού διαλόγου, που πρέπει να τον κρατάμε ψηλά και στο πέρασμα του χρόνου να τον περιφρουρούμε και να κρατάμε το επίπεδο του κοινοβουλευτικού διαλόγου εμείς, που έχουμε την κυρίαρχη ευθύνη ως εκπρόσωποι του ελληνικού έθνους μέσα στη Βουλή, έπεσε στο χειρότερό του σημείο.

Γιατί το λέω αυτό, τυχαία; Όχι, θα σας πω μερικά πράγματα τα οποία ειπώθηκαν, τα οποία θεωρώ απαράδεκτα. Κύριε Πρόεδρε, όλο αυτό το διάστημα ειπώθηκαν λέξεις οι οποίες δεν πρέπει να βγαίνουν από το στόμα Ελλήνων Βουλευτών. Φράσεις όπως «θεσμική εκτροπή», που είναι βαριά έκφραση. Θεσμική εκτροπή, κυρίες και κύριοι συνάδελφοι, σημαίνει ότι καταλύεται όλο το θεσμικό δημοκρατικό πλαίσιο το οποίο υπάρχει και κάποιος αποφασίζει όπως θέλει και κάνει ό,τι θέλει.

Ειπώθηκε η λέξη «παρακράτος». Αλήθεια, πιστεύετε ότι η Νέα Δημοκρατία και η λειτουργία της σήμερα ως Κυβέρνηση είναι λειτουργία παρακράτους; Εμποδίστηκε ποτέ κανένας να μιλήσει ή να τοποθετηθεί ελεύθερα; Δεν υπάρχουν διοικητικές αρχές, δεν υπάρχουν υπηρεσίες, δεν υπάρχει δικαιοσύνη, δεν υπάρχει Σύνταγμα, δεν υπάρχει Βουλή που μπορούμε να μιλάμε ελεύθερα;

Ακούστηκε η έκφραση «εγκληματική οργάνωση». Ακούστε τι ειπώθηκε, κυρίες και κύριοι συνάδελφοι! Ειπώθηκε, κύριε Αντιπρόεδρε, η έκφραση «εγκληματική οργάνωση η Κυβέρνηση του Κυριάκου Μητσοτάκη». Το πιστεύετε πραγματικά αυτό; Είναι λέξεις που γίνονται τοποθετήσεις από στόματα Ελλήνων Βουλευτών «εγκληματική οργάνωση»; Συνειδητοποιείτε το βάρος αυτής της έκφρασης που ειπώθηκε;

Εγώ πιστεύω ότι αυτά τα οποία ειπώθηκαν ξεπερνάνε όχι απλά τα όρια, όχι κόκκινες γραμμές, αλλά είναι ντροπή για το Ελληνικό Κοινοβούλιο. «Κατάργηση του κράτους δικαίου», «ακρίδες», «βούρκος», αυτές οι λέξεις ειπώθηκαν, κυρίες και κύριοι συνάδελφοι. Δεν επιτρέπεται στον πολιτικό διάλογο που διεξάγεται εδώ, στη Βουλή και με αυτά που έχουμε περάσει ως νεότερη δημοκρατία να τοποθετούμαστε τόσο ακραία, τόσο υποτιμητικά. Εμείς οι ίδιοι υποβαθμίζουμε το Κοινοβούλιο. Εμείς οι ίδιοι αποστρέφουμε τους πολίτες να έρθουν κοντά στην πολιτική με αυτά που λέμε. Αυτή είναι η πραγματικότητα. Και επειδή θέλω να είμαι δίκαιος, λέξεις που αν ειπώθηκαν και από την πλευρά τη δική μας, όπως χθες αυτό που ειπώθηκε περί μαϊμούδων προς την Αντιπολίτευση, είναι και αυτό απαράδεκτο. Δεν έπρεπε να ειπωθεί. Για να είμαστε σοβαροί, εδώ επιτελούμε ένα έργο και έχουμε την ευθύνη μιας σοβαρής τοποθέτησης, που θα κάνει ελκυστικό τον πολιτικό μας λόγο προς τους πολίτες ανεξάρτητα αν πιστεύει αυτά που λέμε όχι. Να ανεβάσουμε το επίπεδο της πολιτικής ζωής. Αρκετά ταλαιπωρήθηκε η χώρα μας από παθογένειες και τέτοιες συμπεριφορές του παρελθόντος.

Στο ζήτημα της θεσμικής εκτροπής, που είπε και ο Κοινοβουλευτικός Εκπρόσωπος του ΣΥΡΙΖΑ λίγο πριν, ας δούμε την πραγματικότητα. Σχετικά με τη θεσμική εκτροπή τι εργαλεία έχει σήμερα μέσα από τη συνταγματική διαδικασία και τη νομοθετική διαδικασία η Κυβέρνηση ή η Αντιπολίτευση ή τα κόμματα να λειτουργήσουν σε μία αντίθεσή τους, σε μία πρακτική που ακολουθεί η Κυβέρνηση και είναι αντίθετοι; Για το συγκεκριμένο ζήτημα των επισυνδέσεων να δούμε τι έγινε βήμα-βήμα; Να δούμε αν είναι θεσμική εκτροπή ή ακολουθήθηκε με απόλυτη ελευθερία όλο το θεσμικό πλαίσιο, που δίνει τη δυνατότητα ως εργαλεία στην Αντιπολίτευση, στη μείζονα και στην ελάσσονα, στον καθένα να κάνει την κριτική του και να παρεμβαίνει και να κάνει αυτό που πιστεύει ότι θα φέρει το φως και τη διαφάνεια στην επιφάνεια;

Για τη Νέα Δημοκρατία, κυρίες και κύριοι συνάδελφοι, να το ξεκαθαρίσουμε. Είχα την ευκαιρία ως Κοινοβουλευτικός Εκπρόσωπος στην εξεταστική επιτροπή να ανέβω σε αυτό το Βήμα και να τοποθετηθώ. Το είχε πει και ο Πρωθυπουργός Κυριάκος Μητσοτάκης, το είπαν όλοι οι Βουλευτές ότι θέλουμε φως και δικαιοσύνη παντού, να χυθεί άπλετο φως. Αυτή τη θέση διατηρούμε ακόμη και σήμερα. Για να δούμε όμως τι συνέβη.

Όταν βγήκε στην επιφάνεια το θέμα των επισυνδέσεων ο Πρωθυπουργός πήρε την πρώτη πρωτοβουλία και απέπεμψε τον γενικό γραμματέα και τον διοικητή της ΕΥΠ; Το έκανε ή δεν το έκανε; Είναι μία πράξη αναγνώρισης ότι κάποιοι άνθρωποι είχαν μια ευθύνη διοικητική ή δεν είχαν -είχαν όμως σύμφωνα με την απόφαση του Πρωθυπουργού- και αποπέμφθηκαν; Αυτό είναι θεσμική εκτροπή ή μια κανονιστική διαδικασία απονομής ευθύνης σε κάποιους οι οποίοι είχαν την ευθύνη;

Μπήκαμε στη Βουλή και ζητήθηκε από την Αξιωματική Αντιπολίτευση να γίνει εξεταστική επιτροπή; Η Νέα Δημοκρατία δεν είναι εκείνο το κόμμα που συνταγματικά έδωσε το δικαίωμα στην αλλαγή του Συντάγματος η μειοψηφία ή η Αντιπολίτευση να αποφασίζει αν θέλουν να γίνει εξεταστική; Η Νέα Δημοκρατία δεν στήριξε την εξεταστική επιτροπή; Είναι θεσμική εκτροπή η αξιοποίηση του εργαλείου της εξεταστικής; Αξιοποιήθηκε, λοιπόν, και αυτό το εργαλείο.

Η σύγκληση της Επιτροπής Θεσμών και Διαφάνειας πόσες φορές έγινε; Πόσες φορές συζητήθηκε το συγκεκριμένο ζήτημα στην Επιτροπή Θεσμών και Διαφάνειας; Υπήρχε εμπόδιο στην επιτροπή και στη λειτουργία της; Δεν συνεδρίασε η επιτροπή ανεξάρτητα με τις επιμέρους παρατηρήσεις ότι ήθελε να γίνει διαφορετικά σε τυπική διαδικασία; Η Επιτροπή Θεσμών και Διαφάνειας, όπως προβλέπει ο Κανονισμός της Βουλής, λειτούργησε αρμονικά και κανονικά, σύμφωνα με τις επιταγές του Συντάγματος.

Η ΑΔΑΕ, η ανεξάρτητη αρχή, ακόμη και πέρα από τις δικές μας παρατηρήσεις όσον αφορά τη δικαιοδοσία, που είχε ο διοικητής της ΑΔΑΕ, ο κ. Ράμμος, λειτούργησε, λειτουργεί, υπάρχει σήμερα η ανεξάρτητη αρχή πέρα και από τους αστερίσκους. Αλλά προσέξτε, ακόμα και στο πόρισμα της ΑΔΑΕ, το οποίο μοιράστηκε στους αρχηγούς των κομμάτων, πουθενά δεν επισυνδέεται, κυρίες και κύριοι συνάδελφοι, ο Κυριάκος Μητσοτάκης ως Πρωθυπουργός με τα αποτελέσματα αυτά που έδωσε η ΑΔΑΕ.

Και τι μένει; Μένει το ύστατο καταφύγιο, αυτό που όλοι πιστεύουμε ότι είναι στην κορυφή όλων των διαδικασιών, δηλαδή η δικαιοσύνη. Αμφισβητεί κανείς ότι θα πρέπει να ακούσουμε τη δικαιοσύνη για το συγκεκριμένο ζήτημα όταν επιληφθεί και βγάλει το τελικό πόρισμα;

Εγώ νομίζω ότι εδώ είναι και το κλειδί της όλης υπόθεσης και θα επιχειρηματολογήσω πάνω στο συγκεκριμένο θέμα ως εξής: Κοιτάξτε, το τελευταίο διάστημα υπάρχουν πολλά διαφορετικά θέματα για τη «NOVARTIS», για τους ονομαζόμενους μάρτυρες με κουκούλες, οι οποίοι φέρονται να συνδέονται με άλλες παράνομες ενέργειες. Ακούω την πλευρά του ΣΥΡΙΖΑ να λέει ότι έχουν ασκηθεί μηνύσεις, ότι δεν είναι σωστό αυτό που έγινε με τον συγκεκριμένο μάρτυρα. Ή υπάρχει το ζήτημα με τις σακούλες, οι οποίες φάνηκαν τώρα στο τελευταίο διάστημα και ακούγεται ότι διακινήθηκαν σακούλες. Τι λέει ο Σύριζα; Προσέξτε, έχει δίκιο σε αυτό. Λέει ότι αυτά όλα τα οποία ειπώθηκαν είναι σε μια δικαστική διαδικασία και έρευνα και δεν έχει αποφανθεί τελεσίδικα η δικαιοσύνη. Άρα την ίδια στιγμή που ο ΣΥΡΙΖΑ επικαλείται, και σωστά, την τελεσίδικη απόφαση της δικαιοσύνης να δικαστεί κάτι έρχεται και λέει πριν δικαστεί και πριν έχουμε το τελικό δικαστικό αποτέλεσμα για τις επισυνδέσεις να καταδικάσουμε την Κυβέρνηση. Δεν είναι οξύμωρο;

Σκεφτείτε να είχε αντιδράσει και η Νέα Δημοκρατία ως Αντιπολίτευση το ίδιο όταν είχαν βγει στο φως, στην επιφάνεια οι επισυνδέσεις με το τηλεφωνικό κέντρο του Κομμουνιστικού Κόμματος ή με το γνωστό θέμα, το οποίο φάνηκε σε μεταγενέστερο στάδιο, επισύνδεσης του Υπουργού του ΣΥΡΙΖΑ.

Εμείς δεν κρατήσαμε τέτοια στάση. Η στάση μας ήταν ποιοτική, ήταν συγκροτημένη και σήμερα ακόμα δεν τοποθετούμαστε με αυτό τον ακραίο τρόπο στα συγκεκριμένα ζητήματα. Γιατί; Διότι πιστεύουμε στη δικαιοσύνη. Θέλουμε να επιληφθεί η δικαιοσύνη, η οποία επιλαμβάνεται αυτή τη στιγμή, αξιολογεί όλο το πλαίσιο και προχωράει.

Το συμπέρασμα, κυρίες και κύριοι συνάδελφοι, είναι ότι ο ΣΥΡΙΖΑ βρίσκεται σε ένα πολιτικό άγχος. Γιατί βρίσκεται σε πολιτικό άγχος και γιατί προέβη σε αυτή την πρόταση δυσπιστίας; Το πολιτικό άγχος του ΣΥΡΙΖΑ βρίσκεται στο σημείο ότι βρισκόμαστε δύο-δυόμισι μήνες πριν τις εθνικές εκλογές και στη διαδικασία αυτή, πρώτον, τα στοιχεία σύγκρισης μεταξύ κυβέρνησης ΣΥΡΙΖΑ και Κυβέρνησης Νέας Δημοκρατίας είναι μη συγκρίσιμα από την άποψη των οικονομικών αποτελεσμάτων και επιδόσεων της οικονομίας και των μεταρρυθμιστικών τομών, που έκανε η Κυβέρνηση Κυριάκου Μητσοτάκη, είναι μη συγκρίσιμα. Το βλέπουν οι πολίτες, το ξέρουν, το ξέρει και ο ΣΥΡΙΖΑ.

Δεύτερον, δεν έχει πειστικό αφήγημα ο ΣΥΡΙΖΑ. Δεν έχει ένα αφήγημα πολιτικό, οικονομικό μέσα από το οποίο θα προσελκύσει και θα πείσει τους πολίτες για να πάρει τη θετική ψήφο. Κινείται στην αντίθετη πλευρά μιας σκληρής κριτικής για ένα θέμα το οποίο πήρε πάνω του, το θέμα των επισυνδέσεων, και από εκεί προσπαθεί να αντλήσει ψήφους εν όψει εθνικών εκλογών. Αυτό δεν είναι ορθόδοξη διαδικασία. Είναι ανορθόδοξη διαδικασία, η οποία στο τέλος δεν φέρνει τα αποτελέσματα που πρέπει.

Και φυσικά υπάρχει το ζήτημα των δημοσκοπήσεων το οποίο είναι ένα κρίσιμο ζήτημα. Μπορεί να τις αμφισβητεί ή να τις επικρίνει κάποιος ή να μη τις θεωρεί αξιόπιστες, αλλά όπως και να το κάνουμε είναι μία πυξίδα, που δείχνει ότι από το 2016 -προσέξτε- που εκλέχθηκε ο Κυριάκος Μητσοτάκης Αρχηγός της Νέας Δημοκρατίας ως αντιπολίτευση μέχρι και το 2019 και από το 2019 μέχρι σήμερα έχουμε το πρωτοφανές η Νέα Δημοκρατία να βρίσκεται μπροστά σε όλες τις δημοσκοπικές καταγραφές. Αυτό είναι το άγχος του ΣΥΡΙΖΑ. Αυτό το άγχος, κυρίες και κύριοι συνάδελφοι, το μεταφέρει σήμερα με την πρόταση δυσπιστίας στη Βουλή.

Θα μπορούσαμε να πούμε πάρα πολλά. Νομίζω αυτονόητο είναι ότι λογικά σκεπτόμενοι δυόμισι μήνες πριν τις εκλογές θα ήταν αστείο έως τραγικό να πούμε ότι θα ψηφίσουμε μια πρόταση δυσπιστίας, που δεν εδράζεται σε απόφαση της δικαιοσύνης, αλλά τεκμαίρεται μέσα από άλλα ζητήματα.

Η άποψή μου, κυρίες και κύριοι συνάδελφοι, είναι ότι όλα τα στοιχεία συνηγορούν ότι η Νέα Δημοκρατία στις επικείμενες εκλογές θα είναι και πάλι πολιτικά κυρίαρχη, γιατί την εμπιστεύεται ο ελληνικός λαός, πρώτον. Δεύτερον, γιατί έχει κάνει ένα ανεπανάληπτο έργο σε όλους τους τομείς της κοινωνικής, οικονομικής και πολιτικής ζωής, όπως στην οικονομία, αλλά και με τα αποτελέσματα, που έχει φέρει σε κάθε τομέα. Χθες ο Χρήστος Σταϊκούρας παρουσίασε δέκα συγκριτικά στοιχεία επιδόσεων της οικονομίας για την περίοδο κυβέρνησης ΣΥΡΙΖΑ με την περίοδο Κυβέρνησης Νέας Δημοκρατίας με τεράστιες, χαοτικές διαφορές μεταξύ Νέας Δημοκρατίας και ΣΥΡΙΖΑ. Τρίτον, σε κάθε τομέα παιδεία, οικονομία, ψηφιακό κράτος, Υπουργείου Εργασίας, Υπουργείου Οικονομικών, παντού υπερτερούμε, σε όλα τα επίπεδα της σύγκρισης, μεταρρυθμίσεις παντού. Πέρα από την κριτική που μπορεί να ασκήσει δικαιολογημένη η Αντιπολίτευση, γιατί μπορεί να μην συμφωνεί, είναι με άλματα μπροστά αυτή η Κυβέρνηση του Κυριάκου Μητσοτάκη, η οποία έχει αλλάξει συνολικά την εικόνα της χώρας και αυτό το παραδέχονται όλοι και στο εσωτερικό και στο εξωτερικό.

Η κατάληξη είναι οι πολίτες, πιστεύετε, ότι θα δεχθούν να επιστρέψουν πίσω; Οι πολίτες, πιστεύετε, ότι θα αποφασίσουν να χάσουν όλα τα κεκτημένα και τα θετικά τα οποία έφερε αυτή η Κυβέρνηση της Νέας Δημοκρατίας αυτά τα τέσσερα χρόνια; Ή οι πολίτες θα εγκαταλείψουν την προοπτική μιας χώρας, της πατρίδας μας, της Ελλάδας, η οποία την επόμενη τετραετία πλέον, που περάσαμε δοκιμασίες αχαρτογράφητες και απρόσμενες, θα εγκαταλείψουν το σκάφος της Νέας Δημοκρατίας και θα ρισκάρουν το μέλλον της πατρίδας μας, το μέλλον των επόμενων γενεών;

Η απάντηση, κυρίες και κύριοι συνάδελφοι, είναι ένα βροντερό όχι. Οι Έλληνες πολίτες δεν τσιμπάνε. Οι Έλληνες πολίτες κατανοούν, γνωρίζουν, αξιολογούν. Και η αξιολόγηση της Ελλάδας και των Ελλήνων πολιτών είναι ότι σταθερά, ενσυνείδητα και με απόφαση δυνατή θα στηρίξουν ξανά τη Νέα Δημοκρατία. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και δύο εκπαιδευτικοί συνοδοί τους από το 9ο Γυμνάσιο Περιστερίου.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Αντιπρόεδρος της ελληνικής Κυβερνήσεως, ο κ. Παναγιώτης Πικραμμένος.

Κύριε Αντιπρόεδρε, έχετε τον λόγο.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Ευχαριστώ, κύριε Πρόεδρε.

Η ελληνική Κυβέρνηση τιμά σήμερα την Ημέρα Μνήμης των Ελλήνων Εβραίων Ηρώων του Ολοκαυτώματος και σύμφωνα με την απόφαση της ελληνικής Βουλής, θα τιμηθεί ιδιαίτερα στη συνεδρίαση της Δευτέρας.

Κύριε Πρόεδρε, ο λόγος που ζήτησα να μιλήσω είναι ένας και μοναδικός, στον οποίο αναφέρθηκαν και όλοι οι προηγούμενοι ομιλητές. Εφόσον οι υποκλοπές έχουν φτάσει στα χέρια της ελληνικής δικαιοσύνης, έχω την αίσθηση ότι πρέπει να προασπιστούμε το κύρος της ελληνικής δικαιοσύνης και να μην την εργαλειοποιούμε ανάλογα με το αν βγάζει αποφάσεις που μας αρέσουν ή που δεν μας αρέσουν. Διότι αυτό το πράγμα γίνεται.

Ως πρώην δικαστικός λειτουργός θέλω λοιπόν -και γι’ αυτό ζήτησα και έλαβα τον λόγο- να σταθώ στο πλευρό της ελληνικής δικαιοσύνης.

Και παρενθετικά -και το λέω μόνο για λόγους αποκατάστασης της ιστορικής αλήθειας, απευθυνόμενος στον κ. Ραγκούση, κύριε Ραγκούση, στη Γαλλία έχουν ξεσπάσει πολλά σκάνδαλα υποκλοπών από Γάλλους προέδρους. Σας το λέω απλά και μόνο για την αποκατάσταση της ιστορικής αλήθειας.

Και θέλω να πω και δυο κουβέντες για τον κ. Ράμμο προτού αρχίσω, με τον οποίο συνυπηρέτησα στο Συμβούλιο της Επικρατείας, περίπου είκοσι, ίσως και είκοσι πέντε χρόνια, και με τον οποίον τολμώ να πω ότι είχαμε πολύ φιλικές σχέσεις.

Συνεπώς, ό,τι πω δεν θέλω να θεωρηθεί στρεφόμενο κατά του προσώπου του κ. Ράμμου, αλλά κατά των θέσεων τις οποίες παίρνει η ανεξάρτητη αρχή, η ΑΔΑΕ. Διότι έχει ανακύψει ένα θέμα ως προς τις αρμοδιότητες της ΑΔΑΕ, το εύρος των αρμοδιοτήτων της και τον τρόπο με τον οποίον η ΑΔΑΕ ασκεί αυτές αρμοδιότητες. Και όλοι επιτέθηκαν στον Εισαγγελέα του Αρείου Πάγου για τη γνωμοδότηση την οποία έκανε.

Σας διαβάζω, λοιπόν, τη δήλωση που έκανε ο Πρόεδρος της ΑΔΑΕ τώρα πρόσφατα: «Η επίμαχη γνωμοδότηση του κυρίου εισαγγελέα του Αρείου Πάγου, πέρα από το γεγονός ότι νομικά δεν έχει παράξει καμμία απολύτως δέσμευση, παραβιάζει εξόφθαλμα την ευθέως εκ του Συντάγματος εκπορευόμενη ανεξαρτησία της ΑΔΑΕ, η οποία μέχρι σήμερα είχε πάντα γίνει σεβαστή».

Και διάβασα και χθες ένα άρθρο της κυρίας μέλους της ΑΔΑΕ, η οποία συστηματικά ασκεί αρθρογραφία για τους νόμους, που ψηφίζει η ελληνική Βουλή, στο οποίο κατά αυθεντικό τρόπο και περισπούδαστα ερμηνεύει ποιες είναι αυτές οι αρμοδιότητες της ΑΔΑΕ. Για να δούμε όμως, είναι όντως τα πράγματα έτσι;

Θα σας διαβάσω κάτι. «Η δικαστική λειτουργία είναι μία εκ των τριών συντεταγμένων εξουσιών, το πλαίσιο της λειτουργίας, της δικαιοδοσίας και των αρμοδιοτήτων της οποίας ορίζεται προεχόντως από το Σύνταγμα και δεν υπόκειται ούτε στις άλλες δύο εξουσίες-λειτουργίες ούτε πολύ περισσότερο σε οποιαδήποτε από τις ανεξάρτητες αρχές. Αντιθέτως, οι ανεξάρτητες αρχές υπόκεινται στη δικαστική λειτουργία, αφού οι αποφάσεις ελέγχονται από αυτή και προεχόντως από το Συμβούλιο της Επικρατείας. Την απόφαση της δικαστικής αρχής για την άρση του απορρήτου της ελεύθερης επικοινωνίας, όπως αυτή προβλέπεται από το άρθρο 19 του Συντάγματος και τον εκάστοτε ισχύοντα εκτελεστικό νόμο, και το εάν η άρση έγινε συννόμως, αρμόδια να κρίνει είναι μόνον η ίδια η δικαιοσύνη μέσω των οργάνων της. Η συσταθείσα με τον νόμο του 2003 Αρχή Διασφάλισης του Απορρήτου των Επικοινωνιών ούτε νομιμοποιείται ούτε δικαιούται να ελέγξει με οποιονδήποτε τρόπο αμέσως ή εμμέσως το εάν η δικαιοσύνη διά των οργάνων άσκησε συννόμως ή μη το δικαίωμα άρσης του απορρήτου των επικοινωνιών, ενώ η θέσπιση τέτοιας διατάξεως θα ευρίσκεται εκτός της συνταγματικής τάξεως».

(Χειροκροτήματα από την πτέρυγα της Νέας Δημοκρατίας)

Τι είναι αυτό που σας διάβασα; Είναι γνωμοδότηση του εισαγγελέα του Αρείου Πάγου επί ερωτήματος της Διεύθυνσης Ασφαλείας Αττικής του έτους 2009 (υπ’ αριθμ. 9). Η γνωμοδότηση αυτή επιβεβαιώθηκε από δύο μεταγενέστερες γνωμοδοτήσεις του 2009 και του 2011 (υπ’ αριθμ. 12 και 9).

Και διερωτώμαι πού ήταν οι κύριοι συνταγματολόγοι όταν με τόση ευκολία εστράφησαν κατά του προσώπου του κυρίου εισαγγελέα του Αρείου Πάγου. Εγώ δεν λέω ότι ο ένας έχει δίκιο και ο άλλος έχει άδικο. Εγώ λέω ότι αυτό είναι ένα ζήτημα και το ζήτημα αυτό θα το λύσουν τελικά τα δικαστήρια. Όλοι είμαστε σύμφωνοι σε αυτό.

Ας αφήσουμε, λοιπόν, τη δικαιοσύνη να κάνει ήσυχη τη δουλειά της, ας μην την εργαλειοποιούμε ανάλογα με το αν μας αρέσουν ή όχι οι αποφάσεις της και ας μη σπεύδουμε να λέμε ότι εμείς εξάρουμε τι κάνουμε και οι άλλοι υπερβαίνουν τις αρμοδιότητες και τα καθήκοντά τους και λοιπά και λοιπά.

**ΙΩΑΝΝΗΣ ΡΑΓΚΟΥΣΗΣ:** Τελείως διαφορετικό αυτό που λέτε για τον κ. Ντογιάκο τώρα.

(Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Παράκληση, μη διακόπτετε τον ομιλητή. Κανείς δεν έχει διακοπεί και πρέπει να υπάρχει ο ανάλογος σεβασμός.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Ο κ. Χήτας είπε προηγουμένως -και λυπάμαι που δεν είναι στην Αίθουσα- ότι «ελπίζω οι δικαστές του Αρείου Πάγου να αρθούν στο ύψος των περιστάσεων». Δεν μπορεί να θέλουμε τους δικαστές όποτε μας βολεύει και να μην τους θέλουμε όποτε δεν μας βολεύει. Ή έχουμε εμπιστοσύνη στην ελληνική δικαιοσύνη ή δεν έχουμε.

Κι επειδή ο Αρχηγός της Αξιωματικής Αντιπολίτευσης είπε ότι υπάρχουν δικαστές στην Αθήνα, αν και επιτρέψτε μου να ακριβολογήσω…

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Στο Βερολίνο.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Κύριε Πρόεδρε, εγώ δεν ξέρω για το Βερολίνο, εγώ για την Αθήνα μιλάω.

Ο κ. Ράμμος, με όλο τον σεβασμό στο πρόσωπό του, εδώ δεν ενεργεί ως δικαστής, ενεργεί ως διοικητικό όργανο. Άλλο το ένα, άλλο το άλλο.

(Χειροκροτήματα από την πτέρυγα της Νέας Δημοκρατίας)

Ούτε εγώ είμαι δικαστής. Έχω την τιμή να είμαι μέλος της Κοινοβουλευτικής Ομάδας της Νέας Δημοκρατίας αυτήν τη στιγμή. Ήμουν δικαστής μέχρι το 2012.

Όμως, να πω και κάτι άλλο: Πώς αντιμετωπίστηκαν οι Έλληνες δικαστές και η ολομέλεια του Συμβουλίου της Επικρατείας, όταν έβγαλε την απόφαση για τις ραδιοτηλεοπτικές άδειες; Τους δικαστές που έβγαλαν αυτή την απόφαση τους λοιδορήσατε και τους απειλήσατε.

(Χειροκροτήματα από την πτέρυγα της Νέας Δημοκρατίας)

Και τι έκαναν αυτοί οι δικαστές τότε, όταν έβγαλαν αυτή την απόφαση; Προασπίζονταν το κύρος και τις αρμοδιότητες μιας ανεξάρτητης αρχής. Αυτό το πράγμα ακριβώς έκαναν.

Τελειώνω, λέγοντας το εξής: Ας αφήσουμε, λοιπόν, τους δικαστές στην ησυχία τους. Και είμαι βέβαιος ότι θα κάνουν σωστά τη δουλειά τους και θα έχουμε το αποτέλεσμα το οποίο πρέπει.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Αντιπρόεδρε της Κυβερνήσεως και για την οικονομία του χρόνου.

Τον λόγο τώρα θα πάρει εκ μέρους του Προέδρου της Κοινοβουλευτικής Ομάδας του ΜέΡΑ25, καθώς με έγγραφό του ο κ. Βαρουφάκης μάς γνωστοποιεί ότι σήμερα θα ομιλήσει για λογαριασμό του ΜέΡΑ25, η Η΄ Αντιπρόεδρος της Βουλής και Βουλευτής του ΜέΡΑ25, η κ. Σοφία Σακοράφα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Σας ευχαριστώ πολύ, κύριε Πρόεδρε.

Όπως πολύ σωστά είπε και ο κύριος Πρόεδρος, δυστυχώς, σε αυτή τη συζήτηση δεν μπορεί να παρίσταται ο Γραμματέας του κόμματός μας, ο Γιάνης Βαρουφάκης. Απουσιάζει στο εξωτερικό με άδεια της Βουλής, επίσημα προσκεκλημένος στην Κούβα και στο Μεξικό. Πρόκειται για επίσημες προγραμματισμένες συναντήσεις του ΜέΡΑ25 και του DiEM25, στο πλαίσιο δράσεων της Προοδευτικής Διεθνούς και στη διαδικασία συγκρότησης του Νέου Κινήματος των Αδεσμεύτων.

Έχουμε, λοιπόν, σήμερα, κυρίες και κύριοι συνάδελφοι, μια πρόταση δυσπιστίας. Αυτή είναι τώρα η επίσημη ορολογία. «Πρόταση μομφής» λέγαμε παλιά, αλλά η λέξη «μομφή» πέφτει βαριά για τον καθωσπρεπισμό του σύγχρονου πολιτικού συστήματος και περάσαμε στη «δυσπιστία».

Με αυτούς τους όρους, λοιπόν, εμείς δεν είμαστε απλώς δύσπιστοι. Είμαστε απολύτως πεπεισμένοι και για την ουσία και για την ποιότητα των πεπραγμένων της Κυβερνήσεως του κ. Μητσοτάκη. Γι’ αυτό και τη μεμφόμαστε για το σύνολο της πολιτικής της.

Αυτή η συζήτηση έχει, όμως, μια ιδιαιτερότητα, γιατί η πρόταση δυσπιστίας έγινε με αφορμή μια εξωφρενική υπόθεση. Όσο μιλάμε για τα υπόλοιπα θέματα, για οικονομία, παιδεία, υγεία, για όλους τους τομείς της κυβερνητικής πολιτικής, μπορείτε να μιλάτε για Συμπολίτευση και Αντιπολίτευση. Οι διαφορές μας εδώ είναι μεγάλες. Μας χωρίζει χάος και στην πολιτική αντίληψη και στην πολιτική στοχοθεσία.

Όμως, πράγματι, εσείς είστε Κυβέρνηση, εσείς είστε η Συμπολίτευση και εμείς είμαστε η Αντιπολίτευση. Ίσως ολιστική Αντιπολίτευση, γιατί μας χωρίζουν βασικές Αρχές -για μας με «Α» κεφαλαίο- αλλά πάντως, Αντιπολίτευση.

Κυρίες και κύριοι συνάδελφοι, για να βάλουμε τα πράγματα στη θέση τους, όμως, όταν μιλάμε για τις υποκλοπές από το Πρωθυπουργικό Γραφείο με την ΕΥΠ, η διάσταση δεν είναι μεταξύ Κυβέρνησης και Αντιπολίτευσης. Το δίλημμα δεν είναι «με την Κυβέρνηση ή εναντίον της». Το δίλημμα είναι «με τη δημοκρατία ή εναντίον της».

Αυτός είναι και ο λόγος για το σχέδιο άμυνας της Κυβέρνησης του κ. Μητσοτάκη, όπως πολύ παραστατικά το παρουσίασε χθες πρώτος ο κ. Γεραπετρίτης, είναι ότι: ευπρόσδεκτη η πρόταση δυσπιστίας, γιατί θα μεταφέρουμε τη συζήτηση στο επίπεδο και το πλαίσιο «Αντιπολίτευση-Συμπολίτευση». Θα το συγκρίνουμε, θα συγκρίνουμε τις δύο διακυβερνήσεις, όπως είπε.

Κύριοι συνάδελφοι, δεν καταλάβατε. Σήμερα, το πραγματικό θέμα δεν είναι μια τέτοια σύγκριση κυβερνήσεων. Όπως τα καταφέρατε, το θέμα είναι ποια είναι και πώς λειτουργεί η ίδια η δημοκρατία στην Ελλάδα, με τις υποκλοπές, αλλά και ιδίως, με τη λυσσώδη άμυνα της συσκότισης και με τον εξευτελισμό των θεσμών -Κοινοβούλιο, εξεταστική, Επιτροπή Θεσμών, ανεξάρτητες αρχές, δικαιοσύνη κ.λπ., κ.λπ.. Αποφασισμένοι να μην αφήσετε τίποτα όρθιο στον «υπέρ πάντων αγώνα» σας. Και ο «υπέρ πάντων αγών» στο δικό σας πολιτικό σύστημα είναι πάντα ένας: Η κατάληψη της εξουσίας και η μεγαλύτερη δυνατή παραμονή σε αυτή, με τη λαφυραγώγηση του κράτους και με τη διαπλοκή, αλλά και τις πελατειακές σχέσεις. Εξάλλου, ούτε εκεί έχετε αναστολές αξιοπρέπειας, ούτε στις κάθε είδους εξυπηρετήσεις, ούτε στην υπακοή προς την ολιγαρχία.

Σε κάθε περίπτωση, η συζήτηση θα πέσει πολλά επίπεδα κάτω από το αναγκαίο και το κρίσιμο. Θα πέσει στην αντιπαράθεση των δύο διακυβερνήσεων. Μπορεί τελικά αυτή να είναι και η κοινή επιδίωξη τόσο για την Αξιωματική Αντιπολίτευση, που έκανε την πρόταση, όσο φυσικά και για την Κυβέρνηση. Επειδή είπαμε, όμως, ότι το διακύβευμα πια είναι η ίδια η δημοκρατία, δεν θα έπρεπε να το ευτελίζουμε σε ένα διήμερο «σόου» της σύγκρισης των διακυβερνήσεων.

Αντίστοιχα, λοιπόν, το δίλημμα για τους Βουλευτές της κυβερνητικής παράταξης είναι ουσιαστικά ένα: «Κομματική πειθαρχία ή δημοκρατική συνείδηση». Στην πραγματικότητα, θα έλεγα ότι δεν υπάρχει καμμιά ελπίδα. Εδώ βλέπουμε τα ίδια τα στελέχη που αποδείχτηκε ότι παρακολουθούνται να αντιδρούν. Σχεδόν δηλώνουν ευτυχισμένοι για το γεγονός και όπως βλέπουμε, μπροστά στην εξουσία και το συμφέρον δεν υπάρχει ούτε ίχνος προσωπικής αξιοπρέπειας, εκτός εάν πρόκειται για το γνωστό ψυχιατρικό «σύνδρομο της Στοκχόλμης».

Συνάδελφοι, θα σας μεταφέρω την προσωπική μου εμπειρία. Βρέθηκα δύο σημαντικές στιγμές να αισθάνομαι ότι δοκιμάζονται ακραία οι αρχές και οι αξίες μου: Όταν ήρθαν τα μνημόνια, δεν ήταν εύκολο το «όχι» ούτε με το ΠΑΣΟΚ ούτε και με τον ΣΥΡΙΖΑ, αλλά σας διαβεβαιώ ότι τελικά, άξιζε.

Συνάδελφοι, μην αναστατώνεται κανείς. Δεν μιλάω για σας, δεν μιλάω για τους άλλους, δεν μιλάω για σήμερα. Σήμερα, ξέρουμε πολύ καλά ποια θα είναι η τελική σας στάση. Εξάλλου, το πολιτικό σας γονίδιο φέρνει μέσα του «βίες και νοθείες» και δέντρα που ψήφιζαν, φέρνει φυλακές και ξερονήσια, ακόμα και εκτελεστικά αποσπάσματα για τους πολιτικούς σας αντιπάλους.

Είναι ωραία τα λόγια με τα οποία θέλετε να σφετεριστείτε την ιστορία, λέγοντας ότι δήθεν η παράταξή σας πέτυχε την Αποκατάσταση της Δημοκρατίας το 1974.

Τη δημοκρατία, συνάδελφοι, για να μη ξεχνάμε, την αποκατέστησε ολόκληρος ο ελληνικός λαός και το Κέντρο και η Αριστερά, γιατί δεν μπορούσε να γίνει αλλιώς, ιδίως μετά την προδοσία και την απώλεια της Κύπρου από τους δήθεν υπερπατριώτες. Είναι ο ίδιος εγκληματικός δήθεν πατριωτισμός που κάποιοι προσπαθούν να μεταφέρουν στο σήμερα είτε με εγκληματικές οργανώσεις είτε με ψευτοπατριωτική ρητορεία και εύκολα και παραπλανητικά συνθήματα, τα οποία και χρησιμοποιούν.

Όμως, η υπεράσπιση της δημοκρατίας δεν είναι ένα στοίχημα που παίχτηκε πριν από πενήντα χρόνια και τελείωσε εκεί η ιστορία. Είναι διαρκής, είναι και καθημερινή -θα έλεγα- υποχρέωση όλων μας.

Ειδικά σε αυτή την ιστορία των υποκλοπών επί του κ. Μητσοτάκη, σύσσωμη η Συμπολίτευση, άλλοι σκόπιμα και άλλοι απλώς πειθαρχώντας, έχετε πάρει μεγάλες αποστάσεις από την υπεράσπιση της δημοκρατίας. Μπορούμε να δεχθούμε ότι μέσα στη ροή των εξελίξεων, παρασυρόμενοι από την καθημερινότητα και την επικαιρότητα, πολλοί μπορούν να χάσουν την ικανότητα να έχουν πλήρη συνείδηση για όσα συμβαίνουν.

Να το ξεκαθαρίσουμε, λοιπόν. Αυτές οι υποκλοπές είναι βαρύ έγκλημα κατά της δημοκρατίας. Δεν είναι πταίσμα, δεν είναι ούτε καν πλημμέλημα. Πολιτικά είναι παραπάνω από κακούργημα, εάν υπήρχε! Και έτσι θα καταγραφεί και ιστορικά, όπως ανάλογα έγινε και με την αποστασία του 1965 επί Μητσοτάκη -του τότε Μητσοτάκη- και θα έχουν το ίδιο επώνυμο και σήμερα.

Το μόνο πράγμα που έχετε διαχρονικά αποδείξει σε όλες αυτές τις φάσεις της παράταξής σας είναι ένα: Το με πόση ευκολία προσαρμόζεστε στις εποχές για να συνεχίσετε το θεάρεστο έργο της εξουσίας. Αλλάζετε εικόνα σαν ένας χαμαιλέοντας της ιστορίας, αλλά ο οργανισμός σας παραμένει ο ίδιος.

Δεν θα μπούμε στη διαδικασία να αναλύσουμε τα πεπραγμένα της Κυβέρνησης του κ. Μητσοτάκη, γιατί, για μας, δεν έχει νόημα. Τα αποτελέσματα τα βιώνει ο λαός στην καθημερινή του πραγματικότητα και για τους περισσότερους θα έλεγα και το ξέρετε πάρα πολύ καλά ότι είναι δύσκολη, μέχρι και αδιέξοδη. Υγεία, παιδεία, υποδομές, ακρίβεια και ακόμα, μεθοδευμένη αναδιανομή του εισοδήματος, σε συνέργεια με τα καρτέλ του εμπορίου και τους ολιγάρχες ενέργειας, προς όφελος αυτών βέβαια, επιδοτώντας αναίσχυντα την αισχροκέρδεια και τα χρήματα του ελληνικού λαού.

Απαξίωση και ξεπούλημα της δημόσιας περιουσίας, που την έχουν πληρώσει με αίμα γενιές των Ελλήνων, πολλές γενιές! Παντού αφήνετε το βαρύ σας στίγμα.

Το δίδυμο της περιβόητης επιτυχίας της πολιτικής σας είναι: η οικονομική αφαίμαξη της λαϊκής βάσης και η απαξίωση της δημοκρατίας, γιατί το ένα είναι προϋπόθεση του άλλου και γιατί αυτό είναι στο πολιτικό σας DNA, γιατί μόνο έτσι μπορείτε να υπάρχετε. Αναγκαστικό και αναπόσπαστο συμπλήρωμα σε όλα αυτά είναι το σύστημα στήριξης της Κυβέρνησης: αστυνομική καταστολή, ελεγχόμενα μέσα ενημέρωσης και τώρα πια έχουμε και οι υποκλοπές, γιατί δεν σας έφταναν όλα τα προηγούμενα. Με αυτά τα εργαλεία προχωράτε στο έργο σας. Δεν θα πω τίποτα παραπάνω για αυτά, γιατί είναι τόσο προφανή σε όλους που δεν χρειάζεται να προσθέσω εγώ τίποτα. Νομίζετε όλοι σας ότι θα παρατείνετε την παραμονή σας στην επωφελή για εσάς εξουσία και βαυκαλίζεστε ότι μπορείτε να συνεχίσετε, αφού, όπως λέτε, και μεταξύ σας, ο κόσμος «δεν διαμαρτύρεται, δεν βγαίνει στους δρόμους».

Αν είχατε, λοιπόν, συνάδελφοι, πραγματική επαφή με την κοινωνία και όχι μόνο με τους διατεταγμένους χειροκροτητές του στενού κομματικού σας κύκλου, θα ξέρατε ποια είναι πραγματικά η αλήθεια. Αλλά μάλλον την ξέρετε, αφού στήνετε αστυνομικά μπλόκα για να ελέγξετε την πρόσβαση του κόσμου στις αυτάρεσκες δημόσιες εμφανίσεις σας. Η αλήθεια, λοιπόν, είναι ότι ο κόσμος είναι οργισμένος, με εξαίρεση τους ορκισμένους εφ’ όρου ζωής κομματικούς υποστηρικτές σας. Δεν βγαίνει στους δρόμους γιατί δεν έχει πια ελπίδα. Τον έχει πείσει πια το ελληνικό πολιτικό σύστημα ότι δεν δικαιούται να ελπίζει σε τίποτα, ότι δεν υπάρχει καμμία εναλλακτική. Μιλάμε για τον ίδιο λαό που με την αυθόρμητη αντίδρασή του πάλεψε να ξεφύγει από τη θανάσιμη λαβή της πτώχευσης και των μνημονίων επί μία δεκαετία και παραπάνω, τον ίδιο λαό που προδόθηκε από αλλεπάλληλες κυβερνήσεις. Και από εκείνους που μετά τα «Ζάππεια» ακολούθησαν πειθήνια τις εντολές και από το εξωτερικό, αλλά και από το εσωτερικό, και από εκείνους στους οποίους επένδυσαν την τελευταία τους ελπίδα, την «πρώτη φορά Αριστερά» για να καταγράψουν εκείνο το απρόσμενο για όλους τους άλλους 62% στο δημοψήφισμα του ’15 και να προδοθούν ξανά. Εκεί ποντάρει, λοιπόν, το σημερινό ελληνικό πολιτικό σύστημα για την ύπαρξή του, στην αφαίρεση κάθε ελπίδας από την ζωντανή κοινωνία.

Με βάση αυτή την πολιτική πραγματικότητα, λοιπόν, με πόσο ενδιαφέρον μπορεί ένας πολίτης να παρακολουθεί αυτό το τριήμερο της άγονης και αδιέξοδης κομματικής αντιπαράθεσης στη Βουλή; Ίσως το παρακολουθήσει για λίγο, στην καλύτερη περίπτωση, με το ίδιο ενδιαφέρον και την ίδια συμμετοχή που θα έχει και σε ένα τηλεοπτικό ριάλιτι. Πόσο νομίζετε ότι μπορούν να ενδιαφέρουν τον κόσμο τα άσφαιρα πυρά μεταξύ Κυβέρνησης και Αντιπολίτευσης; Ξέρετε πολύ καλά ότι ο κόσμος ξέρει ότι όλα αυτά δεν επηρεάζουν καθόλου τη ζωή του, ότι έχουν σημασία μόνο για το κλειστό παιχνίδι της εξουσίας. Τι ενδιαφέρον λοιπόν, μπορεί να έχει ο άνθρωπος που δεν μπορεί να «βγάλει» τον μήνα, που είναι καταδικασμένος να μην μπορεί ούτε να πληρώσει τους λογαριασμούς του; Πόσο μπορούν όσα λέγονται εδώ μέσα να ενδιαφέρουν τον άνθρωπο που αναγκάζεται να πουλήσει κάποιο κληρονομικό ακίνητο στο χωριό για να κάνει εγχείρηση στο παιδί του; Πόσο μπορούν όσα λέγονται εδώ μέσα να ενδιαφέρουν εκείνον που έχασε ή χάνει το σπίτι του από τα funds, ενώ έχει πληρώσει -στον βρόντο φυσικά- μεγάλο μέρος του δανείου του, αλλά χάρη στις δικές σας πολιτικές έφτασε σε αδυναμία πληρωμής; Λαϊκισμός, θα μου πείτε! Όταν υπάρχει αναφορά στην πραγματική ζωή, στα πραγματικά προβλήματα του κόσμου, κολλάμε την ταμπέλα του λαϊκισμού. Ό,τι ενοχλεί τις ελίτ, και πολιτικές και οικονομικές, βαφτίζεται λαϊκισμός και ξεμπερδεύουν χωρίς να χρειάζονται επιχειρήματα.

Αλήθεια; Υπάρχει μεγαλύτερος λαϊκισμός από τη χυδαία μικροκομματική αντιπαράθεση, αυτά τα περίφημα «εσείς δεν δικαιούστε να ομιλείτε», από αυτόν τον διαγκωνισμό μεταξύ σας για το ποιος είναι χειρότερος από τον άλλον ή περισσότερο ένοχος από τον άλλον, όπως ακούστηκε χθες εδώ, από αυτή τη μικροκομματική άμυνα με κάθε αφορμή που ανασύρει υπαρκτές ή και ανύπαρκτες υποθέσεις από τα συρτάρια για μια περιστασιακή νίκη, δήθεν νίκη; Υπάρχει μεγαλύτερος λαϊκισμός από αυτή την αντιπαράθεση που προσπαθεί εν τέλει να πείσει και τον τελευταίο Έλληνα ότι είναι καταδικασμένος υπήκοος ενός άθλιου συστήματος; Όλη αυτή η εικόνα -το ξέρετε καλά- ενισχύει τα μορφώματα που στηρίζονται στη ρητορεία εναντίον της δημοκρατίας. Το ξέρετε, αλλά το αποδέχεστε για χάρη του εντελώς πρόσκαιρου μικροκομματικού σας, δήθεν, συμφέροντος.

Αυτή, λοιπόν, είναι μια Κυβέρνηση στην τελευταία γραμμή άμυνας, με το μόνο επιχείρημα ότι οι άλλοι είναι χειρότεροι και άρα μπορεί να κάνει οτιδήποτε, και δεν χρειάζεται να δίνει λογαριασμό σε κανέναν. Ας είναι καλά η εκλογική πελατεία! Ας είναι καλά αυτοί που θα τη στηρίξουν και μπορεί να τα καταφέρει να ξαναβγεί! Και εδώ αποκαλύπτεται και ο κρίσιμος ρόλος της ευνοημένης ολιγαρχίας. Στη δική σας αντίληψη για τη δημοκρατία η λαϊκή αντίδραση έχει πολύ μικρότερη σημασία από τη στήριξη από τα μεγάλα οικονομικά συμφέροντα. Για αυτό και στην πολιτική σας η εξυπηρέτηση των λαϊκών συμφερόντων και των κοινωνικών αναγκών είναι μόνο μια πολύ μικρή παράμετρος, γιατί για το εκλογικό αποτέλεσμα επαφίεστε σε όλο αυτό το νοσηρό οικοδόμημα και επενδύετε όλες τις ελπίδες σας στους μηχανισμούς επηρεασμού της λαϊκής ψήφου και ιδίως τους αθέμιτους: ελεγχόμενο σύστημα ενημέρωσης, πελατειακές σχέσεις και διαπλοκή.

Σε αυτό το παιχνίδι, θα μου επιτρέψετε να πω, δυστυχώς, συμμετέχει πλέον απροκάλυπτα και χωρίς καμμία αναστολή και η Αξιωματική Αντιπολίτευση. Συνειδητά ακολουθεί και χειρίζεται το ίδιο πλαίσιο κανόνων για το πολιτικό παιχνίδι εξουσίας και σήμερα κάνει συζήτηση εφ’ όλης της ύλης, και για να μην υπάρχει ανάγκη ουσιαστικών επιχειρημάτων: καταδίκη της κυβερνητικής πολιτικής –εντάξει! Θα έλεγα ότι αυτό δεν είναι και τόσο δύσκολο- ανταγωνισμός στην υποσχετική προεκλογική αοριστολογία και στα συνθήματα.

Προσκαλούμε και προκαλούμε εδώ και μήνες τον ΣΥΡΙΖΑ για συγκεκριμένες προεκλογικές δεσμεύσεις, για συγκεκριμένο πρόγραμμα. Αρνείται και σθεναρά και επιδεικτικά, σαν κλασικό συστημικό αστικό κόμμα, και μάλιστα πεπειραμένο ακολουθεί τις μεθόδους που περιέγραψα παραπάνω. Όλη η πολιτική επιχειρηματολογία συνοψίζεται σε μια φράση «εμείς θα τα κάνουμε πιο καλά». Αυτή είναι η παμπάλαια κλασική μέθοδος για την ανώδυνη εναλλαγή των κυβερνήσεων.

Αλήθεια; Αν σήμερα έπεφτε η Κυβέρνηση Μητσοτάκη, εσείς του ΣΥΡΙΖΑ ποιο πρόγραμμα θα εφαρμόσετε ακριβώς; Ποιο πρόγραμμα θα εφαρμόζατε αύριο; Απλώς φέρνετε τώρα το σύνθημα «δικαιοσύνη παντού». Για πείτε μας λοιπόν, τι σημαίνει «δικαιοσύνη παντού» στο χρηματιστήριο ενέργειας που καθιερώθηκε με νόμο σας και καταληστεύει νοικοκυριά και επιχειρήσεις; Τι σημαίνει «δικαιοσύνη παντού» για τα κόκκινα δάνεια, αφού εσείς ψηφίσατε τον «Ηρακλή», τον νόμο που εφαρμόζει η σημερινή Κυβέρνηση; Τι σημαίνει «δικαιοσύνη παντού» στους ηλεκτρονικούς πλειστηριασμούς που καθιερώθηκαν με δικό σας νόμο και παραδίδουν κατοικίες και καταστήματα στα αρπακτικά funds; Τι σημαίνει «δικαιοσύνη παντού» για τη δημόσια περιουσία; Θα ανατρέψετε «με έναν νόμο και ένα άρθρο» την κυβερνητική σας πολιτική και θα τα ξαναπάρουν πίσω; Με ποια μέτρα επιτέλους υλοποιείται η «δικαιοσύνη παντού» στον έλεγχο της επιθετικής αισχροκέρδειας κατά των πολιτών;

Καμμία απάντηση δεν παίρνουμε και δεν έχουμε πάρει μέχρι σήμερα σε όλα αυτά. Θα μπορούσα να συνεχίσω την απαρίθμηση και σε τόσα άλλα θέματα, τα οποία είναι πολύ χρήσιμα, αλλά δεν έχω χρόνο για να το κάνω τώρα. Ακόμα και για αυτά τα θέματα των υποκλοπών, για την ΕΥΠ, για την ΑΔΑΕ, για την κατάχρηση του όρου της εθνικής ασφάλειας. Ούτε για αυτά ακούσαμε συγκεκριμένη θεσμική δέσμευση. Καταθέτετε τώρα και πάλι πρόταση δυσπιστίας. Δεν είδαμε από εσάς καμμία δυσπιστία σε όλους τους δικούς σας νόμους που έστρωσαν τον δρόμο στην Κυβέρνηση του κ. Μητσοτάκη.

Απέναντι και έξω από όλο αυτό το καλοστημένο σκηνικό, εμείς στο ΜέΡΑ25 διεκδικούμε άλλο ρόλο. Το έχουμε πει πολλές φορές και θα το ξαναπούμε: Αν δεν υπηρετείς και δεν υπερασπίζεσαι αρχές, δεν έχει νόημα η πολιτική δράση ούτε και η πολιτική σου παρουσία. Στο ΜέΡΑ25 λοιπόν, δεν διεκδικούμε ούτε «αλάθητα», ούτε απόλυτες αλήθειες, αγωνιζόμαστε με όλες τις αντιφάσεις και με τις δυσκολίες μας να κρατήσουμε ζωντανές και αξίες και αρχές, μακριά από ανιστόρητους συμβιβασμούς και από ιδιοτελείς υπολογισμούς. Θέλουμε να είμαστε η φωνή εκείνου του κομματιού της ελληνικής κοινωνίας που δεν θέλει να υποταχθεί, δεν θέλει φυσικά και να συμβιβαστεί. Θέλουμε να κρατήσουμε ζωντανή την ελπίδα και την προοπτική για ένα άλλο μέλλον, αρνούμενοι την υποταγή, αρνούμενοι την υπακοή σε όσα σχεδιάζονται ερήμην του λαού και της χώρας και υλοποιούνται φυσικά σε βάρος τους.

Θέλουμε να είμαστε μαζί με τους ανθρώπους που αγωνίζονται να επιβιώσουν εκεί έξω, με όλους όσοι διεκδικούν με κάθε τρόπο το δικαίωμα σε μια ζωή με αξιοπρέπεια.

Θέλουμε να μπορούμε να μεταφέρουμε τη φωνή όλων αυτών των ανθρώπων και των κινημάτων εδώ μέσα στη Βουλή, να αναδείξουμε και να αποδείξουμε πως είναι ένας κατασκευασμένος μύθος το ότι δήθεν δεν υπάρχουν εναλλακτικές. Θέλουμε να λειτουργούμε με υπευθυνότητα καταθέτοντας συγκεκριμένες υλοποιήσιμες προτάσεις, όπως και νομοθετικές, για την αντιμετώπιση των προβλημάτων ανατρέποντας τη σημερινή κατάσταση και να υπάρχουμε μόνο με προγραμματικό λόγο, γιατί αυτή είναι η έμπρακτη υποστήριξη του δημοκρατικού εκλογικού συστήματος της απλής αναλογικής. Εμάς μας ενδιαφέρει η ουσία της πολιτικής. Αφήνουμε σε εσάς τα πολιτικά παιχνίδια. Συνεχίστε να διασκεδάζετε με αυτά.

Κλείνοντας, κύριε Πρόεδρε, είναι παραπάνω από αυτονόητο ότι υπερψηφίζουμε την πρόταση της δυσπιστίας, γιατί, ούτως ή άλλως, εμείς μεμφόμαστε πάντα το σφιχταγκάλιασμα του κράτους με την ολιγαρχία και με το παρακράτος.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι Ισπανοί φοιτητές και τέσσερις εκπαιδευτικοί συνοδοί από το πανεπιστήμιο Fransisco de Vitoria του Διεθνούς Κέντρου Ελληνικών και Μεσογειακών Σπουδών.

Επίσης, γίνεται γνωστό στο Σώμα ότι από τα άνω δυτικά θεωρεία της Βουλής παρακολουθούν τη συνεδρίαση, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι τέσσερις μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Εκπαιδευτήρια Αυγουλέα - Λιναρδάτου.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Επίσης, η Βουλευτής της Νέας Δημοκρατίας κ. Κεφάλα ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώςη Βουλή ενέκρινε τη ζητηθείσα άδεια.

Τον λόγο τώρα έχει ο Πρόεδρος της Κοινοβουλευτικής Ομάδας και Γενικός Γραμματέας του Κομμουνιστικού Κόμματος Ελλάδας κ. Δημήτρης Κουτσούμπας.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ, κύριε Πρόεδρε.

Η μομφή του Κομμουνιστικού Κόμματος της Ελλάδας προς την Κυβέρνηση της Νέας Δημοκρατίας είναι δεδομένη και διαρκής. Αφορά το δυσώδες σκάνδαλο των υποκλοπών και παρακολουθήσεων, όπως και το σύνολο των πολιτικών επιλογών της που συσσωρεύουν προβλήματα στις πλάτες του λαού. Βέβαια, το ΚΚΕ δεν περίμενε την πρόταση του ΣΥΡΙΖΑ, για να εκφράσει αυτή τη μομφή και αυτό επιβεβαιώθηκε και από όλη τη συζήτηση αυτές τις τρεις μέρες.

Ακούσαμε πολλά λόγια, αλλά επί της ουσίας τίποτε. Όπως λένε και οι Πόντιοι στην ποντιακή διάλεκτο «Στόματα παχέα, φαΐα αχαράτσωτα»: Παχιά λόγια, αλλά το φαΐ παραμένει άνοστο.

Αντίθετα, το Κομμουνιστικό Κόμμα Ελλάδας εκφράζει τη μομφή του ασταμάτητα εδώ και τέσσερα χρόνια και μέσα στη Βουλή, αποκαλύπτοντας και καταψηφίζοντας τα αντιλαϊκά νομοσχέδια της Νέας Δημοκρατίας, από τα οποία τα μισά έχουν περάσει με τη συναίνεση και του ΣΥΡΙΖΑ και του ΠΑΣΟΚ -για να μην ξεχνιόμαστε. Την εκφράζει κυρίως μέσα από τον καθημερινό αγώνα σε όλη τη χώρα, παντού όπου εκδηλώνονται οι συνέπειες της αντιλαϊκής πολιτικής.

Μομφή, λοιπόν, στην Κυβέρνηση της Νέας Δημοκρατίας για αυτή τη βρώμικη υπόθεση των παρακολουθήσεων και των υποκλοπών με τα πολλά πλοκάμια που όλα, όμως, μαρτυρούν τις μεγάλες ευθύνες της Κυβέρνησής σας και προσωπικά του Πρωθυπουργού. Και αυτές οι ευθύνες δεν μπορούν να κρυφτούν πίσω από υπεκφυγές, από απαράδεκτες δικαστικές γνωμοδοτήσεις και κοινοβουλευτικά τερτίπια. Εσείς της Νέας Δημοκρατίας και προσωπικά ο κ. Μητσοτάκης οφείλετε να δώσετε εξηγήσεις για μία προς μία τις υποθέσεις των παρακολουθήσεων και να αναλάβετε τις ευθύνες σας.

Μήπως νομίζετε ότι ξεμπερδέψατε, επειδή στην αρχή ζητήσατε μια συγγνώμη και επειδή κάνατε και μια εξεταστική παρωδία, για να βγάλετε την υποχρέωση; Τα ερωτήματα είναι αμείλικτα και ζητούν απαντήσεις. Σε ό,τι μας αφορά, δεν τρέφουμε αυταπάτες ότι θα δώσετε τις απαντήσεις, χωρίς αυτό να σημαίνει ότι θα σταματήσουμε να τις απαιτούμε.

Κανείς δεν πρόκειται να αποφύγει την απόδοση ευθυνών, ούτε εσείς της Κυβέρνησης που συμπεριφέρεστε λες και δεν τρέχει απολύτως τίποτα σε αυτή εδώ τη χώρα ούτε εσείς από την άλλη μεριά του ΣΥΡΙΖΑ αλλά και του ΠΑΣΟΚ που έχετε βάλει την υπογραφή σας σε αυτό το θεσμικό πλαίσιο του βούρκου, των παρακολουθήσεων και της συγκάλυψης. Αυτόν τον βούρκο, όμως, δεν τον ακουμπάει κανείς σας και όχι για να μη λερωθείτε -αυτό έγινε άλλωστε, όταν τον διαμορφώσατε με καβγάδες, αντιπαραθέσεις, βαριές κουβέντες και χαρακτηρισμούς που περίσσεψαν εδώ μέσα. Οι νόμοι, οι οδηγίες, οι κανονισμοί της Ευρωπαϊκής Ένωσης που επιτρέπουν υποκλοπές και παρακολουθήσεις σύμφωνα με το δόγμα: «Ουδείς εξαιρείται των παρακολουθήσεων.» παραμένουν κάτω από το χαλί. Τσιμουδιά για όλα αυτά από όλους σας! Συγκεκριμένα, μιλάμε για τον νόμο του 1994, σύμφωνα με τον οποίο οι παρακολουθήσεις θεωρούνται νόμιμες. Αυτό τον νόμο έχετε όλοι σας εμπλουτίσει με βάση και το ανάλογο αντιδραστικό ευρωπαϊκό νομοθετικό οπλοστάσιο.

Και φυσικά, αυτή τη νομοθεσία με τη σειρά της η Νέα Δημοκρατία την έκανε ακόμα πιο αντιδραστική με τον νέο νόμο για την ΕΥΠ και τις παρακολουθήσεις, θωρακίζοντας έτσι και το αστικό κράτος για την επόμενη μέρα, για την επόμενη κυβέρνηση, όποια κι αν είναι. Μιλάμε για τη γνωστή τακτική η άρση απορρήτου να γίνεται χωρίς καμμία ουσιαστική αιτιολόγηση για λόγους εθνικής ασφαλείας, αλλά μόνο με μια απλή εισαγγελική διάταξη στην ΑΔΑΕ και η οποία δεν χρειάζεται καν να αναφέρει το όνομα του στόχου, παρά μόνο τον αριθμό της τηλεφωνικής σύνδεσης.

Βέβαια, είναι περιττό να πούμε το πόσες ερμηνείες προβλέπει ο νόμος σε ό,τι ονομάζετε «απειλές» για την εθνική ασφάλεια. Πατάει πάνω στη συνταγματική κάλυψη μιας τέτοιας σκόπιμα γενικής έννοιας που στην ουσία οι διάφορες ερμηνείες της περιλαμβάνουν κάθε κίνδυνο ή απειλή κλονισμού της εξουσίας του μεγάλου κεφαλαίου και του κράτους της. Στην πραγματικότητα δίνουν το ελεύθερο στο κράτος και στις μυστικές υπηρεσίες του να στοχοποιούν τον καθένα ως ύποπτο με συνοπτικές διαδικασίες επικαλούμενοι λόγους εθνικής ασφαλείας.

Μιλάμε για τον νόμο που όλοι μαζί, Νέα Δημοκρατία, ΣΥΡΙΖΑ, ΠΑΣΟΚ και ΜέΡΑ25, ψηφίσατε πριν δύο χρόνια για τα προσωπικά δεδομένα, ενσωματώνοντας στην ελληνική νομοθεσία την αστυνομική οδηγία της Ευρωπαϊκής Ένωσης με την οποία καθιερώνεται το νόμιμο, γενικευμένο και συστηματικό φακέλωμα όλων. Μιλάμε για τη νομοθεσία που επιτρέπει στις εταιρείες κινητής τηλεφωνίας να διατηρούν αρχείο συνομιλιών και μηνυμάτων για μεγάλο χρονικό διάστημα. Μιλάμε για τις ευρωπαϊκές οδηγίες και τους νόμους στα κράτη-μέλη της Ευρωπαϊκής Ένωσης οι οποίοι επιτρέπουν σε ιδιωτικές εταιρείες με υπερσύγχρονο λογισμικό παρακολούθησης να συνεργάζονται με το κράτος και είτε να το πωλούν είτε να το διαθέτουν επί πληρωμή στις υπηρεσίες τους, όπως το περιβόητο «Predator».

Το ΚΚΕ δεν περίμενε να σκάσει η υπόθεση παρακολούθησης του Προέδρου του ΠΑΣΟΚ για να τα καταγγείλει όλα αυτά και να τα αποκαλύψει. Εσείς, όμως, λες και υπάρχει και μεταξύ σας ένα είδος μυστικής συμφωνίας, κάνετε ό,τι μπορείτε για να μείνει αυτό το νομοθετικό πλαίσιο στο απυρόβλητο, το οποίο είτε καθοδηγεί είτε συγκαλύπτει κραυγαλέες υποθέσεις, όπως αυτή των παρακολουθήσεων στην έδρα της Κεντρικής Επιτροπής του ΚΚΕ και των πρόσφατων στοιχείων βέβαια που προκύπτουν από την επιστολή του προέδρου της ΑΔΑΕ.

Για να έλθουμε στην υπόθεση των υποκλοπών στο τηλεφωνικό κέντρο του ΚΚΕ, ξέρετε καλά πως πέρα από τα στοιχεία που εμείς δώσαμε από την πρώτη στιγμή στη δημοσιότητα, έχουν προκύψει και νέα στοιχεία, τα οποία επιβεβαιώνουν την προσπάθεια μηχανισμών με την αξιοποίηση τεχνολογικών μέσων να παρακολουθήσουν τη δράση του ΚΚΕ. Τα όσα ειπώθηκαν στη συνεδρίαση της Επιτροπής Θεσμών και Διαφάνειας της Βουλής, η οποία συνεδρίασε με το θέμα αυτό, είναι αποκαλυπτικά.

Βέβαια, οφείλουμε να σας αναγνωρίσουμε ότι τόσο εσείς της Κυβέρνησης όσο και εσείς του ΣΥΡΙΖΑ κάνατε ό,τι μπορούσατε για να θαφτεί ακόμα πιο βαθιά στο μαύρο σκοτάδι η υπόθεση του ΚΚΕ, όμως τα γεγονότα είναι πεισματάρικα. Στη συγκεκριμένη επιτροπή καταθέσαμε ατράνταχτα στοιχεία που αποδεικνύουν ότι το κόμμα μας είναι υπό παρακολούθηση από το 2016, ενώ θέσαμε στους εισαγγελείς, στα μέλη των ομάδων της ΑΔΑΕ και της κρατικής ασφάλειας που χειρίστηκαν την υπόθεση, συγκεκριμένα ερωτήματα. Ζητήσαμε εξηγήσεις για παραλείψεις και μεγάλες καθυστερήσεις στη διερεύνηση της υπόθεσης, για την προσπάθεια η υπόθεση αυτή να αρχειοθετηθεί με συνοπτικές διαδικασίες και άλλα πολλά, χωρίς ωστόσο να πάρουμε συγκεκριμένες απαντήσεις.

Είναι χαρακτηριστικές, όμως, ορισμένες τοποθετήσεις όπως αυτή του Γιώργου Νούλη, Εισαγγελέα Πρωτοδικών Αθηνών, ο οποίος ανέφερε για το τηλεφωνικό κέντρο του ΚΚΕ το εξής συγκεκριμένο: «”Φυτεύτηκε” κάτι με κάποιον τρόπο, κατέστη τεχνικά δυνατό στο ξεκίνημα τουλάχιστον, αλλά αυτό επιβεβαιώνουν και οι συνάδελφοι που το χειρίστηκαν στην πορεία ότι κάποιος ακούει. Συζητάμε για παγίδευση».

Αντίστοιχα και ο Εισαγγελέας Πρωτοδικών Αθηνών Χαράλαμπος Μαστραντωνάκης είπε περίπου το ίδιο: «Φαίνεται κάποιοι κακόβουλα να έχουν παρακολουθήσει τις τηλεφωνικές συνδέσεις του συγκεκριμένου πολιτικού κόμματος, του συγκεκριμένου πολιτικού φορέα».

Πιο αποκαλυπτικό είναι επίσης το παρακάτω που είπε: «Είναι μονόδρομος τι θα γίνει με τη συγκεκριμένη δικογραφία. Λόγω της από 1-7-2019 τροποποίησης του Ποινικού Κώδικα, το αδίκημα πλέον έχει καταστεί πλημμέλημα και έχει παραγραφεί».

Είμαστε κάτι παραπάνω από σίγουροι πλέον ότι κάπου εδώ πρέπει να αναζητηθεί και ο λόγος γιατί ο ΣΥΡΙΖΑ «την έκανε με ελαφρά πηδηματάκια» από τη συγκεκριμένη συνεδρίαση της Επιτροπής Θεσμών και Διαφάνειας της Βουλής. Δεν μπερδεύει κανέναν ότι η Νέα Δημοκρατία εμφανίζεται αυτές τις δύο μέρες τώρα ότι την έχει πιάσει ξαφνικά ο πόνος για την υπόθεση των υποκλοπών σε βάρος του ΚΚΕ. Απλά βρήκατε εσείς την ευκαιρία να στριμώξετε τον ΣΥΡΙΖΑ, που έχει «λερωμένη», όμως, έτσι κι αλλιώς «τη φωλιά του».

Φαντάζομαι ότι δεν έχετε διάσπαση προσοχής και μπορείτε να συγκρατήσετε ημερομηνίες. Η υπόθεση του ΚΚΕ όντως «τρέχει» από το 2016, όμως υπήρχε κρούσμα και το 2020 και το τελευταίο κρούσμα τον Απρίλιο του 2022, δηλαδή επί των ημερών σας, κύριοι της Νέας Δημοκρατίας. Επί των ημερών σας σαν συνέχεια -που είστε βέβαια- της προηγούμενης κυβέρνησης ΣΥΡΙΖΑ - ΑΝΕΛ, συνεχίσατε το «θάψιμο» της αλήθειας.

Εξάλλου, εσείς που τώρα κόπτεστε για τις ευθύνες του ΣΥΡΙΖΑ αυτές τις δύο μέρες στην υπόθεση του ΚΚΕ, διατηρήσατε την αλλαγή του Ποινικού Κώδικα, διατηρήσατε δηλαδή την παραβίαση του απορρήτου ως πλημμέλημα.

Λίγη ντροπή δεν βλάπτει, αγαπητοί κύριοι και κυρίες, και των δύο όψεων του ίδιου νομίσματος. Αφήστε, λοιπόν, κατά μέρος τα παιχνιδάκια. Όλοι μαζί υπερασπίζεστε την κανονικότητα των παρακολουθήσεων και προσπαθείτε τελικά να βγάλετε «λάδι» το κράτος, την ΕΥΠ.

Γι’ αυτό και ο ΣΥΡΙΖΑ τα ρίχνει όλα στη Νέα Δημοκρατία και πιο συγκεκριμένα προσωπικά στον κ. Μητσοτάκη, μην και βγει το συμπέρασμα πως το αίσχος των παρακολουθήσεων δεν έχει μόνο τη σφραγίδα της Νέας Δημοκρατίας, αλλά και του ΣΥΡΙΖΑ, όλων των κυβερνήσεων. Ό,τι και να πείτε, όμως, ό,τι και να κάνετε, αυτό το αίσχος έχει τη σφραγίδα και του Συντάγματος και του άρθρου 19, έχει τη σφραγίδα της «δημοκρατικής» Ευρωπαϊκής Ένωσης στην οποία όλοι «πίνετε νερό».

Μομφή, λοιπόν, στην Κυβέρνηση της Νέας Δημοκρατίας για το δυσώδες σκάνδαλο των υποκλοπών και παρακολουθήσεων, που προσπαθεί όπως-όπως να το κουκουλώσει. Μομφή, όμως, στην Κυβέρνηση της Νέας Δημοκρατίας και για όλα τα υπόλοιπα, για την ακρίβεια που κατατρώει το λαϊκό εισόδημα και δεν αντιμετωπίζεται ούτε με «pass» ούτε με «καλάθια» ούτε με κουπόνια. Μομφή και για τους μισθούς και για τις συντάξεις, που παραμένουν στον πάτο και εκεί θα μείνουν, παρά τα προεκλογικά «ψίχουλα» που υπόσχεστε. Μομφή και για την εμπλοκή στον πόλεμο στην Ουκρανία, που μετατρέπει τον λαό μας σε στόχο αντιποίνων.

Δεν έχουν τελειωμό οι λόγοι για τους οποίους το Κομμουνιστικό Κόμμα Ελλάδας καταθέτει μομφή στην Κυβέρνηση της Νέας Δημοκρατίας. Άλλωστε, αυτά τα τέσσερα χρόνια της διακυβέρνησης της Νέας Δημοκρατίας δεν σταμάτησε ούτε δευτερόλεπτο να μέμφεται, να αντιπαλεύει την αντιλαϊκή της πολιτική, τα νομοθετήματα και τις εχθρικές για τον λαό μας και τη νεολαία επιλογές της. Δεν σταματήσαμε ούτε τις περιόδους που όλες οι φωνές του συστήματος ενωμένες έλεγαν ότι δεν είναι τώρα η ώρα για αγώνες, για διεκδικήσεις και καλούσαν τον λαό να κάνει υπομονή, να δείξει εμπιστοσύνη στο εχθρικό για τα συμφέροντά του κράτος, μέχρι να περάσουν -δήθεν- τα δύσκολα, τα οποία όμως δεν περνάνε ποτέ. Αντίθετα, συσσωρεύονται.

Ισχύει άραγε το ίδιο και για τα υπόλοιπα κόμματα της Αντιπολίτευσης; Μήπως κάνουν και αυτοί τη μομφή που κάνει το ΚΚΕ; Όχι βέβαια.

Για να έχουμε καλό ερώτημα, κύριοι του ΣΥΡΙΖΑ, γιατί δεν καταθέσατε πρόταση μομφής για την εγκληματική διαχείριση της Κυβέρνησης στο ζήτημα της πανδημίας, που οδήγησε στο να χαθούν άδικα τόσες ζωές και συνεχίζουν να χάνονται, προκειμένου να μη θίξει τα κέρδη του ιδιωτικού τομέα υγείας, που θησαυρίζει; Μα, τι μομφή να καταθέσετε; Εσείς τότε λέγατε «θα λογαριαστούμε μετά» και εκλιπαρούσατε μάλιστα για Υπουργούς Υγείας κοινής αποδοχής, για μίνι συγκυβέρνηση, δηλαδή.

Γιατί δεν καταθέσατε πρόταση μομφής για την επικίνδυνη εμπλοκή της χώρας στο μακελειό του πολέμου που μαίνεται ανάμεσα στο ΝΑΤΟ και τη Ρωσία στο έδαφος της Ουκρανίας; Μα, τι μομφή να καταθέσετε, αφού εσείς έχετε «βάλει πλάτη» και ως κυβέρνηση και ως αντιπολίτευση για να μετατραπεί η χώρα σε μια απέραντη αμερικανονατοϊκή βάση;

Μαζί με τη Νέα Δημοκρατία και το ΠΑΣΟΚ ψηφίσατε στο Ευρωκοινοβούλιο το ψήφισμα που καλούσε τα κράτη-μέλη να αυξήσουν τη ροή των εξοπλισμών προς το αντιδραστικό καθεστώς Ζελένσκι, που θρέφει στους κόλπους του ναζί εγκληματίες. Όλοι μαζί συμφωνείτε με τις κυρώσεις απέναντι στη Ρωσία, που πληρώνει ο λαός μας όμως. Μαζί χειροκροτούσατε εδώ μέσα τους ναζί του τάγματος Αζόφ που έβγαζαν λόγους στον ναό της δημοκρατίας, όπως βαρεθήκαμε τόσες μέρες να σας ακούμε να τον λέτε.

Εντάξει, για να μη σας αδικούμε, οι Βουλευτές της Νέας Δημοκρατίας τούς χειροκροτούσαν όρθιοι, ενώ εσείς καθιστοί και κάτω, από τα έδρανα. Έχετε όντως μεγάλες διαφορές. Εμείς είμαστε περήφανοι, γιατί μόνο αυτά εδώ τα έδρανα, τα έδρανα του ΚΚΕ, ήταν άδεια εκείνη τη μέρα.

Γιατί δεν καταθέσατε πρόταση μομφής για τους υπέρογκους εξοπλισμούς, που κοστίζουν στον λαό μας αμέτρητα δισεκατομμύρια; Θυμίζω ότι η Ελλάδα έχει ξεπεράσει μέχρι και τις Ηνωμένες Πολιτείες στις στρατιωτικές δαπάνες ως ποσοστό του ΑΕΠ και το χειρότερο είναι ότι αυτές δεν γίνονται με κριτήριο την άμυνα της χώρας μας, αλλά τους νατοϊκούς εξοπλισμούς.

Μάλιστα, πρέπει να είναι κανείς τυφλός για να μην παρατηρήσει ότι οι ιδιότητες αρκετών εκ των παρακολουθούμενων έχουν άμεση σχέση με τις συγκεκριμένες δαπάνες εξοπλισμών, οι οποίες, όπως είναι κατανοητό, συνοδεύονται και από την αντίστοιχη «φαγωμάρα» για το πού ακριβώς θα καταλήξουν.

Αυτό, για να μη μας κουνάτε εδώ μέσα ορισμένοι το δάχτυλο περί πατριωτισμού και δήθεν εθνικού καθήκοντος που επιτελείτε και έχετε και την απαίτηση να συναινέσουμε.

Αλλά τι μομφή να καταθέσετε στη Νέα Δημοκρατία, κύριοι και κυρίες του ΣΥΡΙΖΑ, όταν έχετε υπερψηφίσει τις περισσότερες από αυτές τις δαπάνες; Ενώ και όσες δεν υπερψηφίσατε, το κάνατε με βάση μόνο τη γνωστή και επικίνδυνη για τον λαό λογική των περισσοτέρων ανταλλαγμάτων από τους φονιάδες. Γιατί δεν καταθέσατε πρόταση μομφής για τον νόμο-έκτρωμα για τα εργασιακά, που έχει πάρει και το όνομα του έτερου παρακολουθούμενου, του κ. Χατζηδάκη; Είναι ένας νόμος που, εκτός από την ουσιαστική κατάργηση του οκτάωρου, περιείχε έναν ορυμαγδό ρυθμίσεων, μεταξύ άλλων για το ηλεκτρονικό φακέλωμα των συνδικάτων και των συνδικαλιστών, τις ηλεκτρονικές ψηφοφορίες -που παραβιάζουν κάθε μυστικότητα και αδιάβλητο της ψήφου-, την ψηφιακή κάρτα εργασίας -που μπορεί στο μέλλον να χρησιμοποιηθεί μέχρι και για την παρακολούθησή του, για το πόση ώρα, για παράδειγμα, περνά στην τουαλέτα ο εργαζόμενος- και πάει λέγοντας.

Γενικά μπορούμε να πούμε ότι περιείχε πολύ φακέλωμα και παρακολούθηση αυτός ο συγκεκριμένος νόμος. Αυτό δεν πήγε πολύ καλά, κύριε Χατζηδάκη. Έτσι δεν είναι; Κάτι δεν υπολογίσατε καλά, φαίνεται.

Αλλά τι πρόταση μομφής να καταθέσετε, κύριοι του ΣΥΡΙΖΑ; Αφού εσείς υπερψηφίσατε και τις μισές από αυτές τις ρυθμίσεις Χατζηδάκη εδώ μέσα και μάλιστα βάζετε πλάτη με τις δυνάμεις σας -αυτές που έχετε- στο συνδικαλιστικό κίνημα για να εφαρμοστούν, όπως κάνατε πρόσφατα με τις εκλογές για τα υπηρεσιακά συμβούλια των εκπαιδευτικών. Σε αυτή την περίπτωση μομφή κατέθεσε μόνο το ΚΚΕ, που αποκάλυψε και καταψήφισε το σύνολο αυτού του άθλιου νόμου. Μομφή κατέθεσε και το ταξικό εργατικό κίνημα, που τον κάνει αυτόν τον νόμο κουρελόχαρτο κάθε μέρα στην πράξη.

Θα πει κανείς, τι άλλη πρόταση μομφής να καταθέσει ο ΣΥΡΙΖΑ; Αφού εδώ και αυτή που κατέθεσε σήμερα -αυτές τις δύο μέρες που συζητάμε-, μας είπαν οι ομιλητές ότι στόχο έχει να επαναφέρει τη Νέα Δημοκρατία στον ίσιο δρόμο, από τον οποίο δήθεν έχει λοξοδρομήσει. Και τι δεν ακούσαμε αυτές τις μέρες πάνω σε αυτό! Για «τη μετάλλαξη της ψυχής της Νέας Δημοκρατίας», σύμφωνα με δικά σας λόγια, «τις αξίες του αστικού κόσμου που δήθεν απεμπολεί», που είπατε εσείς, κύριε Τσακαλώτο, «τη φιλελεύθερη ευρωπαϊκή δημοκρατία».

Φυσικά και δεν πρόκειται ο ΣΥΡΙΖΑ να ψάξει για τη χαμένη τιμή της Καταρίνα Μπλουμ. Για όσους έχουν δει την ταινία καταλαβαίνουν. Προς το παρόν ψάχνει εναγωνίως για τη χαμένη τιμή της αμαρτωλής σοσιαλδημοκρατίας, μαζί με τη χαμένη τιμή της νεοφιλελεύθερης Νέας Δημοκρατίας, λες και ό,τι έκανε η Νέα Δημοκρατία και ο κ. Μητσοτάκης, τόσο στο ζήτημα των υποκλοπών και των παρακολουθήσεων, όσο και σε όλα τα υπόλοιπα ζητήματα είναι μία κάποια παραφωνία, είναι μία παρέκκλιση από τον υπόλοιπο ιστορικό βίο αυτής της παράταξης. Όχι, κυρίες και κύριοι, είναι η φυσική τους συνέχεια και όσο πιο αντιδραστικό γίνεται αυτό το κράτος, τόσο πιο αντιδραστικά και συντηρητικά θα γίνονται και τα κόμματα που το υπηρετούν και αυτό αφορά σε όλους σας και τη Νέα Δημοκρατία πρωτίστως, που είναι στην Κυβέρνηση, αλλά και τον ΣΥΡΙΖΑ και το ΠΑΣΟΚ και τα υπόλοιπα.

Φτάσατε στο σημείο κάποιοι εδώ μέσα να λέτε ότι το πρόβλημα των παρακολουθήσεων είναι μόνο στην Ουγγαρία του Όρμπαν, στην Αμερική του Τραμπ και στην Ελλάδα του Μητσοτάκη, λες και αλλού υπάρχει ένας κόσμος που είναι ηθικά και αγγελικά πλασμένος, που δεν γίνονται παρακολουθήσεις, που οι μυστικές υπηρεσίες λειτουργούν δήθεν δημοκρατικά και με διαφάνεια χωρίς να παρακολουθούν τις ζωές των άλλων.

Και επειδή πολλά ακούστηκαν περί ελληνικής πρωτοτυπίας, σας υπενθυμίζουμε αυτά που ήδη ξέρετε, αλλά κάνετε τους ανήξερους. Η ίδια η PEGA στην έκθεσή της σημειώνει ότι όχι μόνο η Ελλάδα και η Ουγγαρία, αλλά συνολικά δεκατέσσερις χώρες της Ευρωπαϊκής Ένωσης και οι κυβερνήσεις τους εμπλέκονται στην αξιοποίηση του παράνομου λογισμικού, μεταξύ άλλων η Ισπανία, η Γερμανία, η Γαλλία, η Ιταλία, η Ολλανδία. Μάλιστα, η σοσιαλδημοκρατική κυβέρνηση της Ισπανίας -ξέρετε, αυτό το πρότυπο του ΣΥΡΙΖΑ- αναγνώρισε ότι στόχευσε δεκαοκτώ άτομα που συνδέονται με τις εξελίξεις στην Καταλονία, μεταξύ των οποίων βρίσκονται πολιτικοί, ακτιβιστές, δικηγόροι, λέγοντας ότι της δόθηκε η νόμιμη εξουσία να το κάνει. Στις, δε, Ηνωμένες Πολιτείες της Αμερικής εκτός του κατά Τσίπρα διαβολικά καλού Τραμπ που συγκέντρωνε στο σπίτι του φακέλους με απόρρητες πληροφορίες, αντίστοιχες κούτες βρέθηκαν τώρα και στα σπίτια του Μπάιντεν.

Συγχωροχάρτι, λοιπόν, στη Νέα Δημοκρατία από τον ΣΥΡΙΖΑ. Συγχωροχάρτι στο σημερινό σάπιο σύστημα και το κράτος του. Συγχωροχάρτι στο διαφθορείο της Ευρωπαϊκής Ένωσης, όπως κάνατε με αυτό το ανεκδιήγητο ψήφισμα του Ευρωκοινοβουλίου που ψηφίσατε όλοι μαζί και το οποίο λέει ότι τα διάφορα λόμπι είναι συστατικό της ευρωπαϊκής μας δημοκρατίας, εκτός κι αν υπάρχουν κι άλλα σενάρια για να εξηγηθεί αυτή η στάση σας όλες αυτές τις ημέρες, όλο αυτό το διάστημα. Εκτός και αν υπάρχουν κι άλλα σχέδια, άλλες διεργασίες για συνεργασία του ΣΥΡΙΖΑ και του ΠΑΣΟΚ με τμήματα της Νέας Δημοκρατίας ή και με την ίδια τη Νέα Δημοκρατία χωρίς τον Μητσοτάκη. Άλλωστε δεν είναι κάτι που δεν έχει ξαναγίνει, ούτε είναι κάτι που δεν το λένε τα στελέχη σας δεξιά και αριστερά. Αλλά αυτοί είστε.

Άλλωστε η ιστορική πείρα έχει αποδείξει ότι όταν στην επιφάνεια βγαίνουν με οξύτητα τέτοια ή άλλα σκάνδαλα, αυτά αποτελούν, κυρίως, έκφραση ανταγωνιστικών οικονομικών συμφερόντων που συγκρούονται, εκφράζονται με όξυνση των αντιθέσεων, με πιθανή επιχείρηση αναδιάταξης του πολιτικού σκηνικού, αναδιάρθρωσης του πολιτικού συστήματος, προκειμένου να εξασφαλίσει από τα πάνω τη σταθερότητά του, να μην απειληθεί από τις κρίσεις που το ταλανίζουν, αλλά κυρίως από μία μεγάλη όξυνση της λαϊκής δυσαρέσκειας και οργής.

Κυρίες και κύριοι, τα σκάνδαλα -όσα βγαίνουν στη φόρα- σας ενδιαφέρουν μέχρι του σημείου εκείνου που υπηρετούν τις εκλογικές σας σκοπιμότητες, τους υποκριτικούς και αποπροσανατολιστικούς καυγάδες σας, μόνο και μόνο για να κρύβονται οι στρατηγικές σας συγκλίσεις και κυρίως, για να μένει στο απυρόβλητο η νόμιμη, η θεσμοθετημένη ληστεία σε βάρος του λαού που είναι το μεγαλύτερο σκάνδαλο, το σκάνδαλο των σκανδάλων, να φαίνεται η κορυφή των σκανδάλων και να κρύβεται το παγόβουνο της εκμετάλλευσης, των ανταγωνισμών, της κανονικότητας αυτού του συστήματος που γεννά όλα τα υπόλοιπα.

Τσακωνόσαστε -και εσείς τώρα και παλιότερα η Νέα Δημοκρατία- με το ΠΑΣΟΚ για την ανεξαρτησία της δικαιοσύνης και των δήθεν ανεξάρτητων αρχών. Να σας θυμίσουμε ότι πριν από τέσσερα χρόνια, όταν ήταν σε εξέλιξη η διαδικασία συνταγματικής αναθεώρησης, το ΚΚΕ -εκτός των άλλων προτάσεων που κατέθεσε- κατέθεσε και το εξής πολύ απλό, να μη διορίζεται η ηγεσία των ανώτατων δικαστηρίων από την εκάστοτε κυβέρνηση, για να μην έχουμε σήμερα Ντογιάκους, χτες άλλους Ντογιάκους, αύριο κάποιους άλλους Ντογιάκους. Το όνομα το λέω απλώς επειδή είναι στην επικαιρότητα, όχι για κάποιον άλλο λόγο. Δεν ήταν ούτε κάποια επαναστατική πρόταση ούτε φυσικά μπορούσε να αλλάξει άρδην τον χαρακτήρα της σημερινής δικαιοσύνης που από τη στιγμή που καλείται να εφαρμόσει αντιλαϊκούς νόμους, θα πάρει και αντιλαϊκές αποφάσεις. Δεν ήταν μία πρόταση του ΚΚΕ. Ήταν και πρόταση των ίδιων των μελών των δικαστικών ενώσεων.

Τι κάνατε από κοινού Νέα Δημοκρατία, ΣΥΡΙΖΑ, ΠΑΣΟΚ; Την απορρίψατε, γιατί πολύ απλά θέλετε να κάνετε τα παιγνίδια σας, να στήνετε και τους αποπροσανατολιστικούς καυγάδες σας. Τι άλλο κάνατε σε σχέση με τις ανεξάρτητες αρχές; Μειώσατε το όριο της πλειοψηφίας από τα τέσσερα πέμπτα στα τρία πέμπτα και κάνατε πιο εύκολο για την εκάστοτε κοινοβουλευτική πλειοψηφία να τοποθετεί τους δικούς της ανθρώπους.

Και έχετε το θράσος εδώ, μετά, να μιλάτε για ανεξαρτησία της δικαιοσύνης και ανεξάρτητες αρχές. Πολλοί, βέβαια, από όσους έχουν τις αντοχές να μας παρακολουθούν από τις τηλεοράσεις τους σήμερα αναρωτιούνται: «Μα, είναι οι ίδιοι, η Νέα Δημοκρατία, ο ΣΥΡΙΖΑ, το ΠΑΣΟΚ-Κίνημα Αλλαγής;». Προφανώς και δεν είναι οι ίδιοι τους απαντάμε. Άλλωστε, το ίδιο το σύστημα δεν θέλει και δεν έχει ανάγκη από κόμματα-φωτοτυπία, από κόμματα-καρμπόν. Διαφορετικά, δεν θα μπορούσε και να παιχτεί το πολιτικό παιχνίδι, να εγκλωβίζεται η δυσαρέσκεια πότε στον έναν και πότε στον άλλον διαχειριστή του. Όμως, πρέπει να είναι καθαρό σε όλους και όλες ότι είναι κόμματα που στα βασικά, στα στρατηγικά, όπως λέμε, ζητήματα -στα μεγάλα, δηλαδή, αυτά που καθορίζουν τελικά τη ζωή του λαού μας- έχουν συμφωνία, πλήρη ταύτιση.

Άλλωστε, η ίδια, η νέα εκπρόσωπος Τύπου του ΣΥΡΙΖΑ, το διευκρίνισε. Είπε ακριβώς: «Εδώ δεν μιλάμε να συγκρίνουμε δυο κόμματα, γιατί δεν έχουμε καμμία σοβαρή διαφορά μεταξύ μας, κυρίως σε τέτοια σοβαρά ζητήματα, όπως στα θέματα δημοκρατίας», είπε με στόμφο η εν λόγω κυρία. Τι άλλο αλήθεια να προσθέσουμε εμείς; Τάλε κουάλε! Είναι κόμματα που αυτά που τους ενώνουν είναι πιο σημαντικά από αυτά που τους χωρίζουν, όσο και αν προσπαθούν να υπερπροβάλλουν και να διογκώνουν, βέβαια, κάθε φορά αυτά που τους χωρίζουν. Και αυτό δεν είναι μία εκτίμηση του ΚΚΕ που μένει κάποτε να επαληθευτεί, είναι το καταστάλαγμα μίας πορείας πάρα πολλών χρόνων, ιδιαίτερα των τελευταίων δέκα ετών, αλλά και μίας πείρας που υπάρχει πλέον στον λαό, ακριβώς γιατί αυτή τη δεκαετία που πέρασε, τα ζήσαμε σχεδόν όλα. Ζήσαμε την εναλλαγή οικονομικής καπιταλιστικής κρίσης και καπιταλιστικής ανάπτυξης, ζήσαμε την εναλλαγή εκβιασμών και ψεύτικων υποσχέσεων και ελπίδων, ζήσαμε την εναλλαγή κυβερνήσεων μονοκομματικών και συνεργασίας. Συγκυβέρνηση ΠΑΣΟΚ - Νέας Δημοκρατίας με το ακροδεξιό ΛΑΟΣ, θυμάστε, συγκυβέρνηση ΠΑΣΟΚ - Νέας Δημοκρατίας - ΔΗΜΑΡ, συγκυβέρνηση ΣΥΡΙΖΑ με τους ακροδεξιούς ΑΝΕΛ, μία άτυπη συγκυβέρνηση του καλοκαίρι του 2015, όταν η Νέα Δημοκρατία και το ΠΑΣΟΚ έσπευσαν να αναπληρώσουν την απώλεια της κοινοβουλευτικής Πλειοψηφίας του ΣΥΡΙΖΑ, για να ψηφιστεί το τρίτο μνημόνιο και το αποτέλεσμα ήταν ότι η κάθε επόμενη κυβέρνηση ήταν χειρότερη από την προηγούμενη. Και αυτό δεν είναι θέμα κάποιου ύφους ή κάποιων προθέσεων, προκύπτει από το αντικειμενικό γεγονός ότι κάθε καινούργια κυβέρνηση είναι κομμάτι μίας αντιλαϊκής σκυταλοδρομίας. Πατάει στο αντιλαϊκό έργο των προηγούμενων και κτίζει πάνω σε αυτό. Πάρτε για παράδειγμα το ζήτημα των συντάξεων. Ο μεν ΣΥΡΙΖΑ έλεγε ότι θα καταργήσει τους νόμους του ΠΑΣΟΚ και της Νέας Δημοκρατίας που πετσόκοψαν συντάξεις. Όχι μόνο δεν το έκανε, αλλά έφερε και το νόμο-λαιμητόμο του Κατρούγκαλου.

Η δε Νέα Δημοκρατία που έλεγε και αυτή με τη σειρά της ότι θα καταργήσει τον νόμο του Κατρούγκαλου, όχι μόνο τον υιοθέτησε, αλλά και προσέθεσε νέους ορόφους στο αντιασφαλιστικό οικοδόμημα. Και έρχονται τώρα και οι δύο σαν τους δολοφόνους που γυρνάνε στον τόπο του εγκλήματος να ψηφοθηρήσουν, παραμονές εκλογών πάνω στα αποκαΐδια αυτής της πολιτικής.

Άκουσα προχθές σε μια εκπομπή, την εκπρόσωπο του ΣΥΡΙΖΑ, να λέει: «κάναμε αδικίες, αλλά τις κάναμε με πόνο ψυχής, επειδή πιεστήκαμε». Δεν ξέρω, βέβαια, τι πόνο ψυχής είχε ο κ. Κατρούγκαλος, όταν έκοβε τις συντάξεις. Ίσα-ίσα, τότε δήλωνε περήφανος. Αυτά, όμως, βρείτε τα μεταξύ σας. Συνεννοηθείτε για το τι νιώθετε. Άλλωστε, άδικους νόμους ο ΣΥΡΙΖΑ ψήφισε και από τη θέση της Αντιπολίτευσης, από τους εξοπλισμούς που έλεγα πριν και τον μισό νόμο Χατζηδάκη της Νέας Δημοκρατίας μέχρι το Ελληνικό, μέχρι τα Ναυπηγεία Ελευσίνας και άλλα, μην τα απαριθμήσω όλα τώρα.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής, κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Όμως, το κρίσιμο είναι άλλο. Σήμερα, εν έτει 2023, μετά από όλα όσα ζήσαμε, το δίλημμα για τον λαό, αλήθεια, μπορεί να είναι να επιλέξει ανάμεσα στην αδικία που γίνεται με περισσότερο κυνισμό και στην αδικία που γίνεται με πόνο ψυχής ή να ξεμπερδεύει, επιτέλους, οριστικά και αμετάκλητα με αυτή την αδικία; Αλήθεια, μπορεί το δίλημμα να είναι να επιλέξει ανάμεσα στο αντιλαϊκό know how του κ. Μητσοτάκη και στο how to της εξαπάτησης του κ. Τσίπρα ή να πάρει την υπόθεση στα χέρια του;

Κύριοι της Κυβέρνησης και της Αξιωματικής Αντιπολίτευσης, των άλλων κομμάτων, οι διαφορές που έχουμε εμείς και εσείς δεν είναι μόνο πολιτικές, ιδεολογικές, είναι και αξιακές. Είναι μια μεγάλη διαφορά μας, για παράδειγμα, ο τρόπος που απευθύνεστε εσείς και εμείς, στη νεολαία για παράδειγμα, ο τρόπος που την αντιμετωπίζουμε. Εσείς τους αντιμετωπίζετε σαν θεατές, ανήμπορους να καταλάβουν τι ακριβώς συμβαίνει, τι πρέπει να γίνει, πολύ περισσότερο να παρέμβουν στις εξελίξεις.

Το μόνο που μπορούν να κάνουν οι νέοι άνθρωποι, σύμφωνα με τη λογική σας και με όσα είπατε εδώ μέσα, είναι να πηγαίνουν μια φορά στα τέσσερα χρόνια να επιλέγουν τον ένα ή τον άλλο διαχειριστή αυτής της σαπίλας, που όλοι υπερασπίζεστε, άλλοι πιο ένθερμα και άλλοι δήθεν, με βαριά καρδιά, αφού δεν υπάρχει εναλλακτική. Σαν κουκιά βλέπετε τελικά τους νέους ανθρώπους και τους πλασάρεστε, κάτι σαν εργολάβοι λύσεων για τα προβλήματά τους. Αυτό κάνει ο κ. Μητσοτάκης που τους ζητάει άλλη μια τετραετία, για να φέρει τις περιβόητες πολλές και καλές δουλειές, που δεν πρόλαβε να φέρει ως τώρα.

Αυτό κάνει και ο κ. Τσίπρας, όπως στο γνωστό αποτυχημένο σποτάκι, αυτό που κυκλοφόρησε πρόσφατα, που λέει ότι με μια ψήφο την Κυριακή των εκλογών, η νεολαία θα πάρει τη ζωή της στα χέρια της. Ήμαρτον! Αλήθεια, κύριε Τσίπρα; Μας ακούτε; Αυτό σημαίνει να πάρει η νεολαία τη ζωή της στα χέρια της; Και τις υπόλοιπες χίλιες τετρακόσιες εξήντα μέρες που έχει η τετραετία, τι της προτείνετε να κάνει; Να σας παρακολουθεί από τον καναπέ να ψηφίζετε νόμους, σαν τους μνημονιακούς που φέρνατε ως κυβέρνηση;

Πού πήγαν αλήθεια οι μεγαλοστομίες για συμμετοχική και άμεση δημοκρατία που μας τσαμπουνάγατε κάποτε; Δυστυχώς για σας, αυτή η νεολαία, που την αντιμετωπίζετε περίπου ως ανίκανη για το οτιδήποτε παραπάνω, είναι που πάλεψε και αυτά τα τέσσερα χρόνια, για μέτρα προστασίας από την πανδημία μέσα στα σχολειά της, για να μην μπει η Πανεπιστημιακή Αστυνομία στα πανεπιστήμια, για τόσα άλλα.

Πολλοί νέοι εργαζόμενοι απήργησαν, βρέθηκαν στο δρόμο μαζί με τους μεγαλύτερους, τους γονείς τους, τους παππούδες τους, διεκδικώντας τα δικαιώματά τους στη δουλειά. Και όλα αυτά, ταυτόχρονα με το μεγάλο αγώνα που κάνει ο κάθε νέος και η κάθε νέα για να μορφωθεί, για να δουλέψει με αξιοπρέπεια στο αντικείμενό του, να αθληθεί, να έρθει σε επαφή με τον πολιτισμό μας, κόντρα και κόντρα σε τόσα εμπόδια που του βάζει το ίδιο το σύστημα.

Βλέπετε, λοιπόν, πού μπορεί να κάνει πολλά αυτή η νεολαία; Εμείς με ειλικρίνεια την κοιτάζουμε στα μάτια, της λέμε ότι σωτήρες από τα πάνω για τα προβλήματά της δεν υπάρχουν. Να γυρίσει την πλάτη σε όσους της λένε ότι είναι δύσκολο να πάρει τη ζωή στα χέρια της. Εμείς της λέμε ότι μπορεί να το κάνει με τους αγώνες της, με τη συλλογική δράση, με την ενέργεια χέρι-χέρι, πλάι-πλάι, μαζί με πολλούς άλλους και με ένα ΚΚΕ πολύ πιο δυνατό. Αυτό ακριβώς λέμε καθαρά και σε όλους όσους δεν εμπιστεύονται τα συστημικά κόμματα, τα κόμματα που κυβέρνησαν, τα κόμματα που συμφωνούν με αυτό το σύστημα της βαρβαρότητας.

Σε ένα μεγάλο ποσοστό, όταν τους ρωτάνε, ποιος είναι ο πιο κατάλληλος για την επόμενη κυβέρνηση, η Νέα Δημοκρατία ή ο ΣΥΡΙΖΑ, απαντούν: Κανένας! Απαντούν κανένας, γιατί κατανοούν ότι μέσα στα όρια αυτής της πολιτικής, αυτού του συστήματος, δεν μπορεί να υπάρξει οριστική και πραγματική λύση στα οξυμένα προβλήματά τους. Απαντούν κανένας, γιατί γνωρίζουν πως και οι δυο σας μοιράζεστε τις ίδιες δεσμεύσεις, που με πιθανές, βέβαια, παραλλαγές, θα υλοποιήσετε την επόμενη μέρα.

Είναι οι δεσμεύσεις απέναντι στο Ταμείο Ανάκαμψης της Ευρωπαϊκής Ένωσης, είναι οι δεσμεύσεις στους επιχειρηματικούς ομίλους της χώρας αλλά και σε ξένους ανταγωνιστές τους, είναι οι δεσμεύσεις απέναντι στο ΝΑΤΟ και τις ΗΠΑ, απαντούν κανένας και καλά κάνουν. Όμως, το κρίσιμο σήμερα είναι αυτό που λένε όλο και περισσότεροι, ότι κανένας από τους δύο δεν μπορεί να δώσει λύσεις στα αδιέξοδα του λαού, ότι η πάλη μας πρέπει να μετατραπεί στην πράξη σε αυτό που λέει το σύνθημα ότι μόνο ο λαός μπορεί να σώσει τον λαό στο δρόμο της ανατροπής και της σύγκρουσης. Σε αυτή την υπόθεση πρωτοστατεί, πρωταγωνιστεί το ΚΚΕ και γι’ αυτή την προοπτική διαθέτει όλες του τις δυνάμεις και στους δρόμους του αγώνα και μέσα στη Βουλή, παντού.

Μομφή, λοιπόν, στην Κυβέρνηση της Νέας Δημοκρατίας. Όμως, η πραγματική μομφή, αυτή που σας πονάει πιο πολύ και το ξέρουμε, είναι μέσα στους αγώνες του λαού μας. Και αυτή τη μομφή την καταθέτει καθημερινά, με συνέπεια, μόνο το Κομμουνιστικό Κόμμα Ελλάδας και θα συνεχίσει να το κάνει και μετά τις επόμενες εκλογές, όταν όλοι οι άλλοι πιθανόν θα τρώτε και θα πίνετε όχι στην υγειά της αχάριστης ή στην υγειά της επόμενης, που λέει και το λαϊκό άσμα, αλλά ξεζουμίζοντας πάλι τον ελληνικό λαό, τους εργαζόμενους του ιδιωτικού και δημόσιου τομέα, τους αυτοαπασχολούμενους επαγγελματίες, τους αγρότες, τους κτηνοτρόφους, τους επιστήμονες, τους νέους και τις νέες, τους συνταξιούχους της χώρας, τις λαϊκές οικογένειες που θα συνεχίσουν να υποφέρουν και θα ζητούν το αποκούμπι τους.

Το ΚΚΕ θα είναι πάλι εδώ, θα είναι εκεί μαζί τους.

Σας ευχαριστώ.

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε τον κ. Κουτσούμπα.

Θα ήθελα να κάνω μία ανακοίνωση πριν καλέσω στο Βήμα τον επόμενο ομιλητή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και δύο εκπαιδευτικοί συνοδοί τους από το 9ο Γυμνάσιο Περιστερίου, (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Σειρά τώρα έχει ο κ. Μιχάλης Κατρίνης, Επικεφαλής της Κοινοβουλευτικής Ομάδας του Κινήματος Αλλαγής.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση αξιοποιώντας το αίσθημα ανασφάλειας, πίεσης, κυρίως όμως αυτοσυντήρησης των Βουλευτών της, θα καταφέρει σήμερα να πάρει ψήφο εμπιστοσύνης. Έχει όμως απολέσει εδώ και πάρα πολύ καιρό την ψήφο εμπιστοσύνης της μεγάλης πλειοψηφίας των Ελλήνων πολιτών, γιατί έχει σταματήσει να λειτουργεί ως μια Κυβέρνηση που υπηρετεί τις αρχές της δημοκρατίας και του κράτους δικαίου και λειτουργεί ως καθεστώς. Ναι, ως καθεστώς, με εμφανείς αντιδημοκρατικές πρακτικές και αντιλήψεις, με κυνικές μεθόδους συγκάλυψης και συσκότισης, υπαρκτών σκανδάλων, με κατάλυση των αρχών, αλλά και των κανόνων, των στοιχειωδών κανόνων του κράτους δικαίου.

Και δυστυχώς, δεν περιορίζεται μόνο σε αυτά. Στοχοποιεί όλους όσοι είναι προσηλωμένοι στην τήρηση των κανόνων του κράτους δικαίου και τη δημοκρατική νομιμότητα. Και δεν υπάρχει καμμία αμφιβολία ότι η αρχή του τέλους της θλιβερής αυτής περιόδου που ζούμε ήταν η στοχοποίηση και η παρακολούθηση του Νίκου Ανδρουλάκη. Αρχικά με το «Predator» και την αποτυχημένη απόπειρα παγίδευσης του Προέδρου του ΠΑΣΟΚ με το παράνομο λογισμικό, αμέσως μετά όμως την αποτυχημένη αυτή προσπάθεια παρακολούθησης με το «Predator» ξεκίνησε όλως τυχαίως η παρακολούθηση του Νίκου Ανδρουλάκη από την ΕΥΠ, γεγονός που αποκαλύφθηκε από την Αρχή Διασφάλισης του Απορρήτου των Επικοινωνιών, η οποία απευθύνθηκε στον πάροχο τηλεπικοινωνίας του Προέδρου του ΠΑΣΟΚ. Και το υπενθυμίζω, γιατί όλοι πρέπει να θυμόμαστε σε αυτή την Αίθουσα ότι αυτή η πολύ σκοτεινή υπόθεση σήμερα είναι αντικείμενο συζήτησης και το τελευταίο διάστημα, γιατί ο Πρόεδρος του ΠΑΣΟΚ βρήκε την παρρησία να καταγγείλει και να απευθυνθεί στη δικαιοσύνη και γιατί μια ανεξάρτητη αρχή έκανε αυτό το οποίο επιτάσσει το Σύνταγμα να κάνει.

Ήταν όμως συμπτωματική άραγε η αλληλουχία αυτών των δύο συμβάντων, απόπειρα παρακολούθησης μέσω του «Predator» και παρακολούθηση μέσω της ΕΥΠ; Προφανέστατα όχι. Ήταν σχέδιο καλά οργανωμένο, γιατί όταν αποτυγχάνει η παρακολούθηση μέσω του «Predator» και αμέσως μετά ξεκινά η παρακολούθηση από την Εθνική Υπηρεσία Πληροφοριών, αυτό νομίζω λέει πολλά. Και δεν αποτελεί απλά μία διαβολική σύμπτωση, όπως προσπάθησαν κάποιοι από την Κυβέρνηση να μας πείσουν ότι ισχύει και να πιστέψουμε, αλλά μία συντεταγμένη και καλά οργανωμένη προσπάθεια παρακολούθησης πολιτικών αντιπάλων. Και είμαι βαθιά πεπεισμένος, κυρίες και κύριοι συνάδελφοι, ότι μέχρι σήμερα οι αποκαλύψεις που έχουν δει το φως της δημοσιότητας δεν αντιστοιχούν ούτε στο 1% των όσων έχουν πραγματικά συμβεί το τελευταίο διάστημα.

Υπάρχει πράγματι ένα ρυπαρό δίκτυο όπως ακούστηκε σε αυτή εδώ την Αίθουσα. Αλλά αυτό το ρυπαρό δίκτυο και στήθηκε και οργανώθηκε από το Μέγαρο Μαξίμου. Αυτό το ρυπαρό δίκτυο και στηρίζεται και προστατεύεται μέχρι και σήμερα από την Κυβέρνηση της Νέας Δημοκρατίας. Αυτό το ρυπαρό δίκτυο που απειλεί εν τέλει την ίδια τη δημοκρατία, πολύ φοβάμαι ότι εξακολουθεί να υφίσταται, να δρα και να λειτουργεί, ακόμα και μέχρι τώρα που συζητάμε.

Η σημερινή συζήτηση, κυρίες και κύριοι συνάδελφοι, δεν αποτελεί και δεν πρέπει να αποτελέσει πεδίο κομματικής αντιπαράθεσης, γιατί είναι και εμείς στο ΠΑΣΟΚ το πιστεύουμε βαθιά ότι είναι, ζήτημα δημοκρατικής λειτουργίας των θεσμών στη χώρα. Και αυτή η Κυβέρνηση, αυτός ο Πρωθυπουργός είναι σαφές ότι δεν μπορούν να συνεχίσουν, γιατί έχουν επιφέρει τεράστια ζημιά στη χώρα, στη δημοκρατία, στο ίδιο το κράτος δικαίου. Αποτελούν πλέον παράγοντες θεσμικής εκτροπής και ανωμαλίας. Συνιστούν απειλή για την πολιτική, κοινωνική, αλλά και οικονομική σταθερότητα, αλλά ακόμα και για την ίδια τη λειτουργία των θεσμών.

Και μια και μιλάμε για θεσμούς όλο το προηγούμενο διάστημα που το ζήτημα των υποκλοπών βρίσκεται στην επικαιρότητα, επιτρέψτε μου να σας θυμίσω ότι το ΠΑΣΟΚ και ο Πρόεδρός του, ο Νίκος Ανδρουλάκης, λειτούργησαν απόλυτα θεσμικά από την πρώτη στιγμή. Και αυτό δεν είναι απλώς ένα πολιτικό επιχείρημα που λέγεται για να λέγεται απλά στη δημόσια συζήτηση. Είναι μία πολιτική επιλογή, που επιβεβαιώνεται και αποτυπώνεται με συγκεκριμένες πρωτοβουλίες και ενέργειες. Ο Νίκος Ανδρουλάκης προσέφυγε ήδη από το τέλος Ιουλίου στη δικαιοσύνη, όταν κατάλαβε και ενημερώθηκε ότι είναι στόχος παγίδευσης από παράνομο λογισμικό. Και περιμένουμε ακόμα από τον εισαγγελέα του Αρείου Πάγου να μας ενημερώσει για την πρόοδο των ερευνών, σχετικά με την καταγγελία του Προέδρου του ΠΑΣΟΚ.

Το ΠΑΣΟΚ ζήτησε επανειλημμένα τη σύγκληση της Επιτροπής Θεσμών και Διαφάνειας ώστε να υπάρξει ενημέρωση επιτέλους για τους λόγους για τους οποίους ο Πρόεδρος του ΠΑΣΟΚ έγινε στόχος παρακολούθησης και όχι μόνο ο Πρόεδρος του ΠΑΣΟΚ αλλά από ό,τι φαίνεται αρκετά πολιτικά πρόσωπα, δημοσιογράφοι, παράγοντες του δημοσίου βίου, ακόμα και επιχειρηματίες.

Ο Πρόεδρος του ΠΑΣΟΚ ήταν αυτός που ζήτησε τη σύσταση εξεταστικής επιτροπής, την οποία η Κυβέρνηση μεν έτρεξε και έσπευσε αμέσως να χαιρετίσει και να πει πως θα υποστηρίξει, την ίδια στιγμή όμως υπονομεύοντας τη λειτουργία. της εξεταστικής επιτροπής γιατί έχει την πλειοψηφία.

Παρ’ όλα αυτά, κυρίες και κύριοι συνάδελφοι, το ΠΑΣΟΚ αναζήτησε, αναζητά και θα συνεχίσει να αναζητά την αλήθεια, γιατί η χώρα δεν μπορεί να προχωρήσει στο μέλλον με σκιές, χωρίς να έχει αποκαλυφθεί η αλήθεια.

Απέναντί μας, βέβαια, στήθηκε ένα τείχος απειλών και συγκάλυψης. Ξεκίνησαν οργανωμένες επιθέσεις στο ΠΑΣΟΚ, κατηγορηθήκαμε μάλιστα ότι κουράζουμε, γιατί επιμένουμε σε αυτό το ζήτημα, γιατί επιμένουμε στην αναζήτηση της αλήθειας. Κάποιοι μάλιστα, και το θυμάστε πολύ καλά, αποφάνθηκαν ότι υποκλοπές τέλος, και αυτό ήταν κάτι που οι περισσότεροι από τους Βουλευτές της Νέας Δημοκρατίας το επανάφεραν και το επανέλαβαν και σε αυτή εδώ την Αίθουσα, αλλά και στη δημόσια συζήτηση.

Όπως βλέπετε, όμως, τίποτα δεν έχει τελειώσει και τίποτα δεν θα ξεχαστεί. Το τέλος θα έρθει μόνο μέσα από την κάθαρση, μόνο μέσα από την αποκάλυψη της αλήθειας, μόνο μέσα από την τιμωρία των ενόχων και η σημερινή Κυβέρνηση με μια ξεκάθαρη αλλά συνάμα κυνική στρατηγική συγκάλυψης έκανε και κάνει ό,τι μπορεί για να ταυτιστεί με συμπεριφορές ενόχων.

Άραγε με ποιον τρόπο αποκαλύπτονται και αποδεικνύονται αυτές οι συμπεριφορές ενόχου; Με τον χρόνο που δόθηκε στην εταιρεία «INTELLEXA» να καταστρέψει, αλλά και να εξαφανίσει ίχνη και στοιχεία. Με το «πέπλο» προστασίας που «άπλωσε» σε μάρτυρες, αλλά και σε ανθρώπους που εμπλέκονται στην υπόθεση, αρνούμενη ακόμα και την κλήση τους στην εξεταστική επιτροπή που διερευνούσε αυτή την υπόθεση. Με τη μετατροπή της Βουλής σε «πλυντήριο», που ψήφιζε εκ των υστέρων νόμους για να εμποδίσει τους ελέγχους και την ενημέρωση των παρακολουθούμενων. Με τις απειλές εναντίον της Αρχής Διασφάλισης του Απορρήτου των Επικοινωνιών, αλλά και του ίδιου του Προέδρου της. Με την εργαλειοποίηση των θεσμών που τέθηκαν δυστυχώς στην υπηρεσία της Κυβέρνησης για να ενισχύσουν την επιχειρηματολογία της.

Για ποιον λόγο, άραγε, κάποιοι ενοχλήθηκαν και επιχείρησαν να παρεμποδίσουν την έρευνα της ΑΔΑΕ στους παρόχους κινητής τηλεφωνίας; Για ποιον λόγο στοχοποιούνται, με πρωτοφανή τρόπο, όσοι στενοχωρούν τον κύριο Πρωθυπουργό επειδή δεν συμφωνούν μαζί του ή απλά λένε την άποψή τους επισημαίνοντας τα αυτονόητα;

Συμπεριφορές ενόχων, λοιπόν, που επιβεβαιώνονται από τη δυσανεξία απέναντι στην τεκμηριωμένη άποψη διαπρεπών συνταγματολόγων. Επιβεβαιώνονται με τις αρχικές αθλιότητες με τις οποίες κάποιοι επιχείρησαν να δικαιολογήσουν την παρακολούθηση του Νίκου Ανδρουλάκη. Επιβεβαιώνονται με τη δημιουργία, πλέον, μιας νοσηρής ατμόσφαιρας στη δημόσια ζωή, με τη σύμπραξη και του κ. Τσίπρα με τον κ. Μητσοτάκη σε αυτή την τακτική.

Φτάνει να δει κανείς την ποιότητα της αντιπαράθεσης ανάμεσα στους εκπροσώπους της Νέας Δημοκρατίας και του ΣΥΡΙΖΑ, όχι μόνο στην τριήμερη αυτή συζήτηση, αλλά συνολικά στη δημόσια συζήτηση, με διχαστική και ακραία ρητορική, με ύβρεις εκατέρωθεν και αλληλοκατηγορίες περί συμμοριών, με δημιουργία ενός κλίματος που παραπέμπει σε άλλες εποχές, με εμφανή στόχο να προκαλέσει συνθήκες πόλωσης, έντασης και οξύτητας. Γιατί είναι σαφές ότι την πόλωση, την ένταση και την οξύτητα την έχει φαίνεται ανάγκη αυτός ο δικομματισμός και τη χρησιμοποιεί γιατί προσπαθεί να εγκλωβίσει τους πολίτες ανάμεσα στην επιλογή είτε της Νέας Δημοκρατίας είτε του ΣΥΡΙΖΑ.

Αυτή, όμως, την πόλωση, την ένταση και την οξύτητα σίγουρα, κυρίες και κύριοι συνάδελφοι, δεν την έχει ανάγκη ο τόπος. Και το ΠΑΣΟΚ όχι μόνο δεν θα συμμετάσχει σε αυτή την κακοστημένη, στην κακόγουστη αυτή παράσταση, αλλά στον δρόμο προς τις εκλογές δεν θα επιτρέψουμε τις μικροκομματικές σας σκοπιμότητες να μετατρέψουν σε ρινγκ τον πολιτικό διάλογο, όπως θέλει και η Νέα Δημοκρατία και ο ΣΥΡΙΖΑ.

Κοιτάξτε να δείτε και κάποιες ομοιότητες και συμπτώσεις. Όταν το ΠΑΣΟΚ αντιδρούσε στην προσπάθεια της κυβέρνησης ΣΥΡΙΖΑ - ΑΝΕΛ για τον έλεγχο των αρμών της εξουσίας, ο ΣΥΡΙΖΑ τότε κατηγορούσε το ΠΑΣΟΚ ότι συμπλέει με τη Νέα Δημοκρατία. Τώρα που το ΠΑΣΟΚ επιμένει στην αποκάλυψη της αλήθειας, η Κυβέρνηση της Νέας Δημοκρατίας κατηγορεί το ΠΑΣΟΚ ότι συμπλέει με τον ΣΥΡΙΖΑ. Ακριβώς η ίδια συμπεριφορά, ακριβώς η ίδια νοοτροπία σε αυτά τα ζητήματα μεταξύ του ΣΥΡΙΖΑ και της Νέας Δημοκρατίας. Μια συμπεριφορά που δείχνει δυσανεξία απέναντι στη διαφορετική άποψη, απ’ όπου κι αν αυτή εκπορεύεται, δυσανεξία απέναντι σε κάθε προσπάθεια προστασίας των θεσμών και του κράτους δικαίου από καθεστωτικές αντιλήψεις, συμπεριφορές και νοοτροπίες.

Κάπως έτσι στοχοποιείται όχι μόνο το ΠΑΣΟΚ, αλλά διαπρεπείς συνταγματολόγοι όπως ο κ. Βενιζέλος, ο κ. Αλιβιζάτος και πολλοί άλλοι που δημοσίως εξέφρασαν την άποψή τους. Κάπως έτσι, δυστυχώς, κυρίες και κύριοι συνάδελφοι, στοχοποιείται και ο Πρόεδρος της Αρχής Διασφάλισης Απορρήτου Επικοινωνιών, ο κ. Ράμμος, ένας έντιμος και αδέκαστος δικαστικός λειτουργός.

Πραγματικά αναρωτιέμαι αν η Κυβέρνηση, αν ο Πρωθυπουργός, αλλά και εσείς, κυρίες και κύριοι συνάδελφοι της Νέας Δημοκρατίας, έχετε συνειδητοποιήσει τη ζημιά που προκαλούν αυτές οι πρακτικές στους θεσμούς, στο κράτος δικαίου, στην κοινωνία, στην εικόνα της χώρας διεθνώς. Έχετε συνειδητοποιήσει το έλλειμμα εμπιστοσύνης που δείχνουν πλέον οι πολίτες στην πολιτική, αλλά και στην ίδια τη δικαιοσύνη; Αυτή είναι η κατάσταση που θέλετε να διαμορφώσετε στη χώρα; Αυτή είναι η Ελλάδα; Η Ελλάδα είναι η χώρα στην οποία όλοι θα παρακολουθούνται; Η Ελλάδα είναι η χώρα στην οποία το κράτος γίνεται παρακράτος με τη «βούλα» του συστήματος Μαξίμου;

Θα σταθώ, ιδιαίτερα, σε αυτό το επιτελικό παρακράτος που στήθηκε από την πρώτη κιόλας ημέρα ορκωμοσίας της σημερινής Κυβέρνησης, με τον Πρωθυπουργό να έχει ως κυρίαρχη αγωνία του να θέσει υπό τον έλεγχό του την Εθνική Υπηρεσία Πληροφοριών, με την Κυβέρνηση να «μαγειρεύει» τροπολογίες της ντροπής, «φωτογραφικές» τροπολογίες όπως αυτή για να διοριστεί στη θέση του Διοικητή της ΕΥΠ ο κ. Κοντολέων, ο οποίος δεν διέθετε τα απαραίτητα τυπικά προσόντα. Και εκεί αρχίζει να ξετυλίγεται το νήμα του κουβαριού. Εκεί βρίσκεται η αρχή όλων των δεινών, όλων όσα συνέβησαν και δυστυχώς εξακολουθούν να συμβαίνουν και σήμερα στην Εθνική Υπηρεσία Πληροφοριών, όλων όσα συμβαίνουν με τα παράνομα λογισμικά, κέντρο διακίνησης και χρήσης των οποίων έγινε η Ελλάδα, με φαρδιά - πλατιά την υπογραφή στελεχών της Νέας Δημοκρατίας, που μας έλεγαν στην Επιτροπή Θεσμών και Διαφάνειας ότι δεν γνωρίζουν τίποτα, αλλά την ίδια στιγμή υπέγραφαν και είναι τα ίδια στελέχη που σήμερα αξιοποιούνται στον προεκλογικό μηχανισμό της Νέας Δημοκρατίας.

Ένας Υπουργός σας -δείγμα και αυτό της σύγχυσης στην οποία βρίσκεται και βρίσκονται αρκετά στελέχη της Κυβέρνησης- αναφερόμενος στην ΕΥΠ είπε αυτολεξεί: Αυτή η υπηρεσία πληροφοριών όπως λειτουργεί είναι παντελώς άχρηστη. Το επαναλαμβάνω, γιατί αυτό ειπώθηκε από χείλη στελέχους της Κυβέρνησης: Αυτή η υπηρεσία πληροφοριών όπως λειτουργεί είναι παντελώς άχρηστη, δυστυχώς. Του διέφυγε, προφανώς, ότι σε αυτή την Εθνική Υπηρεσία Πληροφοριών προΐσταται πάνω από τριάμισι χρόνια ο ίδιος ο Πρωθυπουργός.

Από την άλλη πλευρά, είναι τουλάχιστον παράδοξο να εμφανίζεται ο ΣΥΡΙΖΑ ως τιμητής, από τη στιγμή μάλιστα που ο ΣΥΡΙΖΑ τού «ή εμείς ή αυτοί» ως κυβέρνηση βαρύνεται με εξόχως αντιθεσμικές στάσεις, επιλογές και παρεμβάσεις που συμπυκνώνονται στον διατυπωμένο στόχο από τα πιο επίσημα κομματικά χείλη, περί ανάγκης ελέγχου των «αρμών της εξουσίας».

Ας θυμηθούμε κάποιες από αυτές τις στάσεις και τις επιλογές. Παραδείγματος χάριν, την υφαρπαγή της αρμοδιότητας για τις τηλεοπτικές άδειες από το Εθνικό Συμβούλιο Ραδιοτηλεόρασης και την εκχώρησή της στον Υπουργό, τότε, κ. Παππά, με κριτήριο τον έλεγχο της ενημέρωσης και τα γνωστά βεβαίως αποτελέσματα.

Να θυμηθούμε τις αήθεις επιθέσεις κατά του Συμβουλίου Επικρατείας από κυβερνητικά στελέχη του ΣΥΡΙΖΑ, όταν ακύρωσε το Συμβούλιο Επικρατείας τους παράνομους διαγωνισμούς για την αδειοδότηση των μέσων μαζικής ενημέρωσης.

Να θυμηθούμε την προσπάθεια της κυβέρνησης του ΣΥΡΙΖΑ τον Ιούνιο του 2019 -όταν ήδη είχαν προαναγγελθεί εκλογές και αφού είχε υποστεί εκλογική ήττα στις Ευρωεκλογές- να ορίσει πρόεδρο και εισαγγελέα του Αρείου Πάγου και μάλιστα χωρίς να έχει εκπνεύσει η θητεία των προηγούμενων.

Θυμάστε ότι ο τότε Πρόεδρος της Δημοκρατίας συναισθανόμενος τη θεσμική αυτή εκτροπή δεν υπέγραψε τα σχετικά διατάγματα. Να θυμηθούμε την επιχείρηση σπίλωσης βασικών πολιτικών στελεχών και της δικής μας παράταξης αλλά και πολιτικών αντιπάλων σας που έπεσε στο κενό με τις αποφάσεις της δικαιοσύνης παρά την προαναγγελία από κορυφαία στελέχη της Κυβέρνησής περί του μεγαλύτερου σκανδάλου από συστάσεως του ελληνικού κράτους.

Θέλω κλείνοντας την ενότητα του σκανδάλου των υποκλοπών να αναφερθώ και στις παρακολουθήσεις στελεχών των Ενόπλων Δυνάμεων που δεν είναι μόνο ένα γεγονός ανεπίτρεπτο αυτό καθαυτό. Καταδεικνύει και επιβεβαιώνει δυστυχώς ένα νοσηρό κλίμα που υπάρχει εδώ και καιρό στις Ένοπλες Δυνάμεις. Ποτέ άλλοτε -και το τονίζω- δεν υπήρξε αυτό το κλίμα. Ξέρουν όλοι πολύ καλά σε αυτή εδώ την Αίθουσα τι εννοώ. Κυρίως το γνωρίζουν τα στελέχη των Ενόπλων Δυνάμεών μας.

Κυρίες και κύριοι συνάδελφοι, αυτός ο Πρωθυπουργός, αυτή η Κυβέρνηση δεν θα πάρουν ψήφο εμπιστοσύνης από το ΠΑΣΟΚ. Κι αυτό δεν οφείλεται μόνο στη δυσώδη υπόθεση των υποκλοπών, στο πρόβλημα δημοκρατίας που υπάρχει πλέον στη χώρα, στη φθορά και στην απαξίωση των θεσμών, στην απόπειρα υποταγής των πάντων στις προσταγές του επιτελικού παρακράτους που έχει την έδρα του στο Μέγαρο Μαξίμου. Αυτή η Κυβέρνηση απέτυχε παντού. Κι επειδή απέτυχε παντού, κρύβει επιμελώς τα προβλήματα μέχρι τις εκλογές. Για να ακριβολογούμε δεν τα κρύβει. Προσπαθεί να τα κρύψει γιατί πλέον τα περισσότερα από αυτά δεν κρύβονται.

Τι έχει κάνει η Κυβέρνηση τριάμισι χρόνια για τα 270 δισεκατομμύρια του ιδιωτικού χρέους, τα όσα οφείλουν νοικοκυριά και επιχειρήσεις σε εφορία, σε ΕΦΚΑ, σε τράπεζες και σε funds; Τι έχει κάνει τριάμισι ολόκληρα χρόνια για να απενεργοποιήσει αυτή τη βόμβα στα θεμέλια της οικονομικής και κοινωνικής σταθερότητας που θα σκάσει προφανώς μετά τις εκλογές και αφού οι πολίτες έχουν απομακρυνθεί από την κάλπη; Τίποτα, απολύτως τίποτα δεν έχει κάνει η σημερινή Κυβέρνηση. Και ό,τι προσπάθησε να κάνει μέχρι σήμερα απέτυχε. Και απέτυχε παταγωδώς. Ας δούμε μόνο τον θλιβερό απολογισμό του εξωδικαστικού μηχανισμού ρύθμισης οφειλών. Με τα κόκκινα δάνεια να ξεπερνούν το 1 εκατομμύριο, με πάνω από τέσσερα εκατομμύρια ΑΦΜ να χρωστούν στην εφορία πόσες ρυθμίσεις έχει αποδώσει ο εξωδικαστικός μηχανισμός της Κυβέρνησης της Νέας Δημοκρατίας; Λίγες περισσότερες από δυόμισι χιλιάδες μέσα σε ενάμιση χρόνο λειτουργίας. Απέτυχε, λοιπόν, ο εξωδικαστικός, απέτυχε ο πτωχευτικός, όπως απέτυχαν και πάρα πολλά άλλα.

Την ίδια στιγμή δεν υφίσταται προστασία πρώτης κατοικίας και οι πολίτες είναι στο έλεος των funds και των τραπεζών. Τριάντα εννιά χιλιάδες πλειστηριασμοί αναρτήθηκαν το 2022. Πενήντα χιλιάδες εκτιμάται ότι θα αναρτηθούν το 2023 εν αναμονή βέβαια και της απόφασης της Ολομέλειας του Αρείου Πάγου την οποία περιμένουν με αγωνία χιλιάδες δανειολήπτες. Όπως, για να είμαστε ειλικρινείς, την περιμένουμε με αγωνία και εμείς στο ΠΑΣΟΚ που στηρίξαμε και ψηφίσαμε την προστασία της πρώτης κατοικίας στα χρόνια της κρίσης. Προστασία της πρώτης κατοικίας που ο ΣΥΡΙΖΑ δεν ψήφισε. Όχι μόνο αυτό. Ψήφισε ώστε να ανοίξει την πόρτα στα funds για να διαχειριστούν τις περιουσίες και τα δάνεια εκατομμυρίων πολιτών. Και το λέω αυτό γιατί κάποιοι θεωρούν ότι με την παρουσία τους χθες έξω από τον Άρειο Πάγο εξιλεώνονται γι’ αυτά που ως Κυβέρνηση αλλά και ως Αντιπολίτευση έπραξαν εις βάρος της μεγάλης πλειοψηφίας των δανειοληπτών.

Την ίδια στιγμή η σημερινή Κυβέρνηση το πλαίσιο το οποίο διαμόρφωσε το προσάρμοσε στα μέτρα και στις ανάγκες των funds και των τραπεζών. Καιρός, λοιπόν, αφού έχουμε δει και τη μια κυβέρνηση και την άλλη κυβέρνηση, να έρθει μια κυβέρνηση που θα νομοθετεί για τους πολίτες και τις ανάγκες τους, για την πραγματική οικονομία γι’ αυτούς που χρειάζονται στήριξη και αλληλεγγύη και όχι για τις τράπεζες και τα funds.

Τη Δευτέρα που μας πέρασε ο κύριος Πρωθυπουργός έδωσε συνέντευξη Τύπου για το θέμα της ακρίβειας. Μας είπε ότι τα χειρότερα έχουν περάσει περίπου με την ίδια βεβαιότητα που πρόπερσι τον Σεπτέμβρη στη Θεσσαλονίκη έλεγε ότι η ακρίβεια θα τελειώσει στις αρχές του 2022 πριν την εισβολή της Ρωσίας και τον πόλεμο στην Ουκρανία, όταν οι τιμές στην αγορά και στην ενέργεια είχαν ήδη αρχίσει να εκτοξεύονται. Τότε ο Πρωθυπουργός έλεγε ότι θα εξομαλυνθούν όλα σε τρεις μήνες με τον ίδιο τρόπο με τον οποίο προχτές έλεγε ότι τα χειρότερα είναι πίσω μας.

Την πραγματικότητα όμως, κυρίες και κύριοι συνάδελφοι, δεν τη λέμε εμείς σε αυτήν εδώ την Αίθουσα. Την πιστοποιούν και τη βιώνουν εκατομμύρια πολίτες σε αυτή τη χώρα. Η πραγματικότητα είναι εντελώς διαφορετική. Τα προϊόντα διατροφής παρουσίασαν άνοδο πάνω από 40% μέσα στο 2022 και θα αυξηθούν κι άλλο τη χρονιά που διανύουμε. Ακόμα και σε προϊόντα που η χώρα είναι αυτάρκης και κάνει εξαγωγές έχουμε μεγαλύτερη αύξηση σε σχέση με τον ευρωπαϊκό μέσο όρο, δηλαδή, το γνωστό πρόβλημα των τιμών από το χωράφι στο ράφι το οποίο πληρώνουν πολύ ακριβά οι καταναλωτές, οι αγρότες και οι κτηνοτρόφοι μας γιατί την ίδια στιγμή ανεξέλεγκτα και ασύστολα κερδοσκοπούν με τις πλάτες της Κυβέρνησης κάποιοι μεσάζοντες.

Εμείς προτείναμε εδώ και έναν χρόνο συγκεκριμένα μέτρα για να μπορέσουν να μετριαστούν οι επιπτώσεις της ακρίβειας. Ο Πρωθυπουργός απέρριψε κάθε πρόταση για μείωση του ΦΠΑ, όταν αυτό είναι σύσταση της ίδιας της Κομισιόν και όταν αυτό έχει ήδη εφαρμοστεί στις περισσότερες ευρωπαϊκές χώρες. Γιατί έγινε αυτό; Γιατί διατηρεί η Κυβέρνηση τον υψηλό συντελεστή ΦΠΑ, υψηλή έμμεση φορολογία; Για να μπορεί μέσα σε έναν χρόνο να έχει 4 δισεκατομμύρια επιπλέον έσοδα, μέρος των οποίων διανέμει κατά καιρούς με επιδόματα ως προεκλογικές παροχές για να φαίνεται ευαίσθητος ο Πρωθυπουργός. Τι έχουμε, λοιπόν; Υψηλή έμμεση φορολογία η οποία είναι εις βάρος των καταναλωτών από τη Νέα Δημοκρατία, φορομπηχτική πολιτική στους επαγγελματίες και τους αγρότες από την προηγούμενη Κυβέρνηση. Άρα, τι έχουμε; Έχουμε τις δύο όψεις του ίδιου τελικά νομίσματος.

Η Κυβέρνηση, κυρίες και κύριοι συνάδελφοι, δεν μπορεί αποδεδειγμένα να αντιμετωπίσει την ακρίβεια -η οποία θα συνεχιστεί στο ράφι και τους επόμενους μήνες, παρά των εξαγγελιών του Πρωθυπουργού-, ακρίβεια η οποία είναι εις βάρος των καταναλωτών, εις βάρος της μεσαίας τάξης, εις βάρος των πιο αδύναμων οικονομικά συμπολιτών μας. Ο Πρωθυπουργός, βεβαίως, ως συνηθίζει, για να αποσείσει τις ευθύνες από πάνω του, λέει ότι δεν υπάρχει ακρίβεια Μητσοτάκη αλλά, όπως πάντα, φταίει κάποιος άλλος εκτός από τη σημερινή Κυβέρνηση. Το ότι υπάρχει όμως και διογκώνεται η αισχροκέρδεια, κυρίες και κύριοι συνάδελφοι, αυτό είναι έργο και ευθύνη της Κυβέρνησης της Νέας Δημοκρατίας που είτε αρνείται είτε είναι απρόθυμη να κάνει ελέγχους για να πατάξει την αισχροκέρδεια, η οποία πλέον αρχίζει και εξελίσσεται ως η μεγαλύτερη μάστιγα της πραγματικής οικονομίας χτυπώντας το μέσο νοικοκυριό και τους πιο αδύναμους συμπολίτες.

Το λέω αυτό και θα αναφέρω μόνο ένα παράδειγμα χαρακτηριστικά. Όταν έχουμε το ράλι ανατιμήσεων στα τρόφιμα για πάρα πολλούς μήνες το αρμόδιο Υπουργείο Ανάπτυξης σε τρεις μήνες έχει επιβάλει όλα κι όλα μόλις δύο πρόστιμα για την αισχροκέρδεια και τώρα θυμήθηκε ότι δεν μπορεί να εφαρμόσει τη νομοθεσία όταν έχει διαφορετική ποσότητα προϊόντων.

Κυρίες και κύριοι συνάδελφοι, είναι σαφές, είναι ευδιάκριτο ότι η χώρα έχει πολιτικό πρόβλημα. Και πολύ φοβάμαι ότι το πρόβλημα αυτό είναι οξύτερο σε σχέση ακόμα και με την περίοδο των μνημονίων. Γιατί δεν είναι επικεντρωμένο στο δημοσιονομικό πεδίο ή στο δυσθεώρητο έλλειμμα του ισοζυγίου τρεχουσών συναλλαγών. Το δυσμενές αλλά και το δυσάρεστο για τη χώρα είναι ότι το πολιτικό της πρόβλημα συνιστά πρόβλημα αμφισβήτησης, για να μην πω πρόβλημα κατάλυσης των δημοκρατικών θεσμών και του κράτους δικαίου. Την ευθύνη την έχει προσωπικά ο Πρωθυπουργός και η Κυβέρνηση.

Το ΠΑΣΟΚ, για να το πάρετε επιτέλους απόφαση, κύριε Μητσοτάκη, δεν πρόκειται ούτε να υπηρετήσει ούτε να υποταχθεί στο αφήγημά σας. Ο Ανδρέας Παπανδρέου, ο ιδρυτής μας, δεν έσκυψε το κεφάλι και δεν συμβιβάστηκε μπροστά σε ανάλογες μεθοδεύσεις, θύμα των οποίων υπήρξε ο ίδιος με θύτες την Δεξιά και την τότε Αριστερά. Η αυτόνομη πορεία είναι στρατηγική μας επιλογή και καιρός είναι να το συνειδητοποιήσουν τόσο στη Νέα Δημοκρατία όσο και στον ΣΥΡΙΖΑ, ο οποίος δήθεν θέλει να συνεργαστεί μαζί μας, αφού πρώτα προσπάθησε επιμελέστατα να μας εξοντώσει και επιχείρησε να μας εξαφανίσει.

Η δημοκρατία, κυρίες και κύριοι συνάδελφοι, δεν έχει αδιέξοδα. Η λαϊκή ετυμηγορία εμπεριέχει πάντα και το μήνυμα, κυρίως όμως εμπεριέχει και τη λύση. Και δεν υπάρχει ψήφος χωρίς αξία και βαρύτητα, όπως κάποιοι χαρακτηρίζουν την ψήφο των πρώτων εκλογών, μιας και έχουν από τώρα προεξοφλήσει ότι θα οδηγήσουν τη χώρα σε δεύτερες, ακόμα και σε τρίτες εκλογές μέχρι να βγει το αποτέλεσμα που θέλουν.

Το ΠΑΣΟΚ θα δείξει σεβασμό απέναντι στην ψήφο των πολιτών, μία ψήφο που να είστε βέβαιοι ότι θα εμπεριέχει και τη λύση στο πολιτικό πρόβλημα της χώρας. Θα διαχειριστεί με όρους σύνεσης, ευθύνης και εθνικού συμφέροντος, όπως κάνει πάντα μέχρι σήμερα, τη δύναμη που θα του δώσουν οι πολίτες στην κάλπη.

Και όσο μεγαλύτερη είναι αυτή η δύναμη που θα αντλήσει το ΠΑΣΟΚ από την κάλπη των επερχόμενων εθνικών εκλογών, τόσο πιο κοντά θα έρθει η χώρα σε αυτό που έχει πραγματικά ανάγκη, ένα νέο ξεκίνημα, μία συνολική επανεκκίνηση, μία νέα κυβέρνηση που δεν θα έχει ούτε πάτρωνες ούτε ιδιοκτήτες, μία νέα κυβέρνηση που θα παίρνει αποφάσεις και θα υλοποιεί πολιτικές για τους πολλούς και όχι για τους λίγους ισχυρούς και ημετέρους, μία νέα κυβέρνηση που θα εγγυάται επιτέλους τα δημοκρατικά δικαιώματα, την εφαρμογή των κανόνων, το σεβασμό του κράτους δικαίου, την εμπιστοσύνη όλων απαρέγκλιτα στους θεσμούς, μία νέα κυβέρνηση που θα ενώσει όλους τους Έλληνες και θα διαμορφώσει τις απαραίτητες, τις αναγκαίες συνθήκες εθνικής ενότητας, απέναντι σε απειλές, απέναντι σε αναθεωρητισμούς, απέναντι σε πιέσεις ακόμα για υπαναχωρήσεις στα κυριαρχικά μας δικαιώματα.

Το πολιτικό ζήτημα της χώρας δεν είναι αν θα είναι Πρωθυπουργός ο κ. Μητσοτάκης ή ο κ. Τσίπρας, γιατί ενδεχομένως μία τέτοια πρωθυπουργία και ένα τέτοιο μοντέλο διακυβέρνησης, όπως αυτό που ζήσαμε και με τον ΣΥΡΙΖΑ και με τη Νέα Δημοκρατία στις κυβερνήσεις τους, να μην είναι τελικά η λύση στο πρόβλημα όπως διατυμπανίζουν αμφότεροι, αλλά να είναι το ίδιο το πρόβλημα.

Κυρίες και κύριοι συνάδελφοι, το ΠΑΣΟΚ ψηφίζει υπέρ της πρότασης δυσπιστίας. Το ΠΑΣΟΚ, ως δύναμη αλλαγής και ευθύνης, απευθύνεται σε όλους τους Έλληνες πολίτες και τους καλεί να ανατρέψουν με την ψήφο τους το σημερινό πολιτικό σκηνικό, ένα σκηνικό φθοράς των θεσμών και μιας βαθιά ριζωμένης παρακμής. Η διαρκής, αδιέξοδη, αλλά και συνειδητά πολιτική αντιπαράθεση μεταξύ Νέας Δημοκρατίας και ΣΥΡΙΖΑ, μια αντιπαράθεση πέραν των πραγματικών προβλημάτων που έχουν σήμερα οι Έλληνες πολίτες, αποτυπώνει ανάγλυφα αυτό το σκηνικό παρακμής. Με την άγονη σύγκρουση ο εξαντλημένος πια δικομματισμός, επιδιώκει τη στασιμότητα, την αδράνεια, την παραίτηση.

Καλούμε, λοιπόν, τον ελληνικό λαό στις εκλογές που έρχονται να ανακόψει με την ψήφο και την απόφασή του τη φθορά και την παρακμή που απειλεί ευθέως πλέον τη χώρα και το μέλλον της. Και σε αυτό τον αγώνα, σε αυτή την πορεία για την αλλαγή των πραγμάτων στην πατρίδα μας παραμένουμε προσηλωμένοι, παραμένουμε αποφασισμένοι, παραμένουμε ανυποχώρητοι με γνώμονα το εθνικό συμφέρον και πυξίδα την αλήθεια, την οποία υπηρετήσαμε αταλάντευτα στα δύσκολα.

Γιατί για εμάς ναι, εθνικό είναι το αληθές. Γιατί για εμάς το ΠΑΣΟΚ ναι, η πολιτική πρέπει να υπηρετεί τους πολίτες και βεβαίως πρέπει να διασφαλίζει την ευημερία, την αξιοπρέπεια και την κοινωνική συνοχή για τους πολλούς και όχι να υπερασπίζεται τα συμφέροντα των λίγων και ισχυρών, γιατί στην Ελλάδα και στους Έλληνες σίγουρα αξίζει ένα καλύτερο μέλλον, γιατί μπορούμε, γιατί θα τα καταφέρουμε.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Κατρίνη.

Σειρά έχει τώρα η ομιλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας του ΣΥΡΙΖΑ, κ. Αλέξη Τσίπρα, τον οποίον και καλώ στο Βήμα.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Τελικά για όλους και για όλα έρχεται κάποια στιγμή η ώρα της κρίσης. Κύριε Μητσοτάκη, έξι μήνες τα κάνατε όλα, ό,τι περνούσε από το χέρι σας κάνατε για να αποφύγετε αυτή τη στιγμή. Συγκαλύψατε, εκβιάσατε, τρομοκρατήσατε, παρανομήσατε, όλα τα κάνατε.

Και να, όμως, που παρ’ όλα όσα κάνατε, σήμερα είστε πάλι εδώ ενώπιος ενωπίω όχι με εμένα, ενώπιος ενωπίω με την αλήθεια που επιχειρήσατε εδώ και έξι μήνες να κρύψετε στο σκοτάδι, ενώπιος ενωπίω με τον ελληνικό λαό που περιμένει απαντήσεις και εξηγήσεις για μία πρωτοφανή σε βάθος και σε έκταση παραβίαση του κράτους δικαίου, για μία πρωτοφανή θεσμική και συνταγματική εκτροπή, που πλέον δεν μπορείτε να αρνείστε ότι συνέβη, δεν μπορείτε πια να παριστάνετε τον ανήξερο.

Και δεν μπορείτε, γιατί το σκοτάδι που κάνατε τα πάντα για να επιβάλλετε τελικά νικήθηκε, γιατί η δημοκρατία μας και οι θεσμοί της φάνηκε τελικά πολύ πιο ανθεκτική απ’ όσο μπορούσατε να φανταστείτε και πλέον είστε απόλυτα εκτεθειμένος, γιατί σήμερα δεν έχετε εκ νέου το περιθώριο να δώσετε θολές απαντήσεις.

Σήμερα δεν υπάρχουν δημοσιεύματα, πληροφορίες και εικασίες. Σήμερα υπάρχουν αποδείξεις από την πιο επίσημη αρχή του κράτους για τη δράση του παρακράτους, από την αρχή που το Σύνταγμα ορίζει να διαφυλάττει το απόρρητο των επικοινωνιών. Και απέναντι σε αυτές τις αποδείξεις, αλλά και στη θλιβερή σας στάση έξι μήνες τώρα χρωστάτε απαντήσεις, χρωστάτε εξηγήσεις.

Την τελευταία φορά που βρεθήκαμε σε αυτήν την Αίθουσα -αν θυμάστε- το βάλατε στα πόδια. Σήμερα δεν θα είναι τόσο εύκολο. Ακόμα και αν το επιχειρήσετε, όπως έπραξαν σχεδόν όλοι οι Υπουργοί και οι Βουλευτές του κόμματός σας ανεβαίνοντας σ’ αυτό το Βήμα –προσέξτε, όχι σε μια πρόταση εμπιστοσύνης, διότι ούτε αυτό το θάρρος δεν είχατε, να μετατρέψετε την πρόταση δυσπιστίας σε ψήφο εμπιστοσύνης- όχι σε μια πρόταση εμπιστοσύνης, λοιπόν, αλλά σε μια πρόταση δυσπιστίας πολύ συγκεκριμένη, οφείλετε να απαντήσετε πολύ συγκεκριμένα. Αν δεν το κάνετε θα είναι άλλη μία ομολογία ενοχής.

(Χειροκροτήματα από την πτέρυγα του ΣΥΡΙΖΑ)

Την τελευταία φορά, λοιπόν, που βρεθήκαμε μαζί σε αυτήν την Αίθουσα, πριν από ενάμιση περίπου μήνα, θα θυμάστε πως σας ζήτησα να δεσμευτείτε σε κάτι πάρα πολύ απλό, όλα όσα λέγατε ότι είναι ψευδή, ανυπόστατες πληροφορίες, να δεσμευθείτε και να μας πείτε, «όχι, δεν υπήρξε παρακολούθηση από την Εθνική Υπηρεσία Πληροφοριών, της οποίας την ευθύνη από την πρώτη μέρα πήρα στο γραφείο μου το πρωθυπουργικό». Να πείτε, δεν υπήρξε καμμία παρακολούθηση του Αρχηγού Άμυνας τουλάχιστον και του Υπουργού Ενέργειας τότε, σήμερα Εργασίας.

Και τι κάνατε όταν σας έθεσα αυτό το ερώτημα; Αυτοβούλως αναλάβατε τα χρέη του Προέδρου. Προεδρεύων γίνατε, από αυτή τη θέση όμως, όχι από τη θέση της Έδρας, και λήξατε τη συνεδρίαση. Και όταν σας ζήτησα να δεσμευτείτε τουλάχιστον ότι αν αποδειχθεί ότι έγιναν αυτές οι παρακολουθήσεις θα αναλάβετε την ευθύνη σας και θα πράξετε αυτό που θα έπραττε οποιοσδήποτε Πρωθυπουργός σε ένα ευρωπαϊκό κράτος δικαίου, δηλαδή να μην κάτσει ούτε μια μέρα σε αυτή τη θέση που κάθεται σήμερα, τότε προτιμήσατε την ταπείνωση από μια ισχυρή δέσμευση. Τρέξατε προς την έξοδο.

Γιατί το κάνατε αυτό; Προφανώς γιατί γνωρίζατε πάρα πολύ καλά ότι οι παρακολουθήσεις είχαν γίνει. Και γνωρίζατε πάρα πολύ καλά ότι είχαν γίνει, γιατί εσείς τις παραγγείλατε, κύριε Μητσοτάκη. Εσείς ήσασταν ο εντολέας των παρακολουθήσεων, κύριε Μητσοτάκη.

(Χειροκροτήματα από την πτέρυγα του ΣΥΡΙΖΑ)

Και προτιμήσατε τη φυγή και την ντροπή της φυγής από μια ξεκάθαρη δέσμευση. Γνωρίζατε τα πάντα και έξι μήνες λέγατε ψέματα παντού, όπου βρισκόσασταν, σε δημόσιες δηλώσεις, σε τηλεοπτικές συνεντεύξεις, στο Βήμα της βουλής. Ψέμα πάνω στο ψέμα.

Και η τεράστια πρωτοφανής απόπειρα συγκάλυψης δεν αποτελεί μόνο απόδειξη της ενοχής σας, αλλά από μόνη της είναι άλλη μία κακοποίηση του κράτους δικαίου, της δικαιοσύνης και της αλήθειας. Γιατί μέσα στον πανικό σας ή μέσα στην αλαζονεία της ισχύος σας κάνατε ό,τι μπορεί κανείς να φανταστεί, προκειμένου να συγκαλύψετε, τόσο που να μοιάζει τελικά η εκτροπή των παρακολουθήσεων ισότιμη με την εκτροπή της συγκάλυψης. Διότι για να την πετύχετε, επιχειρήσατε να υποτάξετε θεσμούς με θεμελιώδη σημασία για τη δημοκρατία, όπως ο θεσμός της δικαιοσύνης. Εξαπολύσατε ένα πρωτοφανές κύμα τρομοκρατίας εναντίον όσων ξέρουν και υπήρχε κίνδυνος να μιλήσουν, με την επίκληση του απορρήτου, με απειλές δεκαετούς φυλάκισης, που ξεστόμιζαν τότε στελέχη σας, με τις καταστροφές εγγράφων, που όλως τυχαίως έγιναν μόλις υπήρξαν οι αποκαλύψεις στην ΕΥΠ. Και βέβαια, με τη σπίλωση. Ή πιο σωστά, με τη δολοφονία χαρακτήρων όσων, παρ’ όλα αυτά, επέμεναν στο κράτος δικαίου και όχι στο παρακράτος του αδίκου.

Από τη στιγμή που η δημοσιογραφική έρευνα σας συνέλαβε επ’ αυτοφώρω, αντί να επιδείξετε τη στοιχειώδη πολιτική αξιοπρέπεια και να αναλάβετε τις ευθύνες σας είτε να παραιτηθείτε, όπως θα συνέβαινε σε κάθε δημοκρατική ευρωπαϊκή χώρα, είτε να υποδείξετε έστω τους ενόχους, αν δεν ήσασταν εσείς ο ένοχος, και να τους οδηγήσετε στη δικαιοσύνη, εσείς επιλέξατε να συνεχίσετε τον δρόμο της εκτροπής και να πολλαπλασιάσετε την εκτροπή, να μετατρέψετε τον δικό σας φόβο σε λάσπη, τρόμο και χειραγώγηση. Σε επίθεση με κάθε μέσο εναντίον της αλήθειας, σε δολοφονία, τολμώ να πω, της αλήθειας.

Και το μόνο που καταφέρατε τελικά είναι να γίνετε δύο φορές ένοχος. Γιατί τα γεγονότα βοούν, κύριε Μητσοτάκη. Δεν πρόκειται για κάποιο λάθος που αν το γνωρίζατε, δεν θα το επιτρέπατε να συμβεί. Πρόκειται για σχέδιο καλά οργανωμένο. Δεν πρόκειται για κάποιο «ρυπαρό δίκτυο». Πρόκειται για εγκληματική οργάνωση. Δεν πρόκειται για μία αστοχία. Πρόκειται για ένα μοντέλο διακυβέρνησης που στήσατε από την πρώτη μέρα.

(Χειροκροτήματα από την πτέρυγα του ΣΥΡΙΖΑ)

Πρόκειται για ένα μοντέλο διακυβέρνησης που δεν το έστησε κανένας άλλος, πέραν από εσάς τον ίδιο. Και μάλιστα –επαναλαμβάνω- με σχέδιο από την πρώτη μέρα της διακυβέρνησής σας. Δική σας απόφαση ήταν να αναλάβετε προσωπικά την Εθνική Υπηρεσία Πληροφοριών με το που μπήκατε στο Μέγαρο Μαξίμου. Δική σας απόφαση ήταν να αλλάξετε τον νόμο, προκειμένου να μπορεί να διοριστεί επικεφαλής της ΕΥΠ κάποιος που δεν πληρούσε τα κριτήρια, παρά μονάχα επειδή ήταν δικός σας άνθρωπος. Δική σας απόφαση ήταν να ορίσετε τον έμπιστο ανιψιό σας στον έλεγχο της Εθνικής Υπηρεσίας Πληροφοριών. Δική σας απόφαση ήταν να προωθήσετε την κ. Βλάχου ως αρμόδια εισαγγελέα για την ΕΥΠ. Δική σας απόφαση ήταν να αλλάξετε τον νόμο για την ΑΔΑΕ μόλις «έσκασε» η υπόθεση Κουκάκη, για να μην μαθευτεί ποτέ η αλήθεια. Δική σας απόφαση ήταν να επικαλείστε το απόρρητο, για να μείνουν όλα στο «σκοτάδι». Δική σας απόφαση ήταν να μην πάτε ούτε ένα στοιχείο στη δικαιοσύνη, να μην υποδείξετε ούτε έναν ένοχο. Δική σας προσωπική απόφαση και ντροπή είναι αυτή η χυδαία και άθλια επίθεση που εξαπολύετε στην ανεξάρτητη αρχή και σε έναν έντιμο δικαστή, επειδή επιτέλεσε το συνταγματικό του καθήκον.

(Χειροκροτήματα από την πτέρυγα του ΣΥΡΙΖΑ)

Τι από όλα αυτά μπορείτε να αρνηθείτε; Θα σας ακούσω με προσοχή. Εσείς δεν ήσασταν αυτός που με διάγγελμα εν μέσω των ήχων κάποιων «τζιτζικιών» τότε στα μέσα του Αυγούστου είπατε ψέματα για την υπόθεση του Προέδρου του ΠΑΣΟΚ, του κ. Ανδρουλάκη; Οι διαρροές οι επίσημες του Μεγάρου Μαξίμου δεν ήταν αυτές που μας είπαν στην αρχή ότι ο Αρχηγός του ΠΑΣΟΚ είναι μπλεγμένος με θέματα κατασκοπείας που αφορούν την Κίνα, την Ουκρανία; Δικές σας δεν ήταν οι διαρροές; Δικές σας ήταν, γιατί ήσασταν αδίστακτος. Δεν διστάσατε να αφήσετε τη ρετσινιά κατασκοπίας και εθνικού κινδύνου για τον Αρχηγό του τρίτου σε δύναμη κόμματος της Βουλής. Αυτό κάνατε.

(Χειροκροτήματα από την πτέρυγα του ΣΥΡΙΖΑ)

Εσείς δεν μας είπατε μετά ότι η παρακολούθησή του ήταν νόμιμη, αλλά ήταν λάθος; Εσείς δεν επιβάλατε το απόρρητο αργότερα στην εξεταστική επιτροπή και απειλήσατε με κάθειρξη όσους μιλήσουν; Εσείς δεν απειλήσατε τους δημοσιογράφους ότι θα πάνε στον εισαγγελέα; Εσείς δεν μας απειλούσατε και μας λέγατε «φέρτε στοιχεία εσείς»; Δεν θα φέρουμε εμείς στοιχεία, δεν θα αποδείξουμε ότι δεν είμαστε «ελέφαντες». Αυτό μας λέγατε. Και μας λέτε μύθους του Αισώπου. Εσείς δεν τα λέγατε όλα αυτά; Τα λέγατε. Να λοιπόν, να τα στοιχεία. Είναι εδώ τα στοιχεία. Θα απαντήσετε πάνω σε αυτά;

Σε κάποια από τις συναντήσεις μας στη Βουλή -νομίζω τον Αύγουστο- σας είχα κατηγορήσει για έλλειμμα θάρρους και πλεόνασμα θράσους και σας είπα ότι είναι δειλία για έναν Πρωθυπουργό να κρύβεται πίσω από τον ανιψιό του και να λέει ότι «δεν έχω εγώ ευθύνη γι’ αυτό». Προτιμήσατε να παριστάνετε τον Πρωθυπουργό μειωμένης αντιληπτικής ικανότητας, μειωμένου καταλογισμού, παρά να αναλάβετε με ευθύνη τις ευθύνες σας, να αναλάβετε τις ευθύνες που σας αναλογούν με τόλμη.

Κάποτε υπήρξε ένα ερώτημα που είχε κρεμαστεί στα περίπτερα, αδίκως όπως αποδείχτηκε αργότερα, για έναν άλλο Πρωθυπουργό. Και τι έλεγε αυτό το ερώτημα; «Ένοχος ή βλαξ;». Εσείς αυτοβούλως επιλέξατε τη δεύτερη εκδοχή. Αυτοβούλως!

(Χειροκροτήματα από την πτέρυγα του ΣΥΡΙΖΑ)

Αν αυτό όμως, κυρίες και κύριοι συνάδελφοι, από μόνο του δεν πιστοποιεί ότι η χώρα έχει σε κρίσιμες στιγμές επικεφαλής έναν άνθρωπο επικίνδυνο, τότε οι λέξεις έχουν χάσει το νόημά τους. Γιατί μπορεί η στάση σας να έχει γίνει ανέκδοτο, όμως το ανέκδοτο αυτό είναι επικίνδυνο για τη δημοκρατία και την πατρίδα.

Γιατί ακόμη και αν δεχθούμε λοιπόν ότι ήσασταν μειωμένης αντιληπτικής ικανότητας και δεν είχατε ιδέα…

**ΣΠΥΡΙΔΩΝ-ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ντροπή!

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Είναι δυνατόν; Λίγο σεβασμό στον θεσμό!

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ!

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σε ποιον μιλάτε; Λίγος σεβασμός!

(Θόρυβος στην Αίθουσα - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ!

Κύριε Πρόεδρε, ήθελα αυτές τις εκφράσεις να τις σκεφτείτε λίγο, είναι άλλης τάξεως. Άλλο η πολιτική αντιπαράθεση…

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Πρόεδρε της Βουλής, επιχειρήσατε επί μέρες να μείνουν όλα στο σκοτάδι. Δεν θα επιχειρήσετε να λογοκρίνετε και την πολιτική μου παρουσία, την πολιτική μου τοποθέτηση από αυτό εδώ το Βήμα της Βουλής!

(Χειροκροτήματα από την πτέρυγα του ΣΥΡΙΖΑ)

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μπράβο!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Σας παρακαλώ λοιπόν να με προστατεύσετε από την οχλαγωγία όσων τώρα κάνουν ότι ενοχλούνται, αλλά δεν ενοχλούνται που έχουν έναν Αρχηγό, έναν Πρωθυπουργό που καταπάτησε το Σύνταγμα, που καταπάτησε το κράτος δικαίου! Δεν ενοχλούνται γι’ αυτό!

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ησυχία!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Σας παρακαλώ, λοιπόν, να με προστατεύσετε από την οχλαγωγία.

**ΠΡΟΕΔΡΟΣ (Κωνσταντίνος Τασούλας):** Παρακαλώ!

(Θόρυβος - διαμαρτυρίες από την πτέρυγα της Νέας Δημοκρατίας)

Ησυχία! Παρακαλώ! Συνεχίζουμε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Είναι υποχρέωσή μου να πω την αλήθεια και να εκφράσω τη γνώμη μου ελευθέρως.

**ΣΤΑΥΡΟΣ ΚΕΛΕΤΣΗΣ:** Όχι να βρίζεις!

**ΠΡΟΕΔΡΟΣ (Κωνσταντίνος Τασούλας):** Ησυχία παρακαλώ!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Είναι δημοκρατικό μου δικαίωμα και θα το κάνω, κύριε Πρόεδρε, είτε αυτό αρέσει σε κάποιους είτε όχι.

**ΠΡΟΕΔΡΟΣ (Κωνσταντίνος Τασούλας):** Βεβαίως και θα το κάνετε, αλλά όσο και αν σας φαίνεται περίεργο, για να σας προστατεύσω το είπα.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Σας ευχαριστώ πολύ λοιπόν.

**ΠΡΟΕΔΡΟΣ (Κωνσταντίνος Τασούλας):** Για να σας προστατεύσω το είπα αυτό.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Έλεγα λοιπόν, κυρίες και κύριοι συνάδελφοι, ότι ακόμη και αν δεχτούμε τις αρχικές αιτιάσεις του κ. Μητσοτάκη ότι δεν γνώριζε, ακόμα και αν δεχθούμε ότι δεν είχε ιδέα τι διέπραξαν επί δύο και πλέον χρόνια, από τις αρχές του 2020 έως και τον Ιούλιο του 2022, τουλάχιστον γι’ αυτή την περίοδο που υπάρχουν τα στοιχεία, ότι δεν γνώριζε τι διέπραξαν με έδρα το Μέγαρο Μαξίμου αυτοί που απέπεμψε, ο ανιψιός του κ. Δημητριάδης και ο Διοικητής της ΕΥΠ κ. Κοντολέων, έχω ένα ερώτημα να σας κάνω. Όταν τους αποπέμψατε, δεν μιλήσατε μαζί τους; Δεν μάθατε ποτέ τι είχαν διαπράξει; Δεν τους ρωτήσατε; Ή μήπως επικαλέστηκαν και αυτοί σε εσάς το αγαπημένο σας απόρρητο; Σας είπαν «Δεν θα σας πούμε, είναι απόρρητο»;

(Χειροκροτήματα από την πτέρυγα του ΣΥΡΙΖΑ)

Ο κ. Δεμίρης που πήγε εκεί μετά, στην Υπηρεσία Πληροφοριών, δεν τα βρήκε τα ατοπήματα ή μήπως και αυτός δεν σας ενημέρωσε; Η κ. Βλάχου που υπέγραψε κατά πώς φαίνεται δεκάδες διατάξεις για να παρακολουθούνται Αρχηγοί κομμάτων, Ευρωβουλευτές, δημοσιογράφοι, Υπουργοί, ακόμα και η ηγεσία των Ενόπλων Δυνάμεων και αργότερα μας είπε ότι, αν ήθελε, θα υπέγραφε και για την Πρόεδρο της Δημοκρατίας, δεν ενημέρωσε τον κ. Δεμίρη ούτε εσάς; Και παραμένει ακόμα στην κρίσιμη θέση της, ενώ σας έχω ζητήσει από τον Νοέμβριο να υπάρξει αντικατάστασή της, αίτημα τουλάχιστον από την πλευρά σας; Τυχαίο και αυτό, ε;

Δεν σας είπαν ποτέ, κύριε Πρωθυπουργέ, για την παρακολούθηση του Υπουργού Εργασίας, του κ. Χατζηδάκη, και ερχόσασταν τον Δεκέμβριο εδώ από αυτό εδώ το Βήμα και με ύφος γλαφυρό μας λέγατε: «Μα, πώς είναι δυνατόν, έναν άνθρωπο που τόσο αγαπώ;»; Δεν σας είπανε ποτέ για τους στρατηγούς; Προχθές το μάθατε; Για τους δημοσιογράφους, τους επιχειρηματίες δεν ξέρατε τίποτα; Για τα ρυπαρά δίκτυα που λέτε και το έχετε κάνει καραμέλα.

Γιατί δεν έχετε πάει, λοιπόν, έναν από αυτούς που συμμετέχουν σε αυτά τα ρυπαρά δίκτυα στη δικαιοσύνη; Γιατί τους προστατεύσατε όλους στην εξεταστική επιτροπή; Γιατί;

(Χειροκροτήματα από την πτέρυγα του ΣΥΡΙΖΑ)

Μήπως γιατί φοβάστε ότι αν κινηθείτε εναντίον τους, όπως θα γινόταν σε κάθε ευνομούμενη χώρα, και αν πάνε στη δικαιοσύνη, θα ήταν πιθανό να ανοίξουν το στόμα τους; Μήπως γι’ αυτό δεν τους πήγατε;

Προσέξτε, λοιπόν, πόσο απλό είναι. Λέτε δεν γνωρίζατε. Μάλιστα. Μάθατε όμως. Δεν μάθατε; Μάθατε. Αυτά, λοιπόν, που μάθατε, γιατί δεν τα είπατε στη δικαιοσύνη, για τη δική σας προστασία πάνω από όλα; Αν διέπραξαν κακουργήματα, πώς κυκλοφορούν ακόμα κρυμμένοι πίσω από το απόρρητο και πίσω από τη δική σας προστασία;

Και αφού επιμένετε διαρκώς να χρησιμοποιείτε αυτόν τον όρο, τα ρυπαρά δίκτυα, και μάλιστα αφήνετε και κάτι αστεία υπονοούμενα ότι έχουν σχέση με εμάς, όχι με εσάς, μία μόνο ερώτηση έχω να σας κάνω. Είναι και η κ. Βλάχου μέλος αυτών των ρυπαρών δικτύων;

(Χειροκροτήματα από την πτέρυγα του ΣΥΡΙΖΑ)

Η εισαγγελέας της ΕΥΠ που υπέγραφε δεκάδες διατάξεις παρακολούθησης είναι μέλος αυτού του ρυπαρού δικτύου;

Αν είναι μέλος του ρυπαρού δικτύου, γιατί μένει στη θέση της, κύριε Μητσοτάκη; Μήπως τελικά δεν την κρατάτε εσείς στη θέση της, αλλά αυτή σας κρατάει;

(Χειροκροτήματα από την πτέρυγα του ΣΥΡΙΖΑ)

Εγώ θα επιμένω να ρωτάω. Ερωτήματα κάνω. Αλλά νομίζω ότι η αλήθεια έχει γίνει ήδη διακριτή σε όλους.

Διότι, κύριε Μητσοτάκη, και ειλικρινά, κυρίες και κύριοι συνάδελφοι, δεν έχω καμμία, μα καμμία διάθεση εγώ προσωπικά να υπονοήσω ότι ο Πρωθυπουργός της χώρας, ο πολιτικός μου αντίπαλος, είναι μειωμένου καταλογισμού, ότι δεν έχει την αντιληπτική ικανότητα. Αντιθέτως, δεν τον υποτιμώ καθόλου. Είναι ικανότατος, είναι εξυπνότατος, δεν είναι καθόλου βλαξ. Είναι όμως ένοχος!

(Χειροκροτήματα από την πτέρυγα του ΣΥΡΙΖΑ)

Αυτό είναι! Είναι ένοχος! Είναι ένοχος για τη μεγαλύτερη εκτροπή που έχει γίνει ποτέ από τη Μεταπολίτευση και μετά. Αυτό είναι!

(Χειροκροτήματα από την πτέρυγα του ΣΥΡΙΖΑ)

Η υπόθεση των υποκλοπών έχει τη δική του προσωπική σφραγίδα και είναι μια υπόθεση, ξέρετε, θεσμικά ανυπόφορη. Σε εσάς μιλάω. Θεσμικά ανυπόφορη, αλλά και υπαρξιακά αποκρουστική, που μας οδηγεί σε ένα καθεστώς οργουελιανής δυστοπίας. Η απόλυτη παραβίαση της ιδιωτικότητας.

Διότι, ξέρετε, τα ευρήματα των νομότυπων επισυνδέσεων είναι μόνο η κορυφή του παγόβουνου. Νομότυπες επισυνδέσεις μέσω των παρόχων γίνονταν μόνο σε όσους στόχους δεν έπεφταν στην παγίδα του κακόβουλου λογισμικού, μονάχα σε όσους στόχους -γιατί με αυτή την ορολογία μιλούσαν- δεν τσιμπούσαν το δόλωμα των μολυσμένων μηνυμάτων του «Predator», μηνυμάτων που εστάλησαν σε δεκάδες σε αυτή εδώ την Αίθουσα, μηνύματα που ήταν καμουφλαρισμένα, μηνύματα που καμουφλάρονταν ακόμη και από το emvolio.gr. Και είχαν κάποιοι γνώση ακόμη και των ραντεβού των θυμάτων, προκειμένου να τα μολύνουν για τον εμβολιασμό.

Ήταν ένα σύγχρονο κακόβουλο λογισμικό που μπορεί -ακούστε το- να κατασκοπεύει είκοσι τέσσερις ώρες το εικοσιτετράωρο την προσωπική ζωή. Είναι ανατριχιαστικό. Ακόμα πιο ανατριχιαστικό είναι ότι γελάτε όταν τα λέω αυτά!

(Χειροκροτήματα από την πτέρυγα του ΣΥΡΙΖΑ)

Ένα κακόβουλο λογισμικό που δεν άκουγε μονάχα τις τηλεφωνικές συνδιαλέξεις, αλλά και κάθε προσωπική στιγμή άκουγε.

Τα γνωρίζετε αυτά, κύριοι της Κυβέρνησης; Τα γνωρίζατε, κύριε Γεραπετρίτη; Τα γνωρίζετε. Όλα τα άκουγε.

Και ήσασταν τόσο ευτυχείς, που το είχατε αυτό στα χέρια σας, κύριε Μητσοτάκη, που κάνατε και δουλειές με αυτό, το εξάγατε κιόλας με τη σφραγίδα του Υπουργείου Εξωτερικών σε άλλες χώρες. Και τον άνθρωπο που υπέγραψε για την εξαγωγή τον αναβαθμίσατε, γιατί δεν έγινε με τη σύμφωνη γνώμη του Υπουργού Εξωτερικών αυτό, εξ όσων γνωρίζω. Εκτός αν κάνω λάθος, να με διαψεύσετε. Τον άνθρωπο που υπέγραψε τον αναβαθμίσατε, το βάλατε δίπλα στο επιτελείο σας τώρα.

Αν όλα αυτά, κυρίες και κύριοι συνάδελφοι, που κάνετε ότι γελάτε, δεν είναι ζόφος, δεν είναι παρακμή, πείτε μου τι είναι. Και δεν υπάρχει καμμία ντροπή!

Τρυπώσατε στην προσωπική ζωή -ο θεός ξέρει!- πόσων ανθρώπων, καταλύσατε την ιδιωτικότητα, την προσωπική τους ζωή και δεν έχετε ντροπή καθόλου για όσα έγιναν. Και όλα αυτά γιατί; Όλα αυτά για να αποκτήσετε πλεονέκτημα και εργαλεία εκβιασμού, για να τους έχετε στο χέρι. Και το βλέπουμε τώρα με την παρέλαση αναξιοπρέπειας από μερίδα των θυμάτων, των στόχων.

Επιχειρήσατε να στήσετε ένα καθεστώς για να διασφαλίσετε την εξουσία σας. Αυτό κάνατε. Τα εργαλεία του παρακράτους σάς ήταν απαραίτητα για την άλωση, την πειρατεία, την υποταγή του κράτους στα δικά σας συμφέροντα, για να μπορείτε πιο εύκολα να εφαρμόζετε άθλιες πολιτικές, να μοιράζετε δισεκατομμύρια απευθείας αναθέσεων, να δημιουργείτε το κατάλληλο κλίμα για να ανθίζουν οι «Πάτσηδες», οι «Στάσσηδες» και οι λαίμαργες μεραρχίες των «γαλάζιων» golden boys. Γι’ αυτό μετατρέψαμε την ΕΥΠ σε εγκληματική συμμορία. Γι’ αυτό ταπεινώσατε την ενημέρωση στις τελευταίες θέσεις παγκοσμίως. Γι’ αυτό καταστήσατε όπλο σας την πιο τοξική λάσπη εναντίον όσων αντιστέκονται σε αυτό το καθεστώς και γι’ αυτό κλονίσατε την εμπιστοσύνη του πολίτη απέναντι στη δικαιοσύνη και δεν διστάσατε να κλονίσετε τώρα και την εμπιστοσύνη του πολίτη απέναντι στις ένοπλες δυνάμεις.

Και, βεβαίως, επίσης, σας ήταν απαραίτητα για έναν ακόμη λόγο: Γιατί θεωρήσατε τον εαυτό σας άτρωτο και ανεξέλεγκτο. Όμως, φαίνεται ότι πέσατε στην παγίδα του καθεστωτικού ναρκισσισμού σας, της προστασίας σας και της κολακείας σας από εκείνους που κανονικά θα έπρεπε να σας ελέγχουν, όπως και κάθε Πρωθυπουργό και όχι να προστατεύουν και να κολακεύουν.

Έρχεται, όμως, κάποια στιγμή η ώρα της αλήθειας και θα αναγκαστείτε να δώσετε απαντήσεις. Να δώσετε απαντήσεις τουλάχιστον για όσα με αποδείξεις έρχονται πλέον μπροστά μας. Γιατί ακούγατε τον κ. Χατζηδάκη, λοιπόν; Ήταν επικίνδυνος για την εθνική ασφάλεια ή μήπως υπήρχαν λόγοι που έχουν σχέση με την υλική και όχι την εθνική πραγματικότητα; Γιατί ακούγατε τον κ. Ανδρουλάκη; Για την εθνική ασφάλεια ή μήπως για να καθορίσετε τις εξελίξεις στο ΚΙΝΑΛ και να τον έχετε όμηρο σε προοπτική συγκυβέρνησης μετά τις εκλογές, με απλή αναλογική; Γιατί ακούγατε τον κ. Κύρτσο, τον Ευρωβουλευτή σας; Ήταν ύποπτος κατασκοπείας ή ψάχνατε εργαλεία εκβιασμού του, για να τον εξουδετερώσετε, όταν τον διαγράψατε για τις απόψεις του και από Ευρωβουλευτής σας μετατράπηκε σε πολιτικό σας αντίπαλο; Γιατί ακούγατε τον κ. Κουκάκη; Για την εθνική ασφάλεια ή γιατί σας ενοχλούσε που ερευνούσε το σκάνδαλο με την ασυλία των τραπεζικών στελεχών; Γιατί ακούγατε τον κ. Τέλλογλου; Για την εθνική ασφάλεια ή γιατί πλέον είχε φτάσει πολύ βαθιά στις αποκαλύψεις για το παρακράτος που είχε στηθεί; Και, τελευταίο και πιο κρίσιμο, γιατί ακούγατε τους Αρχηγούς των Ενόπλων Δυνάμεων, τον Σύμβουλο Εθνικής Ασφαλείας και όσους έχουν λόγο στις προμήθειες των εξοπλιστικών; Είναι και αυτοί επικίνδυνοι για την εθνική ασφάλεια; Οι ταγοί της εθνικής μας ασφάλειας είναι επικίνδυνοι για την εθνική ασφάλεια; Εκεί φτάσαμε; Και αλήθεια, αυτές οι παρακολουθήσεις των στρατιωτικών είναι και αυτές νόμιμες αλλά λάθος; Είναι παράνομες; Είναι νόμιμες αλλά ορθές; Τι ακριβώς είναι; Θέλω και σε αυτό μια απάντηση.

Ο κ. Βορίδης είχε πει σε συνέντευξή του ότι, αν αποδειχθεί, είναι κακουργηματική πράξη. Άλλα λέει τώρα. Θέλω, όμως, μια απάντηση. Είναι και αυτό νόμιμο αλλά λάθος; Είναι νόμιμο αλλά ορθό ή είναι παράνομο; Και αν είναι νόμιμες και ορθώς έγιναν και αυτές, αν ορθώς και νομίμως για λόγους εθνικής ασφάλειας παρακολουθείτο επί δύο συναπτά έτη ο Αρχηγός των Ενόπλων Δυνάμεων, τότε γιατί πριν από λίγες ημέρες ανανεώθηκε η θητεία του; Ή η παρακολούθηση ήταν νόμιμη και ορθή, γιατί ο Αρχηγός ήταν ύποπτος κατασκοπείας -προσέξτε, αυτός είναι ο μόνος λόγος εθνικής ασφάλειας που αρμόζει στην προκειμένη περίπτωση- και άρα θα έπρεπε να παυθεί από τα καθήκοντά του ή η παρακολούθηση ήταν παράνομη και ο Πρωθυπουργός της χώρας θα έπρεπε ήδη να έχει παραιτηθεί, να μη βρίσκεται στη θέση του. Δεν υπάρχει τρίτη ενδιάμεση λύση.

(Χειροκροτήματα από την πτέρυγα του ΣΥΡΙΖΑ)

Σε αυτό το θέμα δεν μπορεί να παίζετε. Με την εθνική ασφάλεια κανένας δεν δικαιούται να παίζει. Και, επιτέλους, πρέπει να σταματήσει αυτό το παιγνιδάκι διαρκώς με αυτόν τον ανέξοδο πατριωτισμό. Δεν υπάρχει κάποιος πιο πατριώτης από τον άλλον και ειδικά τώρα, με όλα όσα έχουν βγει στο φως της δημοσιότητας.

Πόσο πατριωτικό είναι να παρακολουθείτε την ηγεσία των Ενόπλων Δυνάμεων; Σας ρωτώ: Ποιος είναι αυτός που δημιουργεί έλλειμμα εμπιστοσύνης στις Ένοπλες Δυνάμεις, εμείς που ρωτάμε ή εσείς που τα έχετε ισοπεδώσει όλα και έχετε και το θράσος να καταφεύγετε σε πατριωτικές κορώνες, για να καλύψετε άνομες πράξεις;

(Χειροκροτήματα από την πτέρυγα του ΣΥΡΙΖΑ)

Πείτε μας, λοιπόν, κύριε Μητσοτάκη, όταν ανεβείτε σε αυτό το Βήμα: Ακούγατε τον κ. Φλώρο με διάταξη υπογεγραμμένη από την κ. Βλάχου, για λόγους εθνικής ασφάλειας; Ακούγατε τον κ. Φλώρο, επειδή ήταν ύποπτος ή για άλλους λόγους ή επειδή και αυτόν θέλατε να έχετε στο χέρι, να τον εκβιάζετε, επειδή είχε άποψη που δεν ήταν πάντοτε ίδια με αυτή της πολιτικής ηγεσίας;

Πείτε, κύριε Μητσοτάκη, όταν ανεβείτε σε αυτό εδώ το Βήμα: Παρακολουθούσατε επί δύο χρόνια σχεδόν τον Αρχηγό του Γενικού Επιτελείου Στρατού, τον κ. Λαλούση. Γιατί; Και αυτός ύποπτος, ή μήπως είχε άποψη για το project του εκσυγχρονισμού των αρμάτων μάχης που προωθείτε και δεν σας άρεσε αυτή η άποψη;

(Χειροκροτήματα από την πτέρυγα του ΣΥΡΙΖΑ)

Πείτε, κύριε Μητσοτάκη, όταν ανεβείτε σε αυτό εδώ το Βήμα -και μην κουνάτε το κεφάλι σας!- γιατί παρακολουθούσατε τους επικεφαλής των εξοπλιστικών προγραμμάτων; Γιατί; Από όλους τους στρατιωτικούς επιλέξατε τους επικεφαλής της Γενικής Διεύθυνσης Εξοπλισμών, τον κ. Θεόδωρο Λάγιο, τον αντιπτέραρχο; Γιατί τον παρακολουθούσατε; Θα αφήσω να πείτε εσείς γιατί.

Όμως, να πω και κάτι άλλο; Γιατί ο κ. Λάγιος αμέσως μετά την υπογραφή των πρώτων Ραφάλ απομακρύνθηκε από τη θέση του; Και πού μετακινήθηκε; Γιατί δημιουργήθηκε για πρώτη φορά ειδική θέση για τον κ. Λάγιο στο εξωτερικό; Σύμβουλος του Υπουργείου σε θέματα ευρωπαϊκών αμυντικών προμηθειών -δεν υπήρχε- με συνολική αμοιβή κοντά στις 10.000 τον μήνα, δηλαδή τριπλάσια από τον μισθό που έπαιρνε εδώ. Αμέσως μόλις υπέγραψε. Ερωτήματα θέτω εγώ. Δεν παίρνω θέση. Ερωτήματα θέτω. Θα τα απαντήσετε;

Γιατί παρακολουθούσατε μετά και τον αντικαταστάτη του τον κ. Αλεξόπουλο;

(Χειροκροτήματα από την πτέρυγα του ΣΥΡΙΖΑ)

Ήταν και αυτός κατάσκοπος, κύριε Μητσοτάκη; Κατάσκοπος και αυτός ή μήπως, γιατί, όπως μαθαίνω, ενοχλούσε, γιατί πίεζε εγγράφως ακόμα και τους Γάλλους να δώσουν προγράμματα συμπαραγωγής σε ελληνικές αμυντικές βιομηχανίες; Αυτό ενοχλούσε; Θα δώσετε απαντήσεις ή νομίζετε ότι θα κρύβεστε πίσω από τον μανδύα του πατριωτισμού;

(Χειροκροτήματα από την πτέρυγα του ΣΥΡΙΖΑ)

Σε τριάμισι χρόνια έχετε υπογράψει 14, κοντά στα 15 δισεκατομμύρια για εξοπλιστικά προγράμματα, δεσμεύοντας τη χώρα για δεκαετίες. Κάποια από αυτά ήταν αναγκαία, κάποια άλλα χωρίς καν να υπάρχει αίτημα στρατιωτικής ηγεσίας και κάποια σε πρωτοφανή και εξόφθαλμη, σκανδαλώδη υπερκοστολόγηση.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ποια;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Για το Αεροπορικό Κέντρο της Καλαμάτας τριπλασιάσατε σχεδόν το κόστος που σχεδίαζε η κυβέρνηση του ΣΥΡΙΖΑ.

(Χειροκροτήματα από την πτέρυγα του ΣΥΡΙΖΑ)

Και, κυρίως, προχωρήσατε σε αυτές τις συμβάσεις των 14-15 δισεκατομμυρίων χωρίς πρόβλεψη να πάει ούτε 1 ευρώ στη ελληνική πολεμική βιομηχανία. Ούτε μία θέση εργασίας στην Ελλάδα! Όλες οι θέσεις εργασίας στη Γαλλία!

(Χειροκροτήματα από την πτέρυγα του ΣΥΡΙΖΑ)

Και κάθε φορά που τολμούμε να σας ασκήσουμε κριτική, ζητώντας διαφάνεια στις εξοπλιστικές δαπάνες μάς επιτίθεστε με ανοίκειο τρόπο. Μόνο προδότες δεν μας λέτε. Αλλά να που ο θεός αγαπάει τον κλέφτη αλλά αγαπάει και τον νοικοκύρη!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ησυχία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Εσείς οι πατριώτες, εσείς που έχετε κορώνα στο κεφάλι σας τις Ένοπλες Δυνάμεις, παρακολουθούσατε την ηγεσία των Ενόπλων Δυνάμεων; Γιατί; Γιατί το κάνατε; Θα δώσετε κάποια σαφή απάντηση τι σχέση έχουν οι παρακολουθήσεις με τα εξοπλιστικά προγράμματα;

Και επειδή σας αρέσουν οι συγκρίσεις, ας θυμάστε ότι ο Τσοχατζόπουλος, που κατέληξε όπως κατέληξε, είχε υπογράψει 8 δισεκατομμύρια σε σημερινές τιμές σε έξι χρόνια διακυβέρνησης. Εσείς έχετε υπογράψει 15 δισεκατομμύρια σε τριάμισι χρόνια διακυβέρνησης, και την ίδια ώρα ακούγατε τους στρατηγούς και τους επικεφαλής των εξοπλιστικών προγραμμάτων και δεν δίνετε καμμία απάντηση στο όνομα της πατρίδας, στο όνομα του πατριωτισμού! Τι να φανταστεί, λοιπόν, κανείς;

(Χειροκροτήματα από την πτέρυγα του ΣΥΡΙΖΑ)

Σας το λέω, λοιπόν, κύριε Μητσοτάκη, σας το λέω για να το ακούσουν όλες οι Ελληνίδες και όλοι οι Έλληνες που μας παρακολουθούν. Πρώτον, μαθήματα πατριωτισμού εσείς, κύριε Μητσοτάκη, στη δημοκρατική παράταξη δεν θα κάνετε ξανά. Ως εδώ! Ως εδώ με την υποκρισία! Ως εδώ με την πατριδοκαπηλία! Μαθήματα πατριωτισμού εσείς, όχι σε εμάς! Διότι πατριωτισμός και δημοκρατία σε αυτόν τον τόπο ιστορικά πήγαιναν πάντοτε χέρι-χέρι.

(Θόρυβος από την πτέρυγα της Νέας Δημοκρατίας)

Και, δεύτερον, σας το λέω να το ακούσετε και εσείς και να το ακούσουν όλοι: ούτε 1 ευρώ από τα χρήματα των Ελλήνων φορολογουμένων δεν θα μείνει δίχως να ελεγχθεί. Θα ερευνήσουμε μία-μία όλες τις αποφάσεις για τις ροές του χρήματος. Με τα λεφτά του ελληνικού λαού για την άμυνα της χώρας δεν θα παίζουμε παιχνίδια. Τελεία και παύλα!

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

Κύριε Μητσοτάκη, όπως σας είπα στην αρχή της ομιλίας μου, σήμερα είναι εξαιρετικά δύσκολο να το βάλετε στα πόδια, γιατί πολύ απλά ο πρίγκιπας που νόμιζε ότι έγινε βασιλιάς είναι πια γυμνός!

(Γέλωτες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αν επιχειρήσετε και εσείς, που δεν είχατε την τόλμη να μετατρέψετε αυτή τη συζήτηση σε ψήφο εμπιστοσύνης, επαναλαμβάνω, να πετάξετε την μπάλα στην εξέδρα μιλώντας για οτιδήποτε άλλο εκτός από την ταμπακιέρα που σας έθεσα, απλά θα επιβεβαιώσετε την ενοχή σας. Όμως, βέβαια, ακριβώς επειδή γνωρίζετε ότι η ενοχή σας δεν αμφισβητείται και ότι το μόνο που σας μένει είναι μια απόπειρα, απονενοημένη, συμψηφισμού, τι έρχεστε και μας λέτε δυο μέρες τώρα; Μας λέτε, με δυο λόγια, «εντάξει εμείς δεν είμαστε αθώοι, αλλά ούτε και εσείς είστε, όλοι το ίδιο είμαστε.». Αυτό σας έχει μείνει μονάχα ως επιχείρημα. Ε, όχι λοιπόν!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ησυχία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κυρίες και κύριοι της Κυβέρνησης, κυρίες και κύριοι Βουλευτές της Συμπολίτευσης, δεν είμαστε ίδιοι. Θέλετε να κάνετε συγκρίσεις; Δεν έχω καμμία αντίρρηση, κύριε Μητσοτάκη, όποτε και όπου θέλετε. Θέλετε να μιλήσουμε, όπως λέτε σήμερα, για να αποφύγετε το πικρό ποτήρι για την οικονομία, για την ακρίβεια, για τη διαχείριση του δημόσιου χρήματος, για τη διαφθορά; Εγώ σας λέω: δεκτό το αίτημά σας να μιλήσουμε για αυτά, αλλά θα απαντήσετε στα ερωτήματα που σας έθεσα; Δεκτό. Σας προκαλώ εδώ και τώρα, κάντε μία προ ημερησίας για αυτά, ελάτε σε έναν τηλεοπτικό διάλογο, που τον αρνείστε από τότε που εκλεγήκατε. Ελάτε!

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

Αλλά μην επιχειρήσετε σήμερα να πετάξετε την μπάλα στην εξέδρα, θα εκτεθείτε για άλλη μία φορά. Και κυρίως μην επιχειρήσετε εσείς, αντί για απαντήσεις, να μας παραστήσετε εδώ τον κατήγορο. Ειδικά εσείς! Κατηγορούμενος είστε σήμερα, όχι κατήγορος.

(Χειροκροτήματα από την πτέρυγα του ΣΥΡΙΖΑ)

Το κόμμα σας, κύριε Μητσοτάκη, είναι ένα κόμμα που χρωστά πάνω από 300 εκατομμύρια ευρώ στις τράπεζες. Οι τράπεζες «είναι στη ζωή» με τα χρήματα του ελληνικού λαού και τις επαναλαμβανόμενες ανακεφαλαιοποιήσεις. Θα μας πείτε σε ποια συμφωνία έχετε έρθει με την Τράπεζα Πειραιώς προκειμένου να βρίσκεστε ακόμη σε οικονομική λειτουργία; Θα μας πείτε πώς τα καταφέρνετε να τα βρίσκετε με τις τράπεζες και να μεταθέτετε συνέχεια την καταβολή των οφειλών σας, όταν απελπισμένοι οι δανειολήπτες χάνουν το σπίτι τους από τους λογής «Πάτσηδες» που έχετε στην Κοινοβουλευτική σας Ομάδα, που κυνηγάνε τους πολίτες, τους καταναλωτές, τους δανειολήπτες; Για το ένα χιλιοστό του χρέους του δικού σας τους κυνηγάνε.

Διαβάζω σε δημοσιεύματα ότι το Υπουργικό Συμβούλιο έχει συνολικά χρέη 13 εκατομμύρια ευρώ. Θα τολμήσετε, λοιπόν, εσείς, οι μπαταχτσήδες του δημόσιου χρήματος -γιατί με δημόσιο χρήμα ανακεφαλαιώθηκαν οι τράπεζες- να μιλάτε για το ήθος των άλλων; Εσείς, το κόμμα του «Πάτση», του «Στάσση», του «Χειμάρα», του «Μαραβέγια», της «Νικολάου», του «Πέτσα»; Εσείς προσωπικά που μεγαλώσατε με τις χορηγίες της «SIEMENS» και τα σπίτια του Βολτέρου θα μας κάνετε εμάς μαθήματα ηθικής; Αυτό πιστεύετε;

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

Εσείς που χρεοκοπήσατε δύο φορές τη χώρα, μία το 2009 και μία το 2014. Εσείς, που παραδώσατε άδεια ταμεία για να μην μπορούμε να πληρώσουμε τις συντάξεις, τολμάτε να μας κουνάτε το δάχτυλο και να καμώνεστε ότι η ιστορία αυτού του τόπου ξεκίνησε το 2015; Ποιος μας οδήγησε στη χρεοκοπία; Ποιανού το φαγοπότι; Ποιανού τα εξοπλιστικά; Ποιανού το πελατειακό κράτος; Ποιανού τα ελλείμματα; Ποιανού οι περικοπές στους μισθούς και τις συντάξεις;

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

Και κυρίως, κύριε Μητσοτάκη, τολμάτε εσείς να περιφέρετε στον δημόσιο βίο κατασκευές και ψεύδη για μαύρες σακούλες, που μία μάρτυρας υπεράσπισης ενός κατηγορουμένου τόλμησε να εξιστορήσει και θα αντιμετωπίσει γι’ αυτό τις νόμιμες συνέπειες;

(Θόρυβος από την πτέρυγα της Νέας Δημοκρατίας)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ειδικό δικαστήριο δεν έχουμε εμείς!

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία. Μη διακόπτετε.

(Θόρυβος από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Τολμάτε!

**ΠΡΟΕΔΡΟΣ (Κωνσταντίνος Τασούλας):** Ησυχία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αφού τολμάτε, λοιπόν, και αφού σας αρέσουν τόσο πολύ οι ιστορίες με σακούλες, κύριε Μητσοτάκη και κύριοι της Συμπολίτευσης, ένα μόνο έχω να σας πω. Ο ΣΥΡΙΖΑ μία σακούλα είχε και την παρέδωσε στο ελληνικό κράτος και την ελληνική κοινωνία και δεν ήταν καθόλου μαύρη. Ήταν μία σακούλα με 37 δισεκατομμύρια ευρώ, που, αν δεν υπήρχε, σήμερα η πατρίδα μας δεν θα μπορούσε ούτε στο ελάχιστο να αντέξει κάτω από τα χτυπήματα των αλλεπάλληλων κρίσεων.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

Σήμερα θα ήμασταν ξανά σε χρεοκοπία και σε μνημόνια. Αυτή ήταν η σακούλα του ΣΥΡΙΖΑ. Αυτή ήταν η δική μας συνεισφορά, το χρέος μας στην ιστορία, στον λαό και στο έθνος. Αφήστε, λοιπόν, τους φτηνούς αντιπερισπασμούς και τις κατασκευές. Μας γνωρίζει όλους πάρα πολύ καλά ο ελληνικός λαός και ξέρει ότι δεν είμαστε ίδιοι, ξέρει ποιοι δουλεύουν για το δημόσιο συμφέρον και ποιοι δουλεύουν όλα τα χρόνια, από τότε που γεννήθηκαν, για την πάρτη τους. Ξέρει ο ελληνικός λαός ποιοι είναι καθαροί και ποιοι δεν είναι.

(Χειροκροτήματα από την πτέρυγα του ΣΥΡΙΖΑ)

Θα τα πούμε, όμως, όλα αυτά στο μέλλον, στο άμεσο μέλλον, διότι από ό,τι φαίνεται αυτό έχετε αποφασίσει, να πάμε στις εκλογές με αντιπερισπασμούς και με κατασκευές. Αυτό σας έμεινε ως σανίδα σωτηρίας.

(Θόρυβος από την πτέρυγα της Νέας Δημοκρατίας)

Η σημερινή συνεδρίαση όμως, ανεξάρτητα από τον πολιτικό χρόνο στον οποίο διεξάγεται, είναι μια συνεδρίαση ιστορικής σημασίας. Όλα θα ειπωθούν στην πορεία προς τις εκλογές.

Σήμερα, όμως, η Βουλή καλείται να αποφασίσει σε ένα κρίσιμο δίλημμα: Είναι με τη δημοκρατία ή είναι με την εκτροπή;

Και θα κριθούμε όλοι από αυτό, και εσείς κύριοι Βουλευτές της Συμπολίτευσης. Γιατί αυτό που κρίνεται σήμερα -το έχω ξαναπεί- δεν είναι μια πολιτική, ιδεολογική αντιπαράθεση, αλλά το εάν το πολιτικό μας σύστημα συνολικά διαθέτει κάποιες «κόκκινες γραμμές» απέναντι στην εκτροπή. Αυτό κρίνεται. Και φοβάμαι ότι σήμερα η ιστορική, όπως τη χαρακτήρισα πριν, συλλογική επιλογή σας είναι να βάλετε το κομματικό συμφέρον πάνω από το Σύνταγμα και να μετατρέψετε έτσι ένα σκάνδαλο που το δημιούργησε ο κ. Μητσοτάκης και αφορά τον κ. Μητσοτάκη σε σκάνδαλο της παράταξης της Νέας Δημοκρατίας συνολικά.

Σε κάθε περίπτωση, σε λίγες μέρες στο δίλημμα αυτό θα κληθεί να αποφασίσει και ο ελληνικός λαός. Είμαι βέβαιος ότι θα αποφασίσει με τη δημοκρατία και όχι με την εκτροπή.

**ΔΙΟΝΥΣΙΟΣ ΧΑΤΖΗΔΑΚΗΣ:** Με τη Νέα Δημοκρατία!

**ΠΡΟΕΔΡΟΣ (Κωνσταντίνος Τασούλας):** Παρακαλώ! Παρακαλώ!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Η ψήφος των Βουλευτών σας σήμερα, κύριε Μητσοτάκη -δεν έχουμε αυταπάτες-, θα σας δώσει μία πύρρειο κοινοβουλευτική νίκη, που δεν θα αποτρέψει, όμως, την εκλογική σας ήττα σε λίγο καιρό από σήμερα, όπως έχει συμβεί πάρα πολλές φορές στην ιστορία του τόπου από τη Μεταπολίτευση και μετά. Θα είναι μια ήττα δική σας στις εκλογές, που εμείς λέμε ότι θα είναι ταυτόχρονα, με όλα όσα έχουν συμβεί, και νίκη της δημοκρατίας, ανάσα δημοκρατίας, γιατί εδώ και τριάμισι χρόνια η Ελλάδα ασφυκτιά. Ασφυκτιά στα χέρια μιας Κυβέρνησης που υποσχέθηκε θεσμικό εκσυγχρονισμό και έφερε εκτροπή, που υποσχέθηκε καλύτερες δουλειές και έφερε διάλυση της εργασίας με τον νόμο Χατζηδάκη, που, αλήθεια, δεν ξέρω εάν ήταν επικίνδυνος για την εθνική ασφάλεια, αλλά επικίνδυνος για την εργασία ήταν σίγουρα.

Μιας Κυβέρνησης που υποσχέθηκε μεταρρυθμίσεις και επιτελικό κράτος και έχει μοιράσει 8,5 δισεκατομμύρια σε απευθείας αναθέσεις, με μόνο κριτήριο το σωστό πιστοποιητικό κομματικών φρονημάτων. Μιας Κυβέρνησης που υποσχέθηκε λιγότερους φόρους και έφερε τελικά άδειες τσέπες, με την αισχροκέρδεια και την ακρίβεια να αφήνουν χωρίς λεφτά τα λαϊκά νοικοκυριά από τη δεύτερη εβδομάδα του μήνα, με το ράλι στις τιμές της ενέργειας και με τους πολίτες να μην μπορούν να περάσουν ούτε έξω από τα σουπερμάρκετ.

Μιας Κυβέρνησης που υποσχέθηκε ασφάλεια και βυθίζει την κοινωνία στην ανασφάλεια, με τις εκατόμβες των νεκρών στην πανδημία -που ήταν η χειρότερη σε όλη τη Δυτική Ευρώπη- και με το Εθνικό Σύστημα Υγείας διαλυμένο, να κρατιέται όρθιο χάρη στις ηρωικές προσπάθειες των εργαζομένων του.

Μιας Κυβέρνησης που υποσχέθηκε καλύτερες συντάξεις και έκοψε τη δέκατη τρίτη, που τότε έλεγε ότι είναι «ψίχουλα» και που στερεί σήμερα τα αναδρομικά από εκατοντάδες χιλιάδες συνταξιούχους, παρά την απόφαση του Συμβουλίου της Επικρατείας.

Μιας Κυβέρνησης που υποσχέθηκε αριστεία και πέταξε σαράντα χιλιάδες παιδιά έξω από τα πανεπιστήμια, για να γίνουν πελάτες κάθε τυχάρπαστου κολλεγιάρχη.

Για όλους αυτούς τους λόγους, αλλά προφανώς και για την τρομακτική καταρράκωση του κράτους δικαίου, για τα ψέματα, για την υποκρισία, για τον καθεστωτισμό και την αλαζονεία, για αυτά, κυρίες και κύριοι συνάδελφοι της Πλειοψηφίας και κύριε Μητσοτάκη, πιστεύουμε ότι θα ηττηθείτε στις επόμενες εκλογές. Και για αυτό πιστεύουμε ότι η ήττα σας θα είναι ταυτόχρονα ανάσα για τη χώρα.

Οι περισσότεροι Βουλευτές της Συμπολίτευσης το γνωρίζετε ήδη. Δεν θα είστε εδώ μετά τις εκλογές της απλής αναλογικής. Όπως και ο κ. Μητσοτάκης το γνωρίζει, δεν θα κάθεται σε κυβερνητικά έδρανα στην επόμενη Βουλή. Όλοι το γνωρίζουν αυτό.

(Χειροκροτήματα από την πτέρυγα του ΣΥΡΙΖΑ)

Το στοίχημα για τη χώρα και τη δημοκρατία, όμως, είναι στην πρώτη συνεδρίαση της επόμενης Βουλής -που μάλλον τότε θα ξανασυναντηθούμε, γιατί θαρρώ πως δεν θα ξανάρθετε μέχρι τις εκλογές- στα κυβερνητικά έδρανα, στην πρώτη συνεδρίαση μετά τις εκλογές της απλής αναλογικής, να κάθεται μια προοδευτική κυβέρνηση,…

(Χειροκροτήματα από την πτέρυγα του ΣΥΡΙΖΑ)

…μια κυβέρνηση προοδευτικής συνεργασίας, αποφασισμένη να γυρίσει σελίδα για τον τόπο, αποφασισμένη να αποκαταστήσει το πληγωμένο σώμα της θεσμικής λειτουργίας, της δημοκρατίας και της κοινωνίας.

Αφήνετε πίσω σας μια Ελλάδα πληγωμένη, ρημαγμένη. Αφήνετε σπίτια που έχασαν δικούς τους ανθρώπους, γιατί δεν βρήκαν ένα κρεβάτι σε μονάδες εντατικής θεραπείας και λέγατε: «Το ίδιο είναι και μέσα στις ΜΕΘ και έξω από τις ΜΕΘ.».

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αφήνετε πίσω μανάδες και πατεράδες που ψάχνουν δεύτερη και τρίτη δουλειά, για να ζήσουν τα παιδιά τους, καταστηματάρχες που πληρώνουν τα σπασμένα της πανδημίας, της ενεργειακής κρίσης και της ακρίβειας. Γιατί το κράτος, αντί να είναι δίπλα τους, είναι απέναντί τους και τους σφίγγει κάθε μέρα όλο και πιο πολύ τη θηλιά των χρεών. Επιχειρηματίες, έμποροι, αγρότες, ελεύθεροι επαγγελματίες δουλεύουν μέρα-νύχτα, για να πληρώνουν ποιους; Τα funds, που απειλούν να τους πάρουν τα σπίτια, τις περιουσίες, όλα, με τον πτωχευτικό νόμο που ψηφίσατε.

(Χειροκροτήματα από την πτέρυγα του ΣΥΡΙΖΑ)

Όλα αυτά, κυρίες και κύριοι συνάδελφοι, είναι που βλέπουν σήμερα οι πολίτες και όλοι αυτοί οι πολίτες είναι που βλέπουν να αποκαλύπτεται και το τελευταίο, το πιο θεμελιώδες παρακλάδι αυτού του καθεστώτος που επιχειρήσατε να στήσετε. Και είναι μεν οργισμένοι, αλλά είναι και αποφασισμένοι. Είναι αποφασισμένοι να μη χαρίσουν το μέλλον τους ξανά σε ανθρώπους αδίστακτους και άρα επικίνδυνους. Μα πάνω απ’ όλα είναι διψασμένοι. Είναι διψασμένοι για δικαιοσύνη, δικαιοσύνη παντού:

Δικαιοσύνη στην κοινωνία, για να προστατευτεί το λαϊκό εισόδημα, για να προστατευτεί η εργασία, για να ανέβουν επιτέλους οι μισθοί με αυτόν τον τρομακτικό πληθωρισμό, για να υπάρξει ποιότητα ζωής.

Δικαιοσύνη στο κράτος, με λογοδοσία, με διαφάνεια, με σεβασμό στους θεσμούς και τη δημοκρατία, με μια Εθνική Υπηρεσία Πληροφοριών που δεν θα είναι κομματική υπηρεσία πληροφοριών, δεν θα γίνεται το πιστόλι του κάθε Πρωθυπουργού που θα εκτελεί συμβόλαια παρακολούθησης μέσω ενός εκβιαστικού μηχανισμού.

Και, τέλος, δικαιοσύνη όμως και στην ίδια τη δικαιοσύνη, με σεβασμό στους ανθρώπους που προτάσσουν τις αρχές και τη συνείδησή τους στην υπηρεσία της δημοκρατίας και της συνταγματικής τάξης.

(Χειροκροτήματα από την πτέρυγα του ΣΥΡΙΖΑ)

Και ένας τέτοιος άνθρωπος αμερόληπτος και ακέραιος ήταν αυτός του οποίου η ανιδιοτέλεια και η προσήλωση στο Σύνταγμά μας μας έφερε σήμερα εδώ να μιλάμε με αποδείξεις. Έπραξε το καθήκον του τηρώντας το Σύνταγμα, αλλά και τον νόμο, αποδεικνύοντας τελικά ότι δικαστές δεν υπάρχουν μόνο στις Βρυξέλλες. Οι επιθέσεις που δέχεται η αρμόδια από το Σύνταγμα ανεξάρτητη αρχή για τη διαφύλαξη του απορρήτου των επικοινωνιών και ο Πρόεδρός της, ο κ. Ράμμος, είναι αντιδράσεις και επιθέσεις αισχρές, που αποκαλύπτουν το αποκρουστικό πρόσωπο μιας εξουσίας που οδηγείται στον εκφασισμό με αυτές τις αντιδράσεις.

(Χειροκροτήματα από την πτέρυγα του ΣΥΡΙΖΑ)

Οι ενέργειες του κ. Ράμμου είναι καθαρές και απολύτως νόμιμες. Έδωσε όχι μόνο σε μένα, αλλά σε όλους τους πολιτικούς Αρχηγούς και στον Πρόεδρο της Βουλής μια κλειστή, απόρρητη επιστολή. Δεν διακίνησε κανένα έγγραφο αόριστα. Το έδωσε εκεί που προβλέπει ο νόμος και με την προσοχή που επιτάσσει ο νόμος.

Από κει και πέρα, ξεκινά η δική μας δημοκρατική ευθύνη, που λογοδοτούμε απέναντι στον λαό και στο Σύνταγμα και η δική μου προσωπικά.

(Χειροκροτήματα από την πτέρυγα του ΣΥΡΙΖΑ)

Εγώ εκφώνησα τα ονόματα από αυτό εδώ το Βήμα. Εγώ επέλεξα να δώσω διέξοδο σε αυτή τη δυσώδη κατάσταση που είχατε δημιουργήσει για το πολίτευμα, για τη δημοκρατία, για το κράτος δικαίου.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

Κύριε Μητσοτάκη, είναι πιθανώς η τελευταία κοινοβουλευτική μας αναμέτρηση πριν από τις εκλογές.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θα χαρώ πολύ να μην είναι, όμως πιθανολογώ ότι είναι η τελευταία. Και κατεβαίνω από αυτό το Βήμα παραδίδοντάς σας όχι μόνο στην κρίση των Βουλευτών, των ακροατών μας, του ελληνικού λαού που μας ακούει, αλλά και στην κρίση της ιστορίας.

Θα μείνετε στην ιστορία ως μια μεγάλη πληγή για τη χώρα, για την κοινωνία και την οικονομία, μα πάνω απ’ όλα μια πληγή για την ίδια τη δημοκρατία. Διαπράξατε ύβρη. Ξέρετε τι συμβαίνει μετά. Έρχεται η νέμεσις -λέω εγώ- με τη λαϊκή ψήφο και έρχεται και η κάθαρση.

Είναι υποχρέωσή μας η κάθαρση, είναι υποχρέωση όλων των δημοκρατικών δυνάμεων του τόπου -και θεωρώ ότι υπάρχουν τέτοιες και στην παράταξή σας- όχι για να τιμωρήσει, αλλά για να μην επιτρέψει σε καμμία άλλη κυβέρνηση στο μέλλον, σε κανέναν άλλον πολιτικό στο μέλλον, σε κανέναν άλλον Πρωθυπουργό στο μέλλον να ξεπεράσει αυτές τις «κόκκινες» γραμμές που το Σύνταγμά μας ορίζει, να μην παραβιάσει τις συνταγματικές ελευθερίες και το κράτος δικαίου.

Η Ελλάδα, κυρίες και κύριοι συνάδελφοι, θα προχωρήσει -να είστε σίγουροι- σ’ έναν άλλον δρόμο με ασφάλεια και με δικαιοσύνη. Το χρωστάμε στην ιστορία μας, μα πάνω απ’ όλα το χρωστάμε στο μέλλον αυτού του τόπου.

Σας ευχαριστώ.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, η εξελισσόμενη τριήμερη διαδικασία επί της προτάσεως δυσπιστίας ολοκληρώνεται με την αγόρευση του Πρωθυπουργού και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ευχαριστώ.

Κύριε Πρόεδρε, επιτρέψτε μου να ξεκινήσω την τοποθέτησή μου με μία αναφορά που συνιστά ιστορικό χρέος -πιστεύω- για λογαριασμό κάθε Βουλευτή σε αυτή την Αίθουσα.

Σχεδόν οκτώ δεκαετίες από την απελευθέρωση του Άουσβιτς, επέτειο που ταυτίζεται με τη Διεθνή Ημέρα Μνήμης για τα Θύματα του Ολοκαυτώματος, οι Έλληνες σκύβουμε με τιμή στην ιερή σκιά των εξήντα χιλιάδων συμπατριωτών μας που χάθηκαν στα κολαστήρια του ναζισμού.

(Χειροκροτήματα από την πτέρυγα της Νέας Δημοκρατίας)

Ανοίγω μια παρένθεση. Το γεγονός ότι ούτε καν αυτή η αναφορά δεν μπορεί να εξασφαλίσει χειροκρότημα από όλες τις πτέρυγες της Βουλής λέει κάτι για το επίπεδο της τοξικότητας του πολιτικού διαλόγου.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τιμάμε, όμως, και τη μνήμη έξι εκατομμυρίων ομοθρήσκων τους, που μοιράστηκαν την ίδια τραγική μοίρα στη μεγαλύτερη θηριωδία της ανθρωπότητας.

Την τιμή στα θύματα αυτά συνοδεύει το χρέος μας να μην ξεχάσουμε, αλλά να χτυπάμε το κακό όπου αυτό εμφανίζεται, στον ιστορικό αναθεωρητισμό, στους βανδαλισμούς μνημείων και ασφαλώς με τον μανδύα συγκροτημένης πολιτικής έκφρασης. Ιερή και καταστατική υποχρέωση της δημοκρατίας είναι να φράζει τον δρόμο στους επίγονους του φασισμού και στους αρνητές του Ολοκαυτώματος. Μαζί, λοιπόν, με όλον τον κόσμο συμμεριζόμαστε το σύνθημα: «Ποτέ ξανά».

(Χειροκροτήματα από την πτέρυγα της Νέας Δημοκρατίας)

Κύριε Πρόεδρε, κυρίες και κύριοι συνάδελφοι, επιτέλους ο κ. Τσίπρας ανταποκρίθηκε στην επίμονη πρόσκλησή μας να έρθει στη Βουλή, να αντιπαρατεθούμε εφ’ όλης της ύλης. Πέντε μήνες σάς ζητώ να καταθέσετε πρόταση δυσπιστίας και μόλις τώρα το κάνατε.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Οκτώ επίκαιρες ερωτήσεις σάς έχω κάνει!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όμως, στις δημοκρατίες καλό είναι αυτό, διότι στις δημοκρατίες αυτός είναι ο χώρος, το Κοινοβούλιο, που λύνουν τα κόμματα τις διαφορές τους, εδώ και στις κάλπες.

(Χειροκροτήματα από την πτέρυγα της Νέας Δημοκρατίας)

Επειδή εκφράσατε αμφιβολία για το αν θα προστατευθεί η δημοκρατία, θα προστατευθεί με τη νίκη της Νέας Δημοκρατίας η δημοκρατία, κύριε Τσίπρα, στις εκλογές που έρχονται.

(Χειροκροτήματα από την πτέρυγα της Νέας Δημοκρατίας)

Έχετε δίκιο να λέτε ότι οι κάλπες δεν αργούν. Φθάνουμε εξάλλου στο τέλος της τετραετίας. Η εκτίμησή μου είναι ότι οι πολίτες θα σας στείλουν και πάλι στην αντιπολίτευση. Οι πολίτες δεν ξεχνούν, κρίνουν αυστηρά, συγκρίνουν δίκαια, αξιολογούν, επιβραβεύουν ή τιμωρούν.

Εξάλλου, φροντίσατε και σήμερα να μας θυμίσετε ότι ο «θίασος» του ΣΥΡΙΖΑ ξέρει να ανεβάζει ένα μόνο έργο, να πυροβολεί τη χώρα, να ρίχνει λάσπη στην Κυβέρνηση και να ποτίζει την κοινωνία με διχασμό, δηλητήριο και ψέματα, διανθίζοντας μάλιστα σήμερα το ρεπερτόριό σας, κατά την άποψή μου, με πρωτοφανείς για την ιστορία του Κοινοβουλίου προσωπικές ύβρεις εναντίον μου. Δεν είναι η πρώτη φορά που το κάνατε. Σήμερα νομίζω ότι ξεπεράσετε και τον χειρότερο εαυτό σας.

Θυμήθηκα κάτι όταν χρησιμοποιήσατε τη φράση «ένοχος ή βλαξ». Έτσι δεν είναι; Αυτό δεν είπατε; Αν δεν με απατά η μνήμη μου, αυτή τη φράση είχε χρησιμοποιήσει για πρώτη φορά ο μακαρίτης εκδότης της «Ελευθεροτυπίας» Κίτσος Τεγόπουλος, αναφερόμενος τότε στον Ανδρέα Παπανδρέου, κάνοντας μία αναφορά στο σκάνδαλο Κοσκωτά, το οποίο αφορούσε τον Παπανδρέου, τον Κουτσόγιωργα και τον κ. Μαντζουράνη, ο οποίος σήμερα είναι δικηγόρος του κ. Παππά. Από τα Pampers πήγαμε στις σακούλες.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ίδιοι είστε πάντα! Τα ίδια κάνετε πάντα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Προσέξτε, λοιπόν, όταν κάνετε τέτοιες ιστορικές αναφορές, χωρίς να γνωρίζετε την προέλευσή τους.

Κοιτάξτε, καταλαβαίνω. Θέλετε να παρουσιάσετε μια εικόνα της πραγματικότητας τελείως δυστοπική. Αντιλαμβάνομαι ότι σας δημιουργεί κάποιον εκνευρισμό το γεγονός ότι τριάμισι χρόνια μετά τις εκλογές φαίνεστε -τουλάχιστον δημοσκοπικά- να υπολείπεστε σημαντικά της Νέας Δημοκρατίας και καταλαβαίνω γιατί ανεβάζετε συνέχεια τα «ντεσιμπέλ» της χυδαιότητας. Καταλαβαίνω γιατί το κάνετε.

Προσέξτε: Για το μέλλον του τόπου, για τις προσδοκίες και τις αγωνίες των πολιτών, για τη θέση της Ελλάδος σε αυτόν τον δύσκολο και επικίνδυνο κόσμο δεν έχετε να πείτε απολύτως τίποτα. Ούτε σήμερα μας είπατε τίποτα για το τι θέλετε να κάνετε την επόμενη τετραετία.

Έχετε, όμως, και ένα πρόσθετο πρόβλημα. Δεν μπορείτε να μιλήσετε όχι μόνο για το μέλλον, αλλά δεν μπορείτε να μιλήσετε ούτε για το παρελθόν σας, διότι και αυτό ακόμα σας καταδιώκει.

Ξέρετε, μοιάζει πράγματι ειρωνικό το γεγονός ότι διαλέξατε την 25η Ιανουαρίου για να καταθέσετε πρόταση δυσπιστίας. Γιατί η 25η Ιανουαρίου συμπίπτει με τη στιγμή που το 2015 ο κ. Τσίπρας έγινε για πρώτη φορά -κατά την εκτίμησή μου για τελευταία φορά- Πρωθυπουργός.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Έγινα και τον Σεπτέμβρη του 2015.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είναι μια στιγμή που οι περισσότεροι Έλληνες θέλουν να ξεχάσουν.

(Χειροκροτήματα από την πτέρυγα της Νέας Δημοκρατίας)

Όχι όλοι, αλλά οι περισσότεροι θέλουν να ξεχάσουν, γιατί τότε ξεκίνησε αυτή η θλιβερή περιπέτεια της χώρας, που την έφερε ένα βήμα πριν από τον γκρεμό της αποβολής από την Ευρώπη, με κλειστές τις τράπεζες, αλλά ορθάνοιχτα τα σύνορα σε εκατομμύρια μετανάστες, με ένα τρίτο, βαρύ μνημόνιο και το διαβόητο δημοψήφισμα της «κωλοτούμπας» από εσάς, που επικαλείστε το Σύνταγμα και το κράτος δικαίου.

(Χειροκροτήματα από την πτέρυγα της Νέας Δημοκρατίας)

Ύστερα ακολούθησε μια αλυσίδα από δεκάδες περικοπές σε μισθούς και συντάξεις και πολλούς δυσβάσταχτους φόρους, που διέλυσαν τη μεσαία τάξη.

Η επιλογή σας, όμως, να καταθέσετε αυτή την πρόταση αυτή τη συγκεκριμένη μέρα ήταν, κύριε Τσίπρα, διπλά ατυχής, καθώς φρόντισε ο ΣΥΡΙΖΑ να την ανακοινώσει και μάλιστα το κάνατε και σήμερα με επίκεντρο την Εθνική Υπηρεσία Πληροφοριών και τις Ένοπλες Δυνάμεις, την ίδια μέρα που στην Τουρκία συνεδρίαζε το συμβούλιο άμυνας της γειτονικής χώρας. Έτσι για μια ακόμα φορά όσα ισχυρίζεται η Αντιπολίτευση έγιναν ξανά πρωτοσέλιδα στην Άγκυρα. Λυπάμαι, λυπάμαι πραγματικά. Κανένα άλλο ξένο μέσο δεν αναπαρήγαγε τη συζήτηση αυτή, παρά μόνο τα μέσα της Τουρκίας.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε, μια χαρά ήσασταν μέχρι τώρα. Τι συνέβη ξαφνικά;

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, τι είναι αυτά;

**ΠΡΟΕΔΡΟΣ (Κωνσταντίνος Τασούλας):** Θα το δείτε και στα Πρακτικά. Θα καταλάβετε τι είναι. Ησυχία, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πάντως, κύριε Τσίπρα, δήλωσα από την πρώτη στιγμή ότι η συζήτηση αυτή είναι καλοδεχούμενη. Θέλω να σας θυμίσω ότι πολλές φορές έχουμε αντιπαρατεθεί από αυτό εδώ το Βήμα για το ζήτημα των υποκλοπών.

Θέλω να σας θυμίσω ότι, από την πρώτη στιγμή που ανέκυψε το ζήτημα αυτό, τοποθετήθηκα ευθέως ενώπιον του ελληνικού λαού. Έχουμε συζητήσει τουλάχιστον τρεις φορές σε αυτή την Αίθουσα το θέμα των υποκλοπών, με αφορμή μάλιστα και νομοθετική πρωτοβουλία που έφερε η Κυβέρνηση, όπως είχε δεσμευτεί. Οι απόψεις μου κρίνονται, όπως κρίνονται και οι δικές σας.

Αλλά πάντως, κύριε Τσίπρα, εγώ δεν κρύβομαι και σίγουρα δεν έχω πάθει αφωνία. Εσείς είστε αυτός που τόσες μέρες δεν είπατε κουβέντα για τις βαλίτσες με τα λεφτά που φαίνεται να κατέληγαν από τον κ. Καλογρίτσα στον ΣΥΡΙΖΑ.

(Χειροκροτήματα από την πτέρυγα της Νέας Δημοκρατίας)

Σε κάθε περίπτωση, όμως, είναι βέβαιον ότι στο θέμα αυτό δεν θα μπορείτε να κρύβεστε για πολύ και η πρόταση δυσπιστίας είναι η κορυφαία κοινοβουλευτική διαδικασία. Είναι μια ευκαιρία, κατά την άποψή μου, όχι να συγκρουστούμε -αν και κάθε κοινοβουλευτική αναμέτρηση ενέχει το στοιχείο της πολιτικής σύγκρουσης-, αλλά -όπως είπατε- και να συγκριθούμε, όπως εμείς προτιμούμε, να δούμε, δηλαδή, τα δικά μας πεπραγμένα κατά τη διάρκεια της δικιάς μας θητείας και να τα αντιδιαστείλουμε με τη δικιά σας διαδρομή τα τέσσερα χρόνια που κυβερνήσατε τη χώρα.

Και βέβαια είναι μια ευκαιρία να πληροφορηθεί και ο ελληνικός λαός και για άλλες πλευρές της επικαιρότητας. Πρόσφατα φαίνεται ότι πληροφορηθήκατε, κύριε Τσίπρα, υπάρχουν δικαστές εις τας Αθήνας. Ναι, υπάρχουν, μόνο που δικάζουν δύο δικούς σας Υπουργούς για κατάχρηση εξουσίας και για υπονόμευση του κράτους δικαίου.

(Χειροκροτήματα από την πτέρυγα της Νέας Δημοκρατίας)

Υπάρχουν δικαστές, λοιπόν, διότι οι δικαστές, κύριε Τσίπρα, κρίνουν τούτες τις ημέρες και όσα συνέβησαν στο Μάτι, εκεί που το 2018 χάθηκαν εκατόν τρεις ζωές, με το κράτος όχι μόνο αδιάφορο, αλλά και διαλυμένο, αλλά και αδίστακτο, έτοιμο με στημένες συνεντεύξεις Τύπου και με σόου να εξαπατήσει την κοινωνία, όταν όλοι σας γνωρίζατε ήδη το μέγεθος της τραγωδίας. Στη συνέχεια με πλαστές φωτογραφίες από δήθεν δορυφόρους να κατηγορήσετε κάποιους αόρατους εμπρηστές.

Κοιτάξτε, δεν υπάρχει άνθρωπος ο οποίος να ακούει αυτές τις καταθέσεις των χαροκαμένων συμπολιτών μας και να μην αισθάνεται ένα σφίξιμο στον λαιμό, αλλά και να λέει μέσα του «ποτέ ξανά». Ποτέ ξανά δεν πρέπει το κράτος να φανεί τόσο ανίκανο στην πιο σημαντική του αποστολή, που δεν είναι άλλη από την προστασία της ανθρώπινης ζωής.

(Χειροκροτήματα από την πτέρυγα της Νέας Δημοκρατίας)

Αγαπητές και αγαπητοί συνάδελφοι, όπως σας είπα, για το ζήτημα των υποκλοπών -το αντικείμενο της σημερινής τοποθέτησης του κ. Τσίπρα, ο λόγος για τον οποίο κατέθεσε την πρόταση δυσπιστίας- η Κυβέρνηση και εγώ έχουμε τοποθετηθεί από την πρώτη στιγμή με ευθύτητα. Αναλάβαμε πολιτικές ευθύνες, αλλάξαμε πρόσωπα και ψηφίσαμε πρόσφατα ένα σύγχρονο και πιστεύω πολύ πιο λειτουργικό πλαίσιο λειτουργίας της Εθνικής Υπηρεσίας Πληροφοριών, χωρίς να αγνοούμε τα λάθη τα οποία έγιναν, αλλά και δίχως να είναι στις προθέσεις μας να διαλύσουμε μια κρίσιμη κρατική δομή, τη συνολική προσφορά της οποίας στην εθνική ασφάλεια -θα το επαναλάβω- δεν πρέπει να σκιάσουν μεμονωμένα λάθη και αστοχίες.

Ο νέος νόμος της ΕΥΠ προβλέπει πια ότι στην ηγεσία της Εθνικής Υπηρεσίας Πληροφοριών μπορούν να τοποθετούνται μόνο αξιωματικοί και διπλωμάτες. Τη δράση της θα ελέγχουν από εδώ και στο εξής δύο δικαστές, θα αποκτήσει υπηρεσία εσωτερικών υποθέσεων και η ενημέρωση των πολιτών για το απόρρητο θα ακολουθεί μια διαφανή διαδικασία. Είναι κατά την άποψή μας μια λογική ισορροπία ανάμεσα στα αγαθά των ατομικών δικαιωμάτων από τη μία, αλλά και στην ανάγκη για συλλογική προστασία και ασφάλεια από την άλλη. Αλλά και πάλι, παλιές αδυναμίες δεν εξάντλησαν ακόμα τον επίλογό τους.

Νομίζω ότι θα πρέπει να δώσουμε κάποιες πολύ συγκεκριμένες απαντήσεις σε όλα όσα ακούστηκαν σήμερα στο νέο σενάριο του ΣΥΡΙΖΑ, να στήσει μια ακόμα κατασκοπευτική ιστορία στα μέτρα του, σκηνοθετώντας τάχα αποκαλύψεις, οι οποίες αποκαλύψεις, κύριε Τσίπρα, έγιναν πρώτα με διαρροές στοιχείων στα δικά σας φιλικά μέσα, ώστε στη συνέχεια να παρουσιαστούν ως επιβεβαίωση των δικών σας ισχυρισμών, αξιοποιώντας κάποιες σπασμωδικές, λανθασμένες -κατά την άποψή μας- ενέργειες της ανεξάρτητης αρχής και κραδαίνοντας τελικά έναν φάκελο. Βγήκατε από την ΑΔΑΕ με έναν φάκελο. Έτσι δεν είναι; Έγραφε «απόρρητος» αυτός ο φάκελος επάνω. Έτσι δεν είναι; Τον κάνατε φέιγ βολάν, αλλά δεν μας απαντήσατε, κύριε Τσίπρα, και θέλω να σας ρωτήσω ευθέως εάν στην επιστολή την οποία σάς ενεχείρισε ο πρόεδρος της αρχής αναφέρθηκαν τα ονόματα τα οποία δημοσιεύσατε σήμερα. Ναι ή όχι; Υπήρχαν τα ονόματα ή δεν υπήρχαν;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δώστε μου τον λόγο να απαντήσω.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Προσέξτε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θα απαντήσετε εσείς;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα δώσω δύο εκδοχές.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αφού με ρωτήσατε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα έχετε την ευκαιρία να απαντήσετε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Πότε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τα ονόματα υπήρχαν στην επιστολή, ναι ή όχι;Αν δεν υπήρχαν τα ονόματα, τότε παραπλανάτε ακόμα μια φορά το Κοινοβούλιο. Αναφέρεστε σε ονόματα που δεν υπάρχουν στην επιστολή. Εγώ, λοιπόν, μπορώ να σας πω μετά βεβαιότητος ότι στην επιστολή που μου έστειλε ο κ. Ράμμος ονόματα δεν υπήρχαν, κύριε Τσίπρα. Δεν υπήρχαν!

(Χειροκροτήματα από την πτέρυγα της Νέας Δημοκρατίας)

Τότε ο κ. Ράμμος έστειλε άλλη επιστολή σε εσάς; Τι συμβαίνει εδώ πέρα; Δεν μπορώ να καταθέσω την επιστολή στα Πρακτικά. Είναι απόρρητη. Άλλη επιστολή σας έστειλε;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Πότε θα σας απαντήσω; Πότε θέλετε;

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα επανέλθω στη συνέχεια στο ζήτημα αυτό.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Πότε; Εγώ θα επανέλθω;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι, θα απαντήσετε σε άλλη ευκαιρία. Βεβαίως και θα απαντήσετε, κύριε Τσίπρα.

**ΠΡΟΕΔΡΟΣ (Κωνσταντίνος Τασούλας):** Πάμε παρακάτω.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Να μας πείτε εάν στην επιστολή του κ. Ράμμου υπήρχαν ονόματα. Ναι ή όχι;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ε, δώστε μου τον λόγο τώρα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι, απαντήστε. Ναι ή όχι; Υπήρχαν ονόματα;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Μητσοτάκη, κυρίες και κύριοι Βουλευτές,…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Υπήρχαν ονόματα, ναι ή όχι;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θα απαντήσω τώρα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι ή όχι;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ο κ. Ράμμος απαντούσε σε επιστολή που του έστειλα στις 28 Δεκεμβρίου, η οποία είχε συγκεκριμένα ονόματα, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Υπήρχαν ονόματα; Η επιστολή του κ. Ράμμου είχε ονόματα;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Υπήρχε αναφορά σε συγκεκριμένα ονόματα, τα οποία αφορούσαν την επιστολή που του έστειλα εγώ στις 28 Δεκεμβρίου, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εντάξει, καταλάβαμε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μην επιχειρείτε εδώ να παίζουμε τις κουμπάρες. Θα απαντήσετε στα ερωτήματα που σας έθεσα και δεν θα θέτετε εσείς ερωτήματα. Είστε κατηγορούμενος, όχι κατήγορος.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κατά συνέπεια επιβεβαίωσε ο κ. Τσίπρας ότι στην επιστολή την οποία έλαβε δεν υπήρχαν ονόματα. Ευχαριστούμε πολύ για τη διευκρίνιση, δεν υπήρχαν ονόματα.

Και πώς να υπήρχαν ονόματα, επειδή στην επιστολή που μου έστειλε εμένα ο κ. Ράμμος, έχει αυτούσια την επιστολή που σας έστειλε και ονόματα δεν υπάρχουν. Είναι πολύ ξεκάθαρα τα πράγματα.

Πάμε, λοιπόν, τώρα στην ουσία της υπόθεσης. Έξι παρατηρήσεις, ένα-ένα αποδομούνται τα επιχειρήματα.

(Θόρυβος στην Αίθουσα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ελάτε, ησυχία, ησυχία!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Κύριε Τζανακόπουλε, δεν ακούγεστε έτσι κι αλλιώς. Καθίστε ήσυχος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Αν είναι αυτό ήσυχος, τότε τρέμω με το ανήσυχος. Ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έξι επιμέρους παρατηρήσεις για το ζήτημα αυτό.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Διαβάστε την επιστολή.

**ΠΑΥΛΟΣ ΠΟΛΑΚΗΣ:**…(Δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν ήξερα ότι ο κ. Πολάκης ήταν και αυτός αποδέκτης της επιστολής.

Πρώτον, σύμφωνα με τον νόμο του ΣΥΡΙΖΑ που ίσχυε τότε, οι υποτιθέμενες επισυνδέσεις καθίστανται προβληματικές εφόσον η ΕΥΠ δεν τήρησε τα προβλεπόμενα. Σας ρωτώ, λοιπόν, το εξής: Ο φάκελος τον οποίον παραλάβατε, περιλαμβάνει τέτοιες περιπτώσεις; Αναφέρεται ο κ. Ράμμος στη νομιμότητα των επισυνδέσεων, ναι ή όχι; Οι επισυνδέσεις αυτές ήταν νόμιμες, να το ξεκαθαρίσουμε αυτό το θέμα, γιατί δεν λέει κάτι διαφορετικό ο κ. Ράμμος.

(Θόρυβος - γέλωτες από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Στο επίμαχο ζήτημα…

(Θόρυβος στην Αίθουσα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πάμε τώρα στο επίμαχο ζήτημα και θα έρθω και στα υπόλοιπα.

(Θόρυβος στην Αίθουσα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Δεν πετυχαίνετε τίποτα με αυτά. Αυτά που είναι να ειπωθούν, θα ειπωθούν. Δεν υπάρχει περίπτωση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πάμε σε ένα κρίσιμο ζήτημα, το οποίο πρέπει να απαντηθεί εδώ στη Βουλή, για να αποκαταστήσουμε πλήρως, κύριε Τσίπρα, τη θεσμική τάξη. Ποιος κρίνει τη νομιμότητα των επισυνδέσεων;

Θέλω να σας διαβάσω ένα κείμενο. Αναφέρθηκε σε αυτό και ο Αντιπρόεδρος της Κυβέρνησης αλλά πιστεύω ότι έχει σημασία –κάντε λίγο ησυχία να το ακούσετε κι εσείς- να ακουστεί και από εμένα. Διαβάζω: Η δικαστική λειτουργία είναι μία των τριών συντεταγμένων εξουσιών, το πλαίσιο της λειτουργίας, της δικαιοδοσίας και των αρμοδιοτήτων της οποίας ορίζεται προεχόντως από το Σύνταγμα και δεν υπόκειται ούτε στις άλλες δύο εξουσίες ούτε πολύ περισσότερο σε οποιαδήποτε από τις ανεξάρτητες αρχές. Αντιθέτως, οι ανεξάρτητες αρχές υπόκεινται στη δικαστική λειτουργία, αφού οι αποφάσεις ελέγχονται από αυτήν και προεχόντως από το Σ.τ.Ε..

Η απόφαση της δικαστικής αρχής –προσέξτε- για την άρση του απορρήτου της ελευθερίας της επικοινωνίας, όπως αυτή προβλέπεται από το άρθρο 19 του Συντάγματος και τον εκάστοτε ισχύοντα εκτελεστικό νόμο: για το εάν η άρση έγινε συννόμως αρμόδια να κρίνει είναι μόνο η ίδια η δικαιοσύνη μέσω των οργάνων της. Η συσταθείσα από τον ν.3115/2003 Αρχή Διασφάλισης του Απορρήτου των Επικοινωνιών ούτε νομιμοποιείται ούτε δικαιούται να ελέγξει με οποιονδήποτε τρόπο αμέσως ή εμμέσως το αν η δικαιοσύνη διά των οργάνων της άσκησε συννόμως ή μη το δικαίωμα άρσης του απορρήτου των επικοινωνιών, ενώ η θέσπιση τέτοιας διατάξεως ευρίσκεται εκτός της συνταγματικής τάξης.

(Θόρυβος στην Αίθουσα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτή είναι γνώμη εισαγγελέα του Αρείου Πάγου. Όχι του κ. Ντογιάκου, άλλου εισαγγελέα του Αρείου Πάγου. Τρεις τέτοιες γνώμες υπάρχουν εισαγγελέων του Αρείου Πάγου που επιβεβαιώνουν ακριβώς το ίδιο επιχείρημα.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΡΑΓΚΟΥΣΗΣ:** Στον κ. Χατζηδάκη να το πείτε. Να του πείτε: «Νόμιμη η υποκλοπή σου, Κωστή μου».

**ΠΡΟΕΔΡΟΣ (Κωνσταντίνος Τασούλας):** Ελάτε, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεύτερον, πολιτικά έχω τοποθετηθεί ότι η υποκλοπή, η παρακολούθηση του κ. Ανδρουλάκη, δεν ήταν πολιτικά αποδεκτή. Υπήρξε γι’ αυτή η δική μου αυτόματη αποδοκιμασία και άμεσες πρωτοβουλίες για την ενίσχυση των φίλτρων, όταν πρόκειται για πολιτικά πρόσωπα. Όσο για οποιαδήποτε άλλη σκοτεινή πλευρά αυτής της υπόθεσης, την ερευνούν σε βάθος η δικαιοσύνη και η Υπηρεσία Εσωτερικών Υποθέσεων και όλα θα φανούν στο τέλος. Όμως –προσέξτε- η δικαιοσύνη, κύριε Τσίπρα, δεν είναι καλή μόνο όταν βγάζει αποφάσεις που σας βρίσκουν σύμφωνους.

Θέλω να θέσω το ερώτημα σε όλους σας, εάν σήμερα ισχύει η δήλωση την οποία κάνατε έξω από τον Άρειο Πάγο ότι εμπιστεύεστε τον Εισαγγελέα του Αρείου Πάγου ή εάν έχει επικρατήσει η άλλη άποψη, η οποία διακινείται από τα στελέχη σας, ότι ο Εισαγγελέας του Αρείου Πάγου είναι δήθεν κυβερνητικό όργανο.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Η δικαιοσύνη είπα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είναι απαράδεκτο να ακούγονται τέτοιοι χαρακτηρισμοί για Έλληνες δικαστές και επιτέλους σε αυτή τη χώρα πρέπει να καταλάβετε ότι ο διαχωρισμός των εξουσιών επιβάλλει σεβασμό στις δικαστικές αποφάσεις και σεβασμό στους δικαστές, οι οποίοι καλούνται σε δύσκολες συνθήκες να κρίνουν τελικά τι είναι δίκαιο και τι είναι άδικο.

(Χειροκροτήματα από την πτέρυγα της Νέας Δημοκρατίας)

Τρίτον -και τώρα μπαίνουμε στην ουσία του θέματος- η διαδικασία η οποία ακολουθήθηκε για να διαμορφωθεί και για να παραληφθεί -τολμώ να πω ότι είστε καλός σε αυτά- με άκρως θεατρικό τρόπο ο διαβόητος φάκελος μοιάζει άκρως προβληματική. Διότι, όπως έχετε ομολογήσει και εσείς, αυτή συντάχθηκε κατόπιν αιτήματός σας -έτσι δεν είναι;- και το οποίο -λέει- το εμπλουτίσατε και γραπτώς μετά με άλλα στοιχεία.

Δεν μου λέτε, προβλέπεται πουθενά αυτή η διαδρομή; Ο ιδρυτικός νόμος της ανεξάρτητης αρχής αναφέρει ρητά πως η αρχή υπεισέρχεται μόνο στον έλεγχο της τήρησης των όρων και της διαδικασίας της άρσης του απορρήτου, χωρίς να εξετάζει την κρίση των αρμόδιων δικαστικών αρχών και για τον πρόεδρό της σημειώνει επί λέξει ποια είναι η υποχρέωση του προέδρου. Είναι σημαντικό αυτό το ζήτημα και πρέπει να το ξεκαθαρίσουμε. Ενημερώνει για θέματα άρσεως απορρήτου τον Πρόεδρο της Βουλής, τους Αρχηγούς των κομμάτων της Βουλής και τον Υπουργό Δικαιοσύνης. Αυτό και μόνο. Δεν αναφέρει πουθενά ότι ο πρόεδρος δέχεται αιτήματα από μη άμεσα ενδιαφερόμενους και οφείλει να απαντά. Πού το λέει αυτό ο νόμος; Και ασφαλώς η γενική διατύπωση για ενημέρωση επί θεμάτων απορρήτου κάθε άλλο παρά παραπέμπει στη δημοσιοποίηση ονομάτων, τηλεφώνων και άλλων προσωπικών δεδομένων.

Γι’ αυτό και άλλωστε άμα δείτε την ιστορία της αρχής…

**ΘΕΟΔΩΡΟΣ ΔΡΙΤΣΑΣ:** …(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Ησυχία. Κύριε Δρίτσα, μας βλέπουν και από τον Πειραιά, δεν ωφελείστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Η αρχή από συστάσεώς της και ο επικεφαλής ενημέρωναν πάντα τη Βουλή, παρέχοντας όμως πάντα γενική και ποτέ -το επαναλαμβάνω, ποτέ!- στην ιστορία της αρχής δεν έχει υπάρξει προσωποποιημένη ενημέρωση. Ποτέ! Και τώρα είναι αμφίβολο αν έχει υπάρξει, διότι, όπως σας είπα πριν, ονόματα συγκεκριμένα στην επιστολή δεν υπήρχαν.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν υπάρχουν! Τους ακούσατε αυτούς…

Να θέσουμε το ερώτημα: Αυτό περιορίζει την αρχή; Η αρχή, θα το ξαναπώ, είναι όργανο της διοίκησης και όχι της δικαιοσύνης. Ο κ. Ράμμος δεν είναι δικαστής, είναι τέως δικαστής, είναι προϊστάμενος διοικητικού οργάνου σήμερα, δεν δικάζει.

(Χειροκροτήματα από την πτέρυγα της Νέας Δημοκρατίας)

Και θέλω να σκεφτούμε λίγο τι θα συνέβαινε…

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ρωτήστε τον κ. Βενιζέλο. Τα είπε χθες.

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τον αγαπήσατε τον κ. Βενιζέλο ξαφνικά! Αφού τον κρεμάσατε στα μανταλάκια, τώρα τον αγαπήσατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ελάτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ο κ. Βενιζέλος μάς έλεγε και ότι επί της αρχής δεν μπορεί να παρακολουθείται κανένα πολιτικό πρόσωπο, έτσι δεν είναι;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν είπε αυτό ακριβώς.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτό ακριβώς είπε και μετά αναγκάστηκε να ανασκευάσει. Δύσκολο για τον ίδιο, αλλά μερικές φορές πρέπει και αυτός να αναγνωρίζει ότι δεν είναι παντογνώστης.

(Θόρυβος στην Αίθουσα)

Προσέξτε τώρα, θέλω να το ακούσετε αυτό.

Κύριε Τσίπρα, προσέξτε λίγο.

**ΠΡΟΕΔΡΟΣ (Κωνσταντίνος Τασούλας):** Ελάτε, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ας υποθέσουμε ότι η διαδικασία την οποία επιλέξατε γινόταν κανόνας. Τότε θα οδηγούμασταν στο εξής παράλογο φαινόμενο: Κάθε πολιτικός Αρχηγός θα μπορεί να στέλνει στην ΑΔΑΕ καταλόγους με ονόματα. Εκείνη στη συνέχεια θα ελέγχει τους παρόχους, θα δίνει τα στοιχεία στα κόμματα και αυτά με τη σειρά τους θα ανακοινώνονται στο πανελλήνιο. Αυτό θέλετε; Αυτή την Εθνική Υπηρεσία Πληροφοριών αναζητείτε; Αυτός είναι ο τρόπος για να μπορέσουμε να διασφαλίσουμε το απόρρητο των επικοινωνιών;

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ελάτε. Πάλι δεν ακούγεστε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Για σκεφτείτε λίγο. Θα μπορούσα, κύριε Τσίπρα και εγώ να πάω στην αρχή με έναν κατάλογο τηλεφωνημάτων επί των δικών σας ημερών…

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Μην ανησυχείτε, δεν θα πάει. Έτσι το λέει!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):**…και να ζητήσω αν παρακολουθούσατε εσείς κρατικούς λειτουργούς.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ελάτε λίγο. Ομιλεί ο Πρωθυπουργός. Τι θα γίνει;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα μπορούσε ενδεχομένως το ίδιο να κάνουν όλα τα κόμματα της Βουλής.

Η διαδικασία την οποία επιλέξατε είναι εμφανώς εκτός του νομικού πλαισίου το οποίο καθορίζεται με σαφήνεια και από το Σύνταγμα και από τον εκτελεστικό νόμο.

Κοιτάξτε, το κερασάκι σε αυτή την τοξική τούρτα του ΣΥΡΙΖΑ ποιο είναι; Από καιρό όλα όσα επικαλούνται επί δύο μέρες οι Βουλευτές σας, με ονόματα και με διευθύνσεις είχαν δημοσιευθεί. Και πριν ακόμα παραλάβει ο κ. Τσίπρας τα θρυλούμενα στοιχεία αυτά ήταν πρώτη είδηση σε τρία έντυπα και ηλεκτρονικά μέσα τα οποία πρόσκεινται στον ΣΥΡΙΖΑ. Εξάλλου, τα ονόματα αυτά είχαν δημοσιευθεί πολύ νωρίτερα. Και αυτό τι μπορεί να σημαίνει, κύριε Τσίπρα; Μόνο δύο πράγματα: είτε υπήρξαν -το πιο πιθανό- διαρροές απόρρητων πληροφοριών από την ανεξάρτητη αρχή σε μερίδα του Τύπου είτε ο κ. Τσίπρας επέβαλε τα ονόματα που αυτός ήθελε και ταυτόχρονα μοιράστηκε τον στόχο με τα φιλικά μέσα. Επειδή με ρωτήσατε ποια είναι τα ρυπαρά δίκτυα, σε αυτά τα ρυπαρά δίκτυα αναφέρομαι τα οποία διέρρεαν εμπιστευτικά στοιχεία μέσα από την Εθνική Υπηρεσία Πληροφοριών.

(Χειροκροτήματα από την πτέρυγα της Νέας Δημοκρατίας)

Και εν πάση περιπτώσει, εγώ έχω μία απορία. Να υποθέσουμε ότι αυτές οι παρακολουθήσεις γινόντουσαν. Γιατί έχετε τα στοιχεία εσείς και δεν τα έχω εγώ; Αυτό είναι το ερώτημα στο οποίο πρέπει να απαντήσετε!

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

Γιατί τα έχετε εσείς και όχι έχω; Γιατί δεν έγινα εγώ αποδέκτης ποτέ καμμιάς πληροφορίας που αφορά στα πρόσωπα στα οποία αναφερθήκατε; Γιατί, κύριε Τσίπρα;

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ελάτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γιατί κύριε Τσίπρα;

Γιατί γνωρίζατε από πριν;

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ελάτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γιατί; Μήπως γνωρίζατε από πριν τα πρόσωπα στα οποία αναφερθήκατε; Διότι αυτό είπε η κ. Παπανικολάου σήμερα σε συνέντευξή της. Τα γνωρίζατε από πριν. Εσείς τα γνωρίζατε λοιπόν, εγώ δεν τα γνώριζα. Εσείς έχετε τα στοιχεία, εγώ δεν τα έχω.

(Θόρυβος στην Αίθουσα)

Βγάλτε τα συμπεράσματά σας για τα ρυπαρά δίκτυα στα οποία αναφέρομαι.

Και εν πάση περιπτώσει, επειδή όλα τα παραπάνω επιχειρήματα μπορεί να ακούγονται λίγο περίπλοκα…

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Μετά τις ομιλίες τα σχόλια. Έξω από εδώ. Συνεχίζουμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Επειδή τα παραπάνω μπορεί να ακούγονται λίγο περίπλοκα και αφορούν μόνο όσους έχουν εντρυφήσει στη λεπτομέρεια της υπόθεσης, να σας πω ένα απλό επιχείρημα, το οποίο πιστεύω ότι θα το καταλάβουν όλοι. Το 2019, λίγο πριν καταρρεύσετε στις εκλογές, κρατήσατε τη Βουλή ανοιχτή για μία εβδομάδα για να αλλάξετε τον Ποινικό Κώδικα. Το έχουμε συζητήσει πολλές φορές το θέμα αυτό. Μετατρέψατε τότε το αδίκημα των υποκλοπών από κακούργημα σε πλημμέλημα.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το κάνατε, ενώ γνωρίζατε ότι παρακολουθούσατε το Κομμουνιστικό Κόμμα, σίγουρα τον κ. Σαγιά και τον κ. Πιτσιόρλα και πολλούς άλλους που είμαι σίγουρος ότι θα μάθουμε στην πορεία.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, η Πλειοψηφία ησυχία.

Παρακαλώ, ησυχία, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δηλαδή επί ημερών σας οι υποκλοπές έγιναν από κακούργημα πλημμέλημα και σήμερα είναι το μεγάλο σκάνδαλο που πληγώνει τη δημοκρατία! Σαν λίγο πολύ δεν πάει, κύριε Τσίπρα;

(Χειροκροτήματα από την πτέρυγα της Νέας Δημοκρατίας)

Λοιπόν, μένω σε δύο απλές διαπιστώσεις. Η υπόθεση των επισυνδέσεων βρίσκεται στα χέρια της δικαιοσύνης και αυτή τελικά θα αποφανθεί. Και βέβαια, οι πολιτικές δυνάμεις έχουν την υποχρέωση να απαντούν σε κάθε ζήτημα το οποίο συνδέεται με τη διαφάνεια της δημόσιας ζωής, αλλά και με την πολιτική τους αξιοπρέπεια.

Εγώ το έκανα, κύριε Τσίπρα. Το έκανα με τόλμη, το έκανα με αυτοκριτική και οι απαντήσεις μου κρίνονται και από εσάς, αλλά και από τους πολίτες. Περιμένω τώρα, όμως, από τον κ. Τσίπρα με το υψωμένο δάχτυλο να σκύψετε λίγο το κεφάλι σας και να καταθέσετε τις δικές σας τρεις εξηγήσεις, με πρώτη –επιτέλους- μία δημόσια συγγνώμη για τον διασυρμό της πατρίδας στον οποίο πρωτοστάτησε για τον δήθεν θάνατο της «μικρής Μαρίας».

(Χειροκροτήματα από την πτέρυγα της Νέας Δημοκρατίας)

Κουβέντα δεν έχετε πει. Κουβέντα δεν έχετε πει, όταν όλα τα στελέχη σας και εσείς ο ίδιος συμμετείχατε σε αυτή την πρωτοφανή προσπάθεια διασυρμού της χώρας για ένα περιστατικό το οποίο από την πρώτη στιγμή ο Υπουργός σάς είχε πει ότι ήταν ψεύτικο.

Και δεν μου λέτε, κύριε Τσίπρα, γιατί ήμασταν τόσο σίγουροι ότι δεν υπήρχε μικρή Μαρία; Ακριβώς γιατί έχουμε υπηρεσίες πληροφοριών που μπορούν να μας παρέχουν τέτοια δεδομένα!

(Χειροκροτήματα από την πτέρυγα της Νέας Δημοκρατίας)

Και αναρωτιέμαι. Δεν καταλαβαίνετε ότι τελικά με αυτήν την εμμονή σας να αγκαλιάζετε κάθε τέτοιο fake news παίζετε το παιχνίδι της Τουρκίας; Το καταλαβαίνετε αυτό; Και τι είστε τελικά; Είστε αφελείς ή είστε επικίνδυνος, όταν αδιαφορείτε συνειδητά για το εθνικό συμφέρον πάνω στη μανία σας να υπονομεύσετε την Κυβέρνηση; Ειλικρινά, ειλικρινά δεν ξέρω τι από τα δύο είναι το χειρότερο. Δεν μπορεί όμως και σήμερα ακόμα στελέχη σας να ισχυρίζονται ότι ο αποτρεπτικός φράχτης στον Έβρο παραβιάζει τη διεθνή νομιμότητα.

(Χειροκροτήματα από την πτέρυγα της Νέας Δημοκρατίας)

Ο κ. Τζανακόπουλος τα έλεγε αυτά. Αποχώρησε από την Αίθουσα τώρα.

(Χειροκροτήματα από την πτέρυγα της Νέας Δημοκρατίας)

Και δεν επιτρέπεται τα στελέχη σας να αναπαράγουν διαρκώς fake news διαφόρων μη κυβερνητικών οργανώσεων υπόπτου προέλευσης κατά των ελληνικών δυνάμεων που σώζουν κάθε μέρα ζωές και στην ξηρά, αλλά πρωτίστως στη θάλασσα…

(Χειροκροτήματα από την πτέρυγα της Νέας Δημοκρατίας)

…και προστατεύουν ταυτόχρονα και τα εθνικά και τα ευρωπαϊκά σύνορα.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε. Ησυχία, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Επομένως, κάποια στιγμή από τώρα μέχρι τις εκλογές θα χρειαστεί να απαντήσετε σε ένα απλό ερώτημα: Θα γκρεμίσετε τον φράχτη τον οποίο φτιάξαμε; Ναι ή όχι; Θα συνεχίσετε να κατασκευάζετε τον φράχτη τον οποίον έχουμε δρομολογήσει για να προστατεύουμε τα σύνορά μας; Ναι ή όχι; Και σε αυτό θα χρειαστεί να απαντήσετε. Είμαι σίγουρος ότι θα μας δοθεί η ευκαιρία να μπορέσω να εκμαιεύσω μία απάντηση από εσάς.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Στο ντιμπέιτ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μην ανησυχείτε, θα έχουμε πολλές ευκαιρίες! Είχαμε εξάλλου. Τόσα ντιμπέιτ έγιναν, κύριε Τσίπρα, στη Βουλή, πάνω από πενήντα αυτά τα τριάμισι χρόνια.

Λοιπόν, δεύτερο ερώτημα. Εξακολουθείτε και σήμερα να καλύπτετε τον κ. Παππά που δικάζεται για το σκάνδαλο του στημένου διαγωνισμού για τις τηλεοπτικές άδειες; Τον καλύπτετε;

(Θόρυβος στην Αίθουσα)

Και θα μας πείτε επιτέλους ποιος είναι ο περίφημος Α2 μέτοχος του «ΣΥΡΙΖΑ Channel»; Και τι εμπλοκή είχε στην υπόθεση αυτή ο μυστηριώδης κ. Αρτεμίου; Και πώς γίνεται -θέλω να μου εξηγήσετε αυτό- ο κορυφαίος Υπουργός και συνεργάτης σας να έχει ως στενότερο συνεργάτη του και να μπαινοβγαίνει στο γραφείο του κ. Καλογρίτσα με έναν δικηγόρο που εξειδικεύεται σε offshore εταιρείες; Γιατί; Tι τεχνογνωσία σας προσέφερε επιτέλους;

Και τέλος, πείτε μας πού πήγαν τα λεφτά του εκλεκτού σας κατασκευαστή κ. Καλογρίτσα.

(Χειροκροτήματα από την πτέρυγα της Νέας Δημοκρατίας)

Ναι, λοιπόν, προσέξτε. Προσέξτε γιατί τα πράγματα δεν είναι αστεία. Δεν είναι καθόλου αστεία. Διότι έρχεται ο κ. Καλογρίτσας…

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ελάτε, ησυχία, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έρχεται ο κ. Καλογρίτσας και λέει στη Βουλή επί λέξει. Να το ακούσετε εσείς, να το ακούσει και ο ελληνικός λαός και ο βαρύς κ. Πολάκης που δεν τον βλέπω στην Αίθουσα, γιατί θα απεχώρησε μάλλον.

(Θόρυβος στην Αίθουσα)

Ακούστε λοιπόν: «Πολάκη, μη φωνάζεις. Είσαι Βουλευτής με το κόμμα που μου έφαγε τα λεφτά. Είσαι Βουλευτής με τα λεφτά μου!». Γιατί δεν κάνετε μήνυση τώρα στον κ. Καλογρίτσα; Τώρα, αν τολμάτε!

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

Εσείς ως νόμιμος εκπρόσωπος. Και εσείς μαζί, ο πολλά βαρύς μάγκας που μπήκε στην Αίθουσα. Κάντε του μήνυση, αν τολμάτε, αν είναι ψέμα όλα αυτά!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Πού πήγαν τα λεφτά; Θα μάθουμε; Όλοι σας Βουλευτές…

(Θόρυβος στην Αίθουσα)

Βαριά κουβέντα, ε; Βαριά κουβέντα!

Έρχεται κάποιος και λέει: «Όλοι σας Βουλευτές με τα λεφτά μου» και δεν τον μηνύετε;

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τι συμβαίνει, κύριε Τσίπρα;

Και εν πάση περιπτώσει, να μας πείτε κάποια στιγμή, να μας εξηγήσετε τη σχέση σας και με τον κ. Καλογρίτσα και με τον κ. Αρτεμίου και με τη Βενεζουέλα.

(Θόρυβος στην Αίθουσα)

Αλήθεια, αναρωτιέμαι αν μπορείτε να διαβεβαιώσετε το ελληνικό Κοινοβούλιο ότι ο ΣΥΡΙΖΑ δεν έχει πάρει ποτέ χρηματοδότηση από τη Βενεζουέλα. Μπορείτε; Μπορείτε;

(Θόρυβος στην Αίθουσα)

Ωραία. Κρατείται και αυτό λοιπόν!

Κοιτάξτε, εμείς μένουμε πάντα σταθεροί.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Πάμε παρακάτω. Ησυχία, ησυχία. Ελάτε, ελάτε τώρα, ελάτε. Η ομιλία θα ολοκληρωθεί.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εμείς, κύριε Τσίπρα, μένουμε…

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία, ησυχία. Εντάξει, εντάξει.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εμείς, κύριε Τσίπρα, «μένουμε Ευρώπη» χωρίς ερωτηματικό, χωρίς αστερίσκους και χωρίς υποσημειώσεις.

Το ερώτημα το δικό σας με τις σχέσεις του κ. Παππά και του κ. Αρτεμίου με τη Βενεζουέλα είναι αν εσείς τελικά μένετε Μαδούρο. Θα απαντηθούν και αυτά τα ερωτήματα πολύ σύντομα.

(Θόρυβος στην Αίθουσα)

**ΙΩΑΝΝΗΣ ΜΠΟΥΡΝΟΥΣ:** Εσείς πάντως… (Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Ησυχία παρακαλώ.

Κύριε Μπουρνού, κύριε συνάδελφε από τη Χίο, ησυχία.

**ΙΩΑΝΝΗΣ ΜΠΟΥΡΝΟΥΣ:** Από τη Μυτιλήνη.

**ΠΡΟΕΔΡΟΣ (Κωνσταντίνος Τασούλας):** Από τη Μυτιλήνη. Συγγνώμη. Σε αυτό έχετε δίκιο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, μεγάλη είναι η νευρικότητα των συναδέλφων του ΣΥΡΙΖΑ σήμερα.

Είμαι συνηθισμένος πια σε αυτήν την πρακτική, κύριε Τσίπρα, από την Κοινοβουλευτική σας Ομάδα. Όπως βλέπετε, δεν επηρεάζομαι ιδιαίτερα.

(Θόρυβος στην Αίθουσα)

Δεν τιμά, όμως, το Κοινοβούλιο συνολικά η συμπεριφορά σας, κυρίες και κύριοι Βουλευτές του ΣΥΡΙΖΑ. Λοιπόν, λίγο αυτοσυγκράτηση δεν βλάπτει. Να μάθετε, επιτέλους, να σέβεστε ότι η δημοκρατία είναι ο κανόνας της αντιπαράθεσης επιχειρημάτων, τα οποία πρέπει να ακούγονται με σεβασμό στους ομιλητές.

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ:** Τα επιχειρήματα περιμένουμε. Αυτά περιμένουμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είπα στην αρχή…

**ΕΥΚΛΕΙΔΗΣ ΤΣΑΚΑΛΩΤΟΣ:** Πού είναι τα επιχειρήματα; Ένα-ένα να τα ακούσουμε.

**ΠΡΟΕΔΡΟΣ (Κωνσταντίνος Τασούλας):** Κύριε Τσακαλώτο, από εσάς δεν το περίμενα αυτό. Εσείς είστε της Οξφόρδης.

**ΕΥΚΛΕΙΔΗΣ ΤΣΑΚΑΛΩΤΟΣ:** Ακριβώς για αυτό θέλω επιχειρήματα.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Σας παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είπα στην αρχή ότι η σημερινή συζήτηση, κυρίες και κύριοι Βουλευτές, αποτελεί όχι μόνο μια ευκαιρία για να συγκρουστούμε, αλλά και μια ευκαιρία για να συγκριθούμε. Και εδώ δεν θα σας κουράσω. Δεν θα αντιπαραβάλλω όλα όσα έγιναν επί των ημερών μας με το δικό σας μηδενικό αποτέλεσμα, ξεκινώντας, μάλιστα, από τη θέση της χώρας στον παγκόσμιο χάρτη και από τη διεθνή της εκπροσώπηση.

Την απορία σας για το αν τελικά υπάρχουν ή όχι θαλάσσια σύνορα την απαντήσαμε στην πράξη. Επί των δικών σας ημερών το 75% των προσφύγων και μεταναστών που μπήκαν στην Ευρώπη έμπαιναν από τα ελληνικά σύνορα. Επί δικών μας ημερών ο αριθμός αυτός από το 75% πήγε στο 5%.

(Χειροκροτήματα από την πτέρυγα της Νέας Δημοκρατίας)

Τα αίσχη της Μόριας και της Ειδομένης έδωσαν τη θέση τους σε ανθρώπινες κλειστές δομές. Αντί για ενενήντα δύο χιλιάδες ανθρώπους το 2019, σήμερα έχουμε λιγότερους από δεκαπέντε χιλιάδες σε αυτές τις δομές και από εκατόν είκοσι μία εγκαταστάσεις τώρα έχουν μείνει μόλις τριάντα τρία κέντρα. Και τα νησιά μας, τα τόσο πολύπαθα νησιά του ανατολικού Αιγαίου έχουν, επιτέλους, ανακουφιστεί οριστικά από το πρόβλημα αυτό το οποίο μας κληρονομήσατε.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Μιλήσατε -και δεν θα το αφήσω αναπάντητο- για το τι έγινε στο πεδίο των Ενόπλων Δυνάμεων.

Κύριε Τσίπρα, είμαι υπερήφανος που προΐσταμαι μιας Κυβέρνησης και μιας κυβερνητικής πλειοψηφίας που θωρακίζει αποτελεσματικά τη χώρα. Υπερήφανος είμαι. Εσείς πρέπει να ντρέπεστε που δεν στηρίζετε αυτή την επιλογή. Δέκα χρόνια δεν είχαν γίνει σοβαρές επενδύσεις. Πού νομίζετε ότι είμαστε; Στο Λουξεμβούργο είμαστε; Δεν βλέπετε τον γείτονά μας απέναντι και μας κουνάτε το δάχτυλο, γιατί αγοράζουμε αεροπλάνα και φρεγάτες; Και αφήνετε άθλια υπονοούμενα, κάνοντας συγκρίσεις με άλλες εποχές;

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Όλα θα ελεγχθούν.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και αν ψάχνετε συνοδοιπόρους του κ. Τσοχατζόπουλου, στο δικό σας κόμμα θα τους βρείτε, όχι στο δικό μας. Κοιτάξτε τον κ. Ραγκούση. Δίπλα σας κάθεται.

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Όλα θα ελεγχθούν.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όλα αυτά, κύριε Τσίπρα, επειδή αφήσατε πάλι άθλια υπονοούμενα, έγιναν με διακρατικές συμφωνίες, έγιναν χωρίς μεσάζοντες, όπως ενδεχομένως να ήθελαν κάποιοι δικοί σας φίλοι.

Και επειδή μιλήσατε τάχα ότι εμείς δεν ενισχύουμε την εθνική αμυντική μας βιομηχανία, θέλω να σας θυμίσω ότι πριν από τρεις ημέρες βρέθηκα στην ΕΑΒ, μια ΕΑΒ, η οποία βρισκόταν όχι στα πρόθυρα της χρεοκοπίας, αλλά ήταν παντελώς –παντελώς επαναλαμβάνω- ανέτοιμη να υλοποιήσει το σημαντικό εξοπλιστικό πρόγραμμα της αναβάθμισης των F-16 σε Viper.

**ΔΙΟΝΥΣΙΟΣ ΧΑΤΖΗΔΑΚΗΣ:** Σε διάλυση ήταν.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Την είχατε διαλύσει την ΕΑΒ, κύριε Τσίπρα.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ ησυχία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ποιος το έφερε αυτό το πρόγραμμα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και μόλις πριν από τρεις μέρες το πέμπτο F-16 Viper πέταξε από την ΕΑΒ για τα Χανιά.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αυτό το πρόγραμμα το υπογράψαμε εμείς. Το ξεχνάτε; Τα δικά μας επιθεωρούσατε. Αυτό είναι δικό μας. Πείτε το. Δεν είναι κακό.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θέλετε να θυμηθώ…

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Δεν είναι εικόνα αυτή. Διακόπτετε συνεχώς. Το έχετε καταλάβει; Εν τω μεταξύ δεν φέρνει αποτέλεσμα. Ό,τι θέλει να πει ο Πρωθυπουργός το λέει ούτως ή άλλως. Ελάτε τώρα. Δεν είναι εικόνα αυτή. Πιστέψτε με.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θέλετε να θυμηθούμε, κύριε Τσίπρα, την κατάσταση των ναυπηγείων της χώρας μας, τα οποία ήταν ουσιαστικά και τα δύο στα πρόθυρα της κατάρρευσης; Kαι αυτή η Κυβέρνηση έσωσε και τον Σκαραμαγκά και την Ελευσίνα. Έδωσε δουλειά σε χιλιάδες ανθρώπους, αλλά ταυτόχρονα εξασφάλισε ότι και το Πολεμικό Ναυτικό θα μπορεί να έχει αξιόπιστα ναυπηγεία και για να επισκευάζει πλοία και για να μπορεί να ναυπηγεί νέα πλοία.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Και η νέα μας εθνική ισχύς αποτυπώνεται και στην επέκταση των χωρικών μας υδάτων και στις συμφωνίες που κάναμε για την οριοθέτηση Αποκλειστικής Οικονομικής Ζώνης με την Αίγυπτο, με την Ιταλία, σύντομα ελπίζουμε και με την Αλβανία. Και, ναι, αποτυπώνεται και στις έρευνες για την αξιοποίηση ενεργειακών πόρων νοτιοδυτικά της Κρήτης.

(Χειροκροτήματα από την πτέρυγα της Νέας Δημοκρατίας)

Αυτή η Κυβέρνηση ξεκίνησε και αυτή τη διαδικασία. Τι κάνατε ακριβώς τέσσερα χρόνια εσείς στο ζήτημα της εξόρυξης των υδρογονανθράκων; Τίποτα απολύτως.

Όλες αυτές οι γεωστρατηγικές επιλογές -να προσθέσω και τις σημαντικές αμυντικές συμφωνίες με τη Γαλλία και τις Ηνωμένες Πολιτείες- φάνταζαν δύσκολες, αν όχι απίθανες, το καλοκαίρι του 2019.

Και, όμως, αυτή η Ελλάδα, την οποία εσείς επιμένετε να λοιδορείτε, ενισχύθηκε, κύριε Τσίπρα, σε όλα τα διεθνή φόρα.

Θυμηθείτε ότι η Ελλάδα σήμερα έχει πρωτοστατήσει στην καθιέρωση του ευρωπαϊκού ψηφιακού διαβατηρίου, στη διάρκεια της πανδημίας πρωτοστατήσαμε στην ίδρυση του Ταμείου Ανάκαμψης, πρωτοστατήσαμε στην πρόσφατη καθιέρωση πλαφόν στο φυσικό αέριο.

(Χειροκροτήματα από την πτέρυγα της Νέας Δημοκρατίας)

Και τώρα δύο κουβέντες μόνο να πω, γιατί μιλήσατε κι εσείς στο τέλος της ομιλίας σας κάνοντας μια συνολική επισκόπηση και παρουσιάζοντας μια εικόνα της Ελλάδας την οποία μόνο εσείς βλέπατε. Πάμε, λοιπόν, λίγο εν τάχει μέσα σε ένα δεκάλεπτο να κάνουμε μια βασική σύγκριση δεδομένων, τα οποία δεν νομίζω ότι επιδέχονται αμφισβήτησης.

Πόση ήταν η ανάπτυξη, κύριε Τσίπρα, τα τέσσερα χρόνια που κυβερνούσατε;

Κύριε Τσακαλώτε, για εσάς είναι όλα αυτά. Λοιπόν, επί Υπουργίας Τσακαλώτου πόση ήταν η ανάπτυξη; 0,5%, η χαμηλότερη στην Ευρωπαϊκή Ένωση. Μπράβο σας, ουραγοί.

(Χειροκροτήματα από την πτέρυγα της Νέας Δημοκρατίας)

Τώρα σας τα εξηγεί ο κ. Τσακαλώτος; Μην ανησυχείτε. Το κατάλαβαν καλά οι Έλληνες πολίτες στο πετσί τους. Το κατάλαβαν καλά.

Πόση είναι η ανάπτυξη τα τέσσερα χρόνια που κυβερνούμε εμείς; Διπλάσια και ενίοτε τριπλάσια του μέσου όρου της Ευρώπης.

(Χειροκροτήματα από την πτέρυγα της Νέας Δημοκρατίας)

Τι έγινε με τις εξαγωγές μας; Έχουμε φτάσει στο 40% του ΑΕΠ.

**ΑΝΑΣΤΑΣΙΑ ΓΚΑΡΑ:** Με τις εισαγωγές;

**ΕΥΚΛΕΙΔΗΣ ΤΣΑΚΑΛΩΤΟΣ:** Αυτό μετράει.

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Η ελληνική οικονομία μετατρέπεται σε μια ανταγωνιστική και εξωστρεφή οικονομία. Και ύστερα από έντεκα συνεχόμενες αναβαθμίσεις…

(Θόρυβος στην Αίθουσα)

Ανοίγω μια παρένθεση. Ας πει κάποιος στην εκπρόσωπό σας ότι τις αναβαθμίσεις δεν τις αναβάλλει η Κυβέρνηση. Τις αναβαθμίσεις τις καθορίζουν οι διεθνείς οίκοι, οι οποίοι μελετούν τα οικονομικά δεδομένα της χώρας.

(Χειροκροτήματα από την πτέρυγα της Νέας Δημοκρατίας)

Είμαστε πια έτοιμοι να κάνουμε το τελικό βήμα και να ανακτήσουμε την επενδυτική βαθμίδα, κάτι το οποίο θα έχει ξεχωριστή σημασία για να μπορέσουμε να μειώσουμε το κόστος δανεισμού όχι μόνο για την Ελληνική Δημοκρατία, αλλά και για τα νοικοκυριά και τις επιχειρήσεις.

Και μιας και επιλέξατε και σήμερα να αναφερθείτε με περίσσιο πάθος στο περίφημο μαξιλάρι, αυτό το μαξιλάρι στο οποίο αναφέρεστε αποτελούσε ουσιαστικά το ενέχυρο των δανειστών έναντι της δικιάς σας αναξιοπιστίας.

(Χειροκροτήματα από την πτέρυγα της Νέας Δημοκρατίας)

Τριάντα επτά δισεκατομμύρια –σαράντα δισεκατομμύρια είναι σήμερα- και δεν είναι μαξιλάρι, είναι τα αποθεματικά του ελληνικού δημοσίου που αποτελούν δημόσια περιουσία και είναι αυτή που μαζί με άλλους πόρους μπορεί να εξασφαλίζει τα περιθώρια στην πολιτεία να στηρίζει τους πολίτες σε εποχή κρίσης.

Θα το ξαναπώ, κυρίες και κύριοι συνάδελφοι. Δεν είναι ώρα για πανηγυρισμούς. Και πρέπει να αναγνωρίζουμε ότι πολλοί συμπολίτες μας περνάνε δύσκολα ως αποτέλεσμα της ακρίβειας.

Είμαι ο πρώτος ο οποίος δεν πρόκειται κατά τη διάρκεια των επόμενων μηνών να παρουσιάσει μία ωραιοποιημένη εικόνα της ελληνικής οικονομίας. Δεν πρόκειται όμως να δεχθώ και άδικη κριτική για τα σημαντικά επιτεύγματα που πέτυχε αυτή η Κυβέρνηση, για τη συνέπεια λόγων και έργων, για το γεγονός ότι μειώσαμε φόρους, μειώσαμε την ανεργία, αυξήσαμε τις επενδύσεις, κάναμε το κράτος ψηφιακό.

(Χειροκροτήματα από την πτέρυγα της Νέας Δημοκρατίας)

Όλα αυτά είναι πραγματικά επιτεύγματα και έρχονται, κυρίες και κύριοι συνάδελφοι και ενώνονται με ένα πρωτοφανές πλαίσιο στήριξης της ελληνικής κοινωνίας και της ελληνικής οικονομίας.

Μιλήσατε για μικρομεσαίους επιχειρηματίες, οι οποίοι υποφέρουν. Καλά, δεν σας είπε κανείς από αυτούς που έρχονται και σας βρίσκουν στις περιοδείες σας ότι το ελληνικό κράτος κράτησε όρθια την ελληνική επιχειρηματικότητα τα χρόνια της πανδημίας, ότι εμείς πληρώναμε τους μισθούς των υπαλλήλων των ιδιωτικών, ότι εμείς δώσαμε δισεκατομμύρια σε επιστρεπτέα προκαταβολή; Δεν τα έχετε ξανακούσει αυτά, κύριε Τσίπρα;

(Χειροκροτήματα από την πτέρυγα της Νέας Δημοκρατίας)

Αυτή λοιπόν είναι η κατάσταση την οποία θα μπορέσουμε να παραδώσουμε στην κρίση του ελληνικού λαού μαζί με μια σειρά από επιτεύγματα στην παιδεία, στην υγεία, στην ψηφιακή πολιτική, αλλά και στα ζητήματα που αφορούν τους θεσμούς και τα δικαιώματα.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Παρακαλώ ησυχία. Ελάτε τώρα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και θα κλείσω τον κύκλο της σύγκρισης, με μία σύντομη αναφορά σε θέματα που αφορούν το κράτος δικαίου.

Δεν μου λέτε, εσείς, κύριε Τσίπρα, δεν ήσασταν που το 2015 παραλείψατε τόσους άξιους δικαστές για να τοποθετήσετε Πρόεδρο του Αρείου Πάγου στις 3 το πρωί την εκλεκτή σας κ. Θάνου, την ίδια, την ίδια που μετά διορίσατε –αφού αφυπηρέτησε- την επόμενη μέρα πρωθυπουργική σύμβουλο και αργότερα Πρόεδρο Αρχής, ενώ εδώ μαζί μας είναι ο αγαπητός κ. Πολάκης, ο οποίος σήμερα ακόμα ζητάει την κατάργηση των ανεξάρτητων αρχών και την απόλυση υπηρετούντων δικαστών; Δεν τα λέτε αυτά; Τα λέτε και μετά ασκείτε κριτική σε αυτή την παράταξη για κράτος δικαίου!

Μα, ειλικρινά μας εγκαλείτε σήμερα για νομιμότητα και δικαιοσύνη, το κόμμα που δια του κ. Βούτση θεωρούσε ότι οι ψήφοι δεν έχουν μυρωδιά και άρα είναι ευπρόσδεκτη η συμμαχία με τη Χρυσή Αυγή για την αλλαγή του εκλογικού νόμου;

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες από την πτέρυγα του ΣΥΡΙΖΑ)

**ΝΙΚΟΛΑΟΣ ΒΟΥΤΣΗΣ:** Μητσοτάκη, σε λίγο θα τα ακούσεις! Επί προσωπικού ζητώ τον λόγο, κύριε Πρόεδρε!

**ΠΡΟΕΔΡΟΣ (Κωνσταντίνος Τασούλας):** Ελάτε, ησυχία, ησυχία. Δεν μπορείτε να του αρνηθείτε να πει τη γνώμη του όσο και αν αυτό σας φαίνεται περίεργο. Δεν γίνεται, θα την πει τη γνώμη του. Ησυχία!

**ΝΙΚΟΛΑΟΣ ΒΟΥΤΣΗΣ:** Μετά, επί προσωπικού! Να τελειώσεις και θα τα ακούσεις όλα!

**ΠΡΟΕΔΡΟΣ (Κωνσταντίνος Τασούλας):** Δεν γίνεται να μην πει τη γνώμη του. Είναι αδύνατον.

(Θόρυβος - διαμαρτυρίες από την πτέρυγα του ΣΥΡΙΖΑ)

Ησυχία, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ο ΣΥΡΙΖΑ, κύριε Τσίπρα, που οργάνωσε τη σκευωρία της «NOVARTIS» και τώρα κάνει πως δεν ξέρει τον «Μάξιμο Σαράφη», τον οποίο αγάπησε ως «κουκουλοφόρο μάρτυρα», αλλά αγνοεί τώρα ως κοινό απατεώνα! Και εσείς θα κάνετε μάθημα στη Νέα Δημοκρατία για ζητήματα κράτους δικαίου και δημοκρατίας!

(Χειροκροτήματα από την πτέρυγα της Νέας Δημοκρατίας)

Πάει πολύ! Πάει πολύ, κύριε Τσίπρα! Έχετε πολύ βεβαρημένο ιστορικό, πολύ βεβαρημένο ιστορικό!

(Όρθιοι οι Βουλευτές και οι Υπουργοί της Νέας Δημοκρατίας χειροκροτούν ζωηρά και παρατεταμένα)

Κοιτάξτε, μπορεί, λοιπόν, η κ. Αχτσιόγλου να λέει πως η κανονικότητα δεν είναι ευκαιρία για την Αριστερά, όμως, η κανονικότητα είναι ευκαιρία για την Ελλάδα, μία ευρωπαϊκή χώρα που έχει ήδη δομές εσωτερικού ελέγχου σε όλη την κρατική πυραμίδα, που η δικαιοσύνη της –προσέξτε- διοικείται πια από τις ηγεσίες, τις οποίες ορίζει η επετηρίδα και όχι η βούληση της εκάστοτε κυβέρνησης και μία Κυβέρνηση η οποία νοιάζεται για τα αληθινά δικαιώματα των πολιτών.

Γιατί η Αριστερά μπορεί τάχα να έχει το όνομα, αλλά η φιλελεύθερη πολιτική έχει τη χάρη. Διότι η δικιά μας Κυβέρνηση ήταν η πρώτη, η οποία νομοθέτησε την καταπολέμηση των διακρίσεων στην αγορά εργασίας, τα δικαιώματα των συμπολιτών μας με αναπηρία.

(Χειροκροτήματα από την πτέρυγα της Νέας Δημοκρατίας)

Εμείς –και όχι εσείς, οι δήθεν προοδευτικοί- καταργήσαμε τις διακρίσεις σε βάρος των οροθετικών, εμείς ήμασταν αυτοί που προωθήσαμε εθνική στρατηγική για την προστασία των γυναικών, των παιδιών και της κοινότητας ΛΟΑΤΚΙ.

Κυρίες και κύριοι συνάδελφοι, κλείνω με την εξής παρατήρηση: Ύστερα από τη σημερινή συζήτηση, έχω την πεποίθηση ότι όλα πλέον στο πολιτικό σκηνικό της πατρίδας μας είναι πολύ καθαρά. Όλοι έχουν καταθέσει το έργο τους, τις απόψεις τους, όλοι έχουν μιλήσει για τον αξιακό κώδικα που διέπει τις επιλογές τους.

Επιτρέψτε μου, λοιπόν, να ισχυριστώ ότι, καθώς φτάνουμε στο τέλος της πρώτης κυβερνητικής μας θητείας, η παράταξή μας είναι έτοιμη να παραλάβει τη σκυτάλη μίας δεύτερης γόνιμης τετραετίας.

(Χειροκροτήματα από την πτέρυγα της Νέας Δημοκρατίας)

Όσα μεσολάβησαν ένα μόνο θεωρώ ότι αποδεικνύουν: Η Κυβέρνηση αυτή απέδειξε ότι μπορεί να βγαίνει μπροστά και να αντιμετωπίζει τις κρίσεις, ενώ, κύριε Τσίπρα, εσείς έχετε μία ιστορία να προσωποποιείτε εσείς ο ίδιος τις κρίσεις. Διότι τις κρίσεις του 2015 τις προκαλέσατε εσείς, με τους δικούς σας ερασιτεχνικούς –στην καλύτερη περίπτωση- χειρισμούς.

Είμαστε δύναμη έργου και ελπίδας. Παραμένετε, δυστυχώς –το αποδείξατε και σήμερα- ένας φορέας καθηλωμένος στη μιζέρια. Εμείς έχουμε κάνει πολλά και μπορούμε να κάνουμε περισσότερα. Έχουμε κάνει λάθη, από τα οποία έχουμε μάθει. Εσείς, όμως, μας φέρατε στο μηδέν και υπόσχεστε πάλι το μηδέν.

Οι Ελληνίδες και οι Έλληνες θέλουν να ζήσουν σε μία χώρα με ευπρέπεια, αξιοπρέπεια και εθνική αυτοπεποίθηση και ξέρουν ότι αυτό το οποίο έχει ανάγκη ο τόπος, περισσότερο παρά ποτέ, είναι σταθερότητα, συνέπεια και συνέχεια. Οι ίδιοι αναζητούν την εθνική αυτοπεποίθηση ως προϋπόθεση ατομικής και συλλογικής προόδου. Συγκρίνουν, λοιπόν, και κρίνουν. Και γι’ αυτό θα δώσουν στην κάλπη την ίδια απάντηση που θα δώσει απόψε η Βουλή, ισχυρή δεύτερη εντολή στην προκοπή, για αυτοδύναμη Ελλάδα, με αυτοδύναμη Νέα Δημοκρατία.

Σας ευχαριστώ.

(Όρθιοι οι Βουλευτές και οι Υπουργοί της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και τρεις συνοδοί εκπαιδευτικοί από το 7ο Γυμνάσιο Πάτρας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, κηρύσσεται περαιωμένη η συζήτηση επί της προτάσεως…

(Θόρυβος - διαμαρτυρίες από την πτέρυγα του ΣΥΡΙΖΑ)

**ΝΙΚΟΛΑΟΣ ΒΟΥΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Κωνσταντίνος Τασούλας):** Όχι, κύριε Πρόεδρε, έχει λήξει η συζήτηση. Επιτρέψτε μου…

**ΝΙΚΟΛΑΟΣ ΒΟΥΤΣΗΣ:** Όχι, κύριε Πρόεδρε, όταν είναι προσωπικό θέμα, έχω κάθε δικαίωμα κατά τον Κανονισμό να πάρω τον λόγο. Κάθε δικαίωμα!

**ΠΡΟΕΔΡΟΣ (Κωνσταντίνος Τασούλας):** Ναι, βεβαίως…

**ΝΙΚΟΛΑΟΣ ΒΟΥΤΣΗΣ:** Αφήστε την υποστήριξη στο να έχει τον τελευταίο λόγο ο Πρωθυπουργός να λέει προσωπικά θέματα και να μην έχει ύστερα δικαίωμα κανείς να μιλήσει.

**ΠΡΟΕΔΡΟΣ (Κωνσταντίνος Τασούλας):** Δεν υπάρχει προσωπικό θέμα!

**ΝΙΚΟΛΑΟΣ ΒΟΥΤΣΗΣ:** Τι λέτε τώρα; Σοβαρά;

**ΠΡΟΕΔΡΟΣ (Κωνσταντίνος Τασούλας):** Και σας θυμίζω ότι σε αντίστοιχη συζήτηση το καλοκαίρι του 2018 εσείς ο ίδιος είχατε πει σε Αρχηγό που ζήτησε να μιλήσει μετά από τον Πρωθυπουργό ότι σε αυτές τις συζητήσεις δεν υπάρχει ούτε καν παρεμπίπτον, όχι προσωπικό.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΒΟΥΤΣΗΣ:** Ωραία, σας θυμίζω, κύριε Τασούλα…

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, κηρύσσεται περαιωμένη η συζήτηση επί της προτάσεως δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας και ογδόντα επτά Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής.

(Θόρυβος - διαμαρτυρίες από την πτέρυγα του ΣΥΡΙΖΑ)

Υπενθυμίζω ότι την πρώτη ημέρα η συνεδρίαση ολοκληρώθηκε στις 3.00΄ το ξημέρωμα. Η συνεδρίαση της δεύτερης ημέρας ολοκληρώθηκε σήμερα το πρωί στις 4.00΄ και έχουμε καταφέρει να έχουν μιλήσει εκατόν είκοσι έξι Βουλευτές, έξι Κοινοβουλευτικοί Εκπρόσωποι, είκοσι δύο Υπουργοί, Αναπληρωτές Υπουργοί και Υφυπουργοί, ένας πρώην Πρωθυπουργός, μία πρώην Πρόεδρος Κοινοβουλευτικής Ομάδας, ένας πρώην Πρόεδρος της Βουλής των Ελλήνων, ο Αντιπρόεδρος της Κυβέρνησης, πέντε Αρχηγοί και μία Αναπληρώτρια Εκπρόσωπος Προέδρου Κοινοβουλευτικής Ομάδας, δηλαδή συνολικά εκατόν εξήντα τέσσερις ομιλητές, σε τριήμερη συζήτηση που διήρκεσε περίπου τριάντα τέσσερις ώρες που είναι ως αριθμός από τις μεγαλύτερες διάρκειες συζήτησης προτάσεως μομφής.

(Θόρυβος - διαμαρτυρίες από την πτέρυγα του ΣΥΡΙΖΑ)

Ακολουθεί λήψη απόφασης με ονομαστική ψηφοφορία που θα διεξαχθεί με το ηλεκτρονικό σύστημα, σύμφωνα με το άρθρο 142 παράγραφοι 4 και 5 σε συνδυασμό με τις διατάξεις των άρθρων 141 παράγραφοι 3 και 5, 72 και 72Α του Κανονισμού, όπως ισχύουν.

Οι αποδεχόμενοι την πρόταση δυσπιστίας απαντούν «ΝΑΙ». Οι μη αποδεχόμενοι απαντούν «ΟΧΙ». Οι αρνούμενοι ψήφο απαντούν «ΠΑΡΩΝ». Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, δηλαδή με εκατόν πενήντα σύν μία ψήφους, όπως ορίζει το Σύνταγμα και ο Κανονισμός της Βουλής.

Επίσης, οι Βουλευτές δύνανται να ψηφίσουν με επιστολές, όπως έχουμε αποφασίσει, που θα αποσταλούν στο Προεδρείο, σύμφωνα με το άρθρο 70Α του Κανονισμού της Βουλής, όπως ισχύει και οι οποίες θα συνυπολογιστούν στην καταμέτρηση.

Εισερχόμαστε στην ηλεκτρονική ονομαστική ψηφοφορία.

Στην οθόνη σας εμφανίζεται ψηφοδέλτιο με την πρόταση δυσπιστίας κατά της Κυβέρνησης και δίπλα οι λέξεις «ΝΑΙ», «ΟΧΙ», «ΠΑΡΩΝ». Και επαναλαμβάνω ότι οι αποδεχόμενοι την πρόταση δυσπιστίας απαντούν «ΝΑΙ», οι μη αποδεχόμενοι απαντούν «ΟΧΙ», οι αρνούμενοι απαντούν «ΠΑΡΩΝ».

Ευχαριστώ και προσοχή σε λάθη.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΟΣ (Κωνσταντίνος Τασούλας):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους.

Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 206α)

ΑΛΛΑΓΗ ΣΕΛΙΔΑΣ

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και πέντε συνοδοί εκπαιδευτικοί από το Δημοτικό Σχολείο Πάτρας.

Η Βουλή σάς καλωσορίζει.

Καλή χρονιά παιδιά. Απλώς η Βουλή είναι στο τέλος της τώρα. Είχαμε μία ονομαστική ψηφοφορία για ένα κοινοβουλευτικό θέμα που είχαμε εδώ. Έχουν ψηφίσει οι Βουλευτές γι’ αυτό έχουν φύγει. Γίνεται η καταμέτρηση των ψήφων και γι’ αυτό δεν προλάβατε να δείτε τη συνεδρίαση.

Να είστε καλά και καλή χρονιά.

(Χειροκροτήματα από όλες τις πτέρυγες της Βουλής)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Εψήφισαν συνολικά 299 Βουλευτές.

Υπέρ της πρότασης δυσπιστίας, δηλαδή «ΝΑΙ», ψήφισαν 143 Βουλευτές.

Κατά της πρότασης δυσπιστίας, δηλαδή «ΟΧΙ», ψήφισαν 156 Βουλευτές.

«ΠΑΡΩΝ» ουδείς εψήφισε.

Συνεπώς η πρόταση δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα επτά Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής, απορρίπτεται.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης & 87 Βουλευτές του ΣΥΡΙΖΑ (ΣΥΝΟΛΙΚΑ ΨΗΦΟΙ: NAI:143, OXI:156, ΠΡΝ:0)** |   |   |   |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΝΑΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΝΑΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΟΧΙ |
| ΑΚΤΥΠΗΣ ΔΙΟΝΥΣΙΟΣ  | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ  | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΓΙΩΡΓΟΣ  | Νέα Δημοκρατία | ΚΟΖΑΝΗΣ | ΟΧΙ |
| ΑΜΑΝΑΤΙΔΗΣ ΙΩΑΝΝΗΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΝΑΙ |
| ΑΜΥΡΑΣ ΓΙΩΡΓΟΣ  | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ  | Νέα Δημοκρατία | Β΄ΘΕΣΣΑΛΟΝΙΚΗΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ  | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ  | Νέα Δημοκρατία | ΦΛΩΡΙΝΗΣ  | ΟΧΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΑΤΖΙΔΗ ΜΑΡΙΑ  | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ  | ΣΥΡΙΖΑ | ΕΥΒΟΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ  | Νέα Δημοκρατία | ΣΕΡΡΩΝ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ  | ΣΥΡΙΖΑ | ΛΑΚΩΝΙΑΣ | ΝΑΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ  | ΝΑΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ  | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ  | Νέα Δημοκρατία | ΗΡΑΚΛΕΙΟΥ  | ΟΧΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΑΧΜΕΤ ΙΛΧΑΝ  | Κίνημα Αλλαγής | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ  | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΝΑΙ |
| ΒΑΓΕΝΑΣ ΔΗΜΗΤΡΙΟΣ  | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΑΓΙΩΝΑΣ ΓΙΩΡΓΟΣ  | Νέα Δημοκρατία | ΧΑΛΚΙΔΙΚΗΣ  | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΔΑΚΗΣ ΣΩΚΡΑΤΗΣ  | ΣΥΡΙΖΑ | ΗΡΑΚΛΕΙΟΥ  | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ  | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ  | ΝΑΙ |
| ΒΑΡΟΥΦΑΚΗΣ ΙΩΑΝΝΗΣ(ΓΙΑΝΗΣ) | ΜέΡΑ25 | Α΄ ΘΕΣΣΑΛΟΝΙΚΗΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΛΟΠΟΥΛΟΣ ΚΥΡΙΑΚΟΣ  | ΕΛΛΗΝΙΚΗ ΛΥΣΗ | ΛΑΡΙΣΗΣ | ΝΑΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ  | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ  | Νέα Δημοκρατία | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ  | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΝΑΙ |
| ΒΙΤΣΑΣ ΔΗΜΗΤΡΙΟΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ  | Νέα Δημοκρατία | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ  | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ  | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ  | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ  | Νέα Δημοκρατία | ΠΡΕΒΕΖΗΣ  | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ  | Νέα Δημοκρατία | ΘΕΣΠΡΩΤΙΑΣ | ΟΧΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΝΑΙ |
| ΓΚΙΚΑΣ ΣΤΕΦΑΝΟΣ  | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΚΑΣ ΙΩΑΝΝΗΣ  | Κ.Κ.Ε. | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΓΚΙΟΛΑΣ ΙΩΑΝΝΗΣ  | ΣΥΡΙΖΑ | ΑΡΓΟΛΙΔΟΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ  | ΟΧΙ |
| ΓΚΟΚΑΣ ΧΡΗΣΤΟΣ  | Κίνημα Αλλαγής | ΑΡΤΗΣ | ΝΑΙ |
| ΓΡΗΓΟΡΙΑΔΗΣ ΚΛΕΩΝ  | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΔΑΒΑΚΗΣ ΑΘΑΝΑΣΙΟΣ  | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΛΗΣ ΙΩΑΝΝΗΣ  | Κ.Κ.Ε. | Α΄ ΘΕΣΣΑΛΟΝΙΚΗΣ  | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ  | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ  | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ  | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ  | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ  | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ  | ΣΥΡΙΖΑ | ΚΑΒΑΛΑΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΖΕΪΜΠΕΚ ΧΟΥΣΕΪΝ  | ΣΥΡΙΖΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ  | Νέα Δημοκρατία | ΕΥΒΟΙΑΣ | ΟΧΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ  | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ  | ΣΥΡΙΖΑ | ΛΑΣΙΘΙΟΥ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ  | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ  | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ  | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ  | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΜΙΝΗΣ ΓΕΩΡΓΙΟΣ  | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α΄ ΑΘΗΝΩΝ | ΝΑΙ |
| ΚΑΠΠΑΤΟΣ ΠΑΝΑΓΗΣ  | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΟΧΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ  | Κ.Κ.Ε. | ΑΧΑΪΑΣ  | ΝΑΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ  | Νέα Δημοκρατία | Β΄ ΘΕΣΣΑΛΟΝΙΚΗΣ  | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ  | Νέα Δημοκρατία | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ  | Κίνημα Αλλαγής | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΤΡΙΝΗΣ ΜΙΧΑΗΛ  | Κίνημα Αλλαγής | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ  | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΤΣΩΤΗΣ ΧΡΗΣΤΟΣ  | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ  | Κίνημα Αλλαγής | ΗΡΑΚΛΕΙΟΥ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ  | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ  | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ  | ΟΧΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗ ΟΛΓΑ  | Νέα Δημοκρατία | Α΄ ΑΘΗΝΩΝ | ΟΧΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ  | Νέα Δημοκρατία | ΡΕΘΥΜΝΗΣ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ  | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ  | ΣΥΡΙΖΑ | ΛΑΡΙΣΗΣ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΜΝΗΝΑΚΑ ΜΑΡΙΑ  | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ  | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ  | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ  | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ  | Νέα Δημοκρατία | ΒΟΙΩΤΙΑΣ | ΟΧΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ  | Κ.Κ.Ε. | Β2΄ ΔΥΤΙΚΟΥ ΤΟΜΕΑ ΑΘΗΝΩΝ  | ΝΑΙ |
| ΚΡΗΤΙΚΟΣ ΝΕΟΚΛΗΣ  | Νέα Δημοκρατία | ΛΑΚΩΝΙΑΣ  | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ  | Νέα Δημοκρατία | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ  | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ  | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ  | Νέα Δημοκρατία | ΚΑΡΔΙΤΣΗΣ  | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ  | Νέα Δημοκρατία | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ  | Κ.Κ.Ε. | ΛΑΡΙΣΗΣ | ΝΑΙ |
| ΛΑΠΠΑΣ ΣΠΥΡΙΔΩΝΑΣ  | ΣΥΡΙΖΑ | ΚΑΡΔΙΤΣΗΣ  | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ  | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ  | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ  | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΑΝΔΡΕΑΣ  | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΛΟΓΙΑΔΗΣ ΓΕΩΡΓΙΟΣ  | ΜέΡΑ25 | ΗΡΑΚΛΕΙΟΥ  | ΝΑΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΚΡΗ-ΘΕΟΔΩΡΟΥ ΕΛΕΝΗ | Νέα Δημοκρατία | ΦΘΙΩΤΙΔΟΣ | ΟΧΙ |
| ΜΑΛΑΜΑ ΚΥΡΙΑΚΗ  | ΣΥΡΙΖΑ | ΧΑΛΚΙΔΙΚΗΣ  | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ  | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΟΧΙ |
| ΜΑΝΤΑΣ ΠΕΡΙΚΛΗΣ  | Νέα Δημοκρατία | ΜΕΣΣΗΝΙΑΣ  | ΟΧΙ |
| ΜΑΝΩΛΑΚΟΣ ΝΙΚΟΛΑΟΣ  | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΑΝΩΛΑΚΟΥ ΔΙΑΜΑΝΤΩ  | Κ.Κ.Ε. | Β΄ ΠΕΙΡΑΙΩΣ | ΝΑΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ  | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΙΝΟΣ ΓΕΩΡΓΙΟΣ  | Κ.Κ.Ε. | ΕΥΒΟΙΑΣ  | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ  | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΚΟΥ ΚΩΝΣΤΑΝΤΙΝΟΣ  | ΣΥΡΙΖΑ | ΑΧΑΪΑΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ  | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΕΛΑΣ ΙΩΑΝΝΗΣ  | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ  | ΣΥΡΙΖΑ | ΧΙΟΥ  | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ  | Νέα Δημοκρατία | ΚΥΚΛΑΔΩΝ | ΟΧΙ |
| ΜΟΥΖΑΛΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ  | Κίνημα Αλλαγής | ΒΟΙΩΤΙΑΣ  | ΝΑΙ |
| ΜΠΑΚΑΔΗΜΑ ΦΩΤΕΙΝΗ  | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ  | ΟΧΙ |
| ΜΠΑΛΑΦΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ  | ΣΥΡΙΖΑ | ΠΡΕΒΕΖΗΣ  | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ  | Νέα Δημοκρατία | ΗΜΑΘΙΑΣ  | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ  | Κίνημα Αλλαγής | ΚΕΡΚΥΡΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ  | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ  | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ  | ΑΝΕΞ. | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ  | Νέα Δημοκρατία | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ  | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ  | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΡΝΟΥΣ ΙΩΑΝΝΗΣ  | ΣΥΡΙΖΑ | ΛΕΣΒΟΥ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ  | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ  | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ  | ΝΑΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ  | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ  | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ  | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ  | Νέα Δημοκρατία | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ  | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ  | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ  | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ  | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΟΧΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ  | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ  | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΠΑΠΑΝΔΡΕΟΥ ΓΕΩΡΓΙΟΣ  | Κίνημα Αλλαγής | ΑΧΑΪΑΣ  | ΝΑΙ |
| ΠΑΠΑΡΗΓΑ ΑΛΕΞΑΝΔΡΑ | Κ.Κ.Ε. | ΕΠΙΚΡΑΤΕΙΑΣ | ΝΑΙ |
| ΠΑΠΠΑΣ ΙΩΑΝΝΗΣ  | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΠΑΠΠΑΣ ΝΙΚΟΛΑΟΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ  | Νέα Δημοκρατία | ΚΑΒΑΛΑΣ | ΟΧΙ |
| ΠΑΦΙΛΗΣ ΑΘΑΝΑΣΙΟΣ  | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΝΑΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ  | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ  | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ  | Νέα Δημοκρατία | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ  | ΟΧΙ |
| ΠΟΛΑΚΗΣ ΠΑΥΛΟΣ  | ΣΥΡΙΖΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ  | Κίνημα Αλλαγής | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΝΑΙ |
| ΡΑΓΚΟΥΣΗΣ ΙΩΑΝΝΗΣ  | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ  | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΚΟΡΑΦΑ ΣΟΦΙΑ | ΜέΡΑ25 | Β3΄ ΝΟΤΙΟΥ ΤΟΜΕΑ ΑΘΗΝΩΝ  | ΝΑΙ |
| ΣΑΛΜΑΣ ΜΑΡΙΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΟΧΙ |
| ΣΑΜΑΡΑΣ ΑΝΤΩΝΙΟΣ  | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ  | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ  | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ  | Κίνημα Αλλαγής | Α΄ ΑΘΗΝΩΝ  | ΝΑΙ |
| ΣΚΟΝΔΡΑ ΑΣΗΜΙΝΑ  | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | ΤΡΙΚΑΛΩΝ  | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ  | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΙΡΤΖΗΣ ΧΡΗΣΤΟΣ  | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ  | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ  | Νέα Δημοκρατία | ΠΕΛΛΗΣ  | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ  | Νέα Δημοκρατία | ΣΑΜΟΥ | ΟΧΙ |
| ΣΤΟΛΤΙΔΗΣ ΛΕΩΝΙΔΑΣ  | Κ.Κ.Ε. | Β΄ ΘΕΣΣΑΛΟΝΙΚΗΣ  | ΝΑΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ  | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ  | Νέα Δημοκρατία | ΑΡΤΗΣ | ΟΧΙ |
| ΣΥΝΤΥΧΑΚΗΣ ΕΜΜΑΝΟΥΗΛ  | Κ.Κ.Ε. | ΗΡΑΚΛΕΙΟΥ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ  | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ  | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ  | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΝΑΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΗΛΕΙΑΣ | ΟΧΙ |
| ΤΖΑΚΡΗ ΘΕΟΔΩΡΑ  | ΣΥΡΙΖΑ | ΠΕΛΛΗΣ  | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ  | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΖΗΚΑΛΑΓΙΑΣ ΖΗΣΗΣ  | Νέα Δημοκρατία | ΚΑΣΤΟΡΙΑΣ | ΟΧΙ |
| ΤΖΟΥΦΗ ΜΕΡΟΠΗ  | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ  | Νέα Δημοκρατία | ΗΜΑΘΙΑΣ  | ΟΧΙ |
| ΤΣΑΚΑΛΩΤΟΣ ΕΥΚΛΕΙΔΗΣ  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΚΑΡΔΙΤΣΗΣ  | ΟΧΙ |
| ΤΣΙΓΚΡΗΣ ΑΓΓΕΛΟΣ  | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΤΣΙΠΡΑΣ ΑΛΕΞΙΟΣ  | ΣΥΡΙΖΑ | ΑΧΑΪΑΣ  | ΝΑΙ |
| ΤΣΙΠΡΑΣ ΓΕΩΡΓΙΟΣ  | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΦΑΜΕΛΛΟΣ ΣΩΚΡΑΤΗΣ  | ΣΥΡΙΖΑ | Β΄ ΘΕΣΣΑΛΟΝΙΚΗΣ  | ΝΑΙ |
| ΦΙΛΗΣ ΝΙΚΟΛΑΟΣ  | ΣΥΡΙΖΑ | Α΄ ΑΘΗΝΩΝ | ΝΑΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ  | ΝΑΙ |
| ΦΟΡΤΩΜΑΣ ΦΙΛΙΠΠΟΣ  | Νέα Δημοκρατία | ΚΥΚΛΑΔΩΝ  | ΟΧΙ |
| ΦΡΑΓΓΙΔΗΣ ΓΕΩΡΓΙΟΣ  | Κίνημα Αλλαγής | ΚΙΛΚΙΣ  | ΝΑΙ |
| ΦΩΤΗΛΑΣ ΙΑΣΩΝ  | Νέα Δημοκρατία | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ  | Νέα Δημοκρατία | ΛΑΡΙΣΗΣ  | ΟΧΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ  | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ  | ΣΥΡΙΖΑ | ΕΥΒΟΙΑΣ  | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΟΧΙ |
| ΨΥΧΟΓΙΟΣ ΓΕΩΡΓΙΟΣ  | ΣΥΡΙΖΑ | ΚΟΡΙΝΘΙΑΣ  | ΝΑΙ |
|   |   |   |  |

|  |  |  |  |  |
| --- | --- | --- | --- | --- |
|  |  |  |  |  |
| Ημ/νία:27/01/2023 |  |  |  |  |
|  |  |  |  |  |
| ΠΡΟΤΑΣΗ ΔΥΣΠΙΣΤΙΑΣ |  |  |  |  |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης & 87 Βουλευτές του ΣΥΡΙΖΑ | 143 | 156 | 0 | 299 |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσα εξουσιοδότηση.

Έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 30 Ιανουαρίου.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 340/17-1-2023 επίκαιρη ερώτηση της Βουλευτού Αχαΐας της Νέας Δημοκρατίας κ. Χριστίνας Αλεξοπούλου προς τον Υπουργό Υποδομών και Μεταφορών, με θέμα: «Υπογειοποίηση τμήματος της σιδηροδρομικής γραμμής Κορίνθου - Πάτρας».

2. Η με αριθμό 342/19-1-2023 επίκαιρη ερώτηση του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Τρύφωνα Αλεξιάδη προς τον Υπουργό Οικονομικών, με θέμα: «Να προσδιοριστεί επακριβώς ποια είναι η πορεία, η σύνθεση, και το υπόλοιπο του ταμειακού αποθέματος ασφαλείας («μαξιλάρι ασφαλείας») του κράτους».

3. Η με αριθμό 353/23-1-2023 επίκαιρη ερώτηση του επικεφαλής της Κοινοβουλευτικής Ομάδας του Κινήματος Αλλαγής και Βουλευτή Ηλείας κ. Μιχάλη Κατρίνη προς τον Υπουργό Οικονομικών, με θέμα: ««Θηλιά» για νοικοκυριά και επιχειρήσεις το διαρκώς αυξανόμενο ιδιωτικό χρέος με ορατό τον κίνδυνο μαζικών πλειστηριασμών πρώτης κατοικίας».

4. Η με αριθμό 348/20-1-2023 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Απόδοση ευθυνών για τον θάνατο εργάτριας στην καθαριότητα, στον Δήμο Ξυλοκάστρου - Ευρωστίνης και τις συνθήκες εργασίας στους δήμους».

5. Η με αριθμό 350/22-1-2023 επίκαιρη ερώτηση του Βουλευτή Ηρακλείου του ΜέΡΑ25 κ. Γεωργίου Λογιάδη προς τον Υπουργό Δικαιοσύνης, με θέμα: «Το πιλοτικό πρόγραμμα διαχείρισης της ενδοοικογενειακής βίας στο Ηράκλειο, το μνημόνιο συνεργασίας με τη Scotland Yard και το άρθρο 95 του νόμου 2071/1992 περί ακούσιας νοσηλείας ψυχικά πασχόντων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 341/18-1-2023 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Προστασίας του Πολίτη, με θέμα: «Προγραμματισμός της ΕΛ.ΑΣ. για την αποκατάσταση της τάξης στην πλατεία Πέτρουλα στον Κολωνό».

2. Η με αριθμό 343/19-1-2023 επίκαιρη ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς τον Υπουργό Μετανάστευσης και Ασύλου, με θέμα: «Εικόνα εγκατάλειψης στην Ελεγχόμενη Δομή Προσωρινής Φιλοξενίας αιτούντων άσυλο Ριτσώνας».

3. Η με αριθμό 356/23-1-2023 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Εμπλοκή με τις προκηρύξεις γενικών διευθυντών στον e-ΕΦΚΑ».

4. Η με αριθμό 351/23-1-2023 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Εκδικητικές απολύσεις συνδικαλιστών από την εταιρία «ESA SECUTITY SOLUTIONS S.A.»».

5. Η με αριθμό 355/23-1-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Κλείνουν το 28ο Δημοτικό Σχολείο Περιστερίου».

6. Η με αριθμό 344/20-1-2023 επίκαιρη ερώτηση της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς την Υπουργό Παιδείας και Θρησκευμάτων, με θέμα: «Ανάγκη άμεσης λύσης του στεγαστικού προβλήματος του 9ου Δημοτικού Αιγάλεω».

7. Η με αριθμό 358/23-1-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εσωτερικών, με θέμα: «Άμεση αντιμετώπιση των προβλημάτων στέγασης που υπάρχουν στις σχολικές μονάδες του Δήμου Μινώα - Πεδιάδας που επλήγη από τον σεισμό της 27ης Σεπτεμβρίου 2021».

8. Η με αριθμό 352/23-1-2023 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Για τα οξυμένα προβλήματα του Κέντρου Υγείας Λάρισας».

9. Η με αριθμό 357/23-1-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Εκατοντάδες παραμένουν τα κενά σε φιλολόγους ειδικής αγωγής ακόμη και μετά την τρίτη φάση προσλήψεων».

10. Η με αριθμό 345/20-1-2023 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς την Υπουργό Παιδείας και Θρησκευμάτων, με θέμα: «Η λειτουργία των νηπιαγωγείων εξαρτάται από την εκλογική περιφέρεια της πολιτικής ηγεσίας του Υπουργείου Παιδείας;».

11. Η με αριθμό 359/23-1-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Ειδική μοριοδότηση των μαθητών των σεισμόπληκτων περιοχών της Γ΄ Λυκείου στις Πανελλήνιες εξετάσεις και για το σχολικό έτος 2022 - 2023».

12. Η με αριθμό 354/23-1-2023 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Εθνικής Άμυνας, με θέμα: «Για την παραχώρηση του πρώην 409 Στρατιωτικού Νοσοκομείου στην Πάτρα σε ιδιώτες επενδυτές».

13. Η με αριθμό 346/20-1-2023 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Υγείας, με θέμα: «Μεθόδευση για την κάλυψη θέσης συντονιστή της χειρουργικής κλινικής του «Αγίου Ανδρέα»».

14. Η με αριθμό 347/20-1-2023 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλεξάνδρου - Χρήστου Αυλωνίτη προς τον Υπουργό Ναυτιλίας και Νησιωτικής Πολιτικής, με θέμα: «Τραγική απώλεια εξηντάχρονης γυναίκας από τους Παξούς και αδυναμία έγκαιρης μεταφοράς της λόγω δυσμενών καιρικών συνθηκών στην Ηγουμενίτσα με σκάφος του Λιμενικού Σώματος».

15. Η με αριθμό 349/20-1-2023 επίκαιρη ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Υγείας, με θέμα: «Έλλειψη ιατρικού προσωπικού στο Κέντρο Υγείας Λαυρίου».

16. Η με αριθμό 361/23-1-2023 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Περιβάλλοντος και Ενέργειας, με θέμα: «Ανάγκη αποσαφήνισης κυβερνητικών προθέσεων για τη «δάσωση»».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 856/15-11-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Πώς θα αντιμετωπίσει η κυβέρνηση την προβληματική κατάσταση με πολλές σκιές που δημιουργήθηκε με την πλατφόρμα του Διαχειριστή Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ) για την υποδοχή αιτημάτων σύνδεσης Φωτοβολταϊκών στο κορεσμένο δίκτυο Πελοποννήσου και την κατανομή του ηλεκτρικού χώρου;

2. Η με αριθμό 972/21-11-2022 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Επίλυση προβλημάτων αποκατάστασης σεισμόπληκτων κτηρίων».

3. Η με αριθμό 614/31-10-2022 ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Δικαιοσύνης, με θέμα: «Γνωστή και κοινώς αποδεκτή η συστηματική παραβίαση του απόρρητου των τηλεπικοινωνιών - Διαρκής η ατιμωρησία για τους παραβάτες!».

4. Η με αριθμό 969/53/21-11-2022 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η Κυβέρνηση κρατά ομήρους χιλιάδες μικροϊδιοκτήτες σε εκτός σχεδίου περιοχές και καθυστερεί την ολοκλήρωση του πολεοδομικού σχεδιασμού».

5. Η με αριθμό 1358/09-12-2022 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Επαναφορά των εκατόν είκοσι δόσεων για τους σεισμόπληκτους του Νομού Ηρακλείου που έχασαν την ρύθμιση τους».

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 15.02΄ λύεται η συνεδρίαση για τη Δευτέρα 30 Ιανουαρίου 2022 και ώρα 12.00΄, με αντικείμενο εργασιών του Σώματος: α) Επετειακή Αναφορά Ημέρα Μνήμης των Ποντίων και β) κοινοβουλευτικό έλεγχο: συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**